REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva posebna sednica **(neredigovane i neautorizovane)**

Narodne skupštine Republike Srbije

U Dvanaestom sazivu

01 Broj 06-2/139-20

28. oktobar 2020. godine

B e o g r a d

(Sednica je počela u 10.10 časova. Predsedava Ivica Dačić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Prvu posebnu sednicu Narodne skupštine Republike Srbije u Dvanaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 178 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Hvala.

Sistem pokazuje da je prisutno 206 narodnih poslanika.

Konstatujem da postoje uslovi za rad Narodne skupštine.

Saglasno članu 90. Poslovnika stav 1, obaveštavam vas da su pozvani da današnjoj sednici, pored narodnih poslanika, prisustvuju kandidati za predsednika i članove Vlade.

Saglasno članu 86. stav 2. Poslovnika Narodne skupštine, obaveštavam vas da sam ovu sednicu sazvao u roku kraćem od roka utvrđenog u članu 86. stav 1. Poslovnika, zbog potrebe da Narodna skupština izabere Vladu u roku utvrđenom Ustavom Republike Srbije.

Poštovane dame i gospodo narodni poslanici, kao što ste mogli da vidite, za Prvu posebnu sednicu Narodne skupštine Republike Srbije u Dvanaestom sazivu na osnovu člana 121. stav 1. Poslovnika Narodne skupštine, utvrdio sam sledeći

D n e v n i r e d:

1. Izbor Vlade i polaganje zakletve predsednika i članova Vlade.

Prelazimo na rad po dnevnom redu.

Primili ste Predlog kandidata za predsednika Vlade, koji je saglasno članu 112. stav 1. tačka 3) Ustava Republike Srbije podneo predsednik Republike gospodin Aleksandar Vučić.

Primili ste saglasnost gospođe Ane Brnabić kandidata za predsednika Vlade da prihvata kandidaturu u pisanom obliku.

Takođe, primili ste Predlog odluke o izboru Vlade sa biografijama kandidata za članove Vlade, koji je podnela gospođa Ana Brnabić, kandidat za predsednika Vlade.

Na taj način, a saglasno odredbama Ustava Republike Srbije, Zakona o Vladi i Poslovnika Narodne skupštine, stekli su se uslovi:

- da kandidat za predsednika Vlade Narodnoj skupštini iznese program Vlade i predloži sastav Vlade (član 127. stav 2. Ustava Republike Srbije),

- da otvorimo pretres o kandidatu za predsednika Vlade, programu kandidata za predsednika Vlade i kandidatima za članove Vlade (član 269. Poslovnika Narodne skupštine),

- da prilikom izbora Vlade odredimo broj potpredsednika Vlade i ministara bez portfelja u Vladi, na predlog kandidata za predsednika Vlade i izaberemo predsednika Vlade, potpredsednike i ministre (član 99. stav 2. tačka 1) i član 125. stav 1. Ustava Republike Srbije i član 10. Zakona o Vladi) i

- da članovi Vlade pred Narodnom skupštinom polože zakletvu (član 16. st. 1. i 2. Zakona o Vladi i član 271. Poslovnika).

Molim gospođu Anu Brnabić, kandidata za predsednika Vlade, da Narodnoj skupštini iznese program Vlade i predloži njen sastav.

Reč ima kandidat za predsednika Vlade, gospođa Ana Brnabić.

ANA BRNABIĆ: Poštovani predsedniče Narodne skupštine Republike Srbije, poštovani narodni poslanici, poštovane građanke i građani Republike Srbije, drugi put u svom životu imam ogromnu čast da stojim pred vama, da predstavim program Vlade Republike Srbije i tražim podršku za ovaj program, kako bi nastavili naš rad i dalje uticali na bolji kvalitet života svih građana Republike Srbije u narednom periodu.

Srbija je danas dosta drugačija zemlja, nego te 2017. godine i fundamentalno drugačija zemlja nego 2014. godine. Ako mogu tako da kažem, na najjednostavniji način, Srbija je prestala da bude zemlja koja niže istorijske poraze i postala je zemlja koja pobeđuje.

Počeli smo konačno da verujemo u sebe, sopstvene kapacitete i sopstveni uspeh, prestali smo da tražimo izgovore za neuspeh. Počeli smo da radimo, prestali smo da kukamo.

Na međunarodnom planu, Srbija je postala zemlja koja se poštuje i koja se uvažava, zemlja koja vodi nezavisnu i samostalnu spoljnu politiku, pouzdan partner za razgovor, a ne zemlja pred koju se postavljaju ultimatumi i uslovi.

Srbija je danas finansijski i ekonomski stabilna zemlja. Zemlja u kojoj je nezaposlenost na rekordno niskom nivou od 7,3%, prosečna plata preko 500 evra i zemlja u kojoj se plate i penzije kontinuirano uvećavaju. Zemlja koja je ušla u period stabilnog rasta, čija je stopa jedna od najvećih u ovom delu Evrope, a ove godine verovatno najveća u čitavoj Evropi.

Ovo treba da bude na ponos svim građanima Republike Srbije, jer ovo smo uradili zajedno. Radili smo zajedno, borili smo se zajedno, menjali smo svaki dan naše navike i naša razmišljanja kako bi mi sami bili uspešniji, a onda i kako bi naše društvo u celini bilo uspešnije. Sve ovo što smo uradili u poslednjih šest, sedam godina bilo je sve osim lako.

Kao predsednik Vlade Republike Srbije 2014. godine Aleksandar Vučić je započeo transformaciju naše zemlje. Do 2017. godine kada sam kao mandatar predstavljala program za rad Vlade, ova prva i najteža faza transformacije je već dala očigledne rezultate.

Srbija je postigla finansijsku i makroekonomsku stabilnost, značajno je smanjena nezaposlenost. Tada je fluktuirala između 13% i 14%, počeo je da se vidi oporavak ekonomije, rast u 2016. godini nam je bio 3,3%. Značajno smo poboljšali uslove poslovanja, što se pod jedan, videlo kroz skok na „Duing biznis“ listi Svetske banke i pod dva, kroz to što su tada već strane direktne investicije u Republici Srbiji došle na rekordnih tada 2,6 milijarde evra.

Krenuli smo da rešavamo i rešili smo neke od teških pitanja koja su decenijama ozbiljno ugrožavala naš budžet, kao što su „Železara Smederevo“ i RTB Bor. Srbija je postala kredibilan partner i politički i ekonomski.

Zato sam tada, te 2017. godine bila jasna, ta Vlada bila je Vlada kontinuiteta, sa ekonomskom, unutrašnjom i spoljnom politikom koju je postavio Aleksandar Vučić 2014. godine, s tim što je ta Vlada imala zadatak da krene u sledeću fazu transformacije naše ekonomije i našeg društva.

Ta transformacija je neophodna kako bi nastavili da gradimo našu ekonomiju i jačamo sveukupno naše društvo, bila je sveopšta digitalizacija privrede, obrazovanja i javne uprave. I danas mogu da kažem sa velikim, gromnim ponosom da smo postigli zaista mnogo u svim oblastima. Mi smo uspeli, kao što smo tada zacrtali, da započnemo tu važnu transformaciju ka društvu i ekonomiji zasnovanoj na znanju i inovacijama.

Ostvarili smo mnogo dinamičniji rast našeg BDP i od 2016. do 2020. godine BDP Srbije je ukupno porastao 14,8%. U četvrtom kvartalu 2019. godine i u prvom kvartalu 2020. godine Srbija je ostvarila najviši kvartalni rast u Evropi. U drugom kvartalu suočeni sa krizom uzrokovanom Korona virusom, ostvarili smo jedan od najmanjih padova privrede u Evropi. Kao što sam rekla, ove godine ćemo biti zemlja sa najboljim ekonomskim rezultatima u čitavoj Evropi.

Stopa nezaposlenosti je u periodu između 2016. i 2020. godine opala za preko 6%, registrovana zaposlenost je porasla za skoro 10%, što znači da smo stvorili oko 200.000 radnih mesta. Prosečne zarade su danas više za 34%. Minimalna zarada je povećana za 52% u odnosu na 2016. godinu. Kreditni rejting Srbije je unapređen sa BB minus na BB plus i danas smo na korak od investicionog rejtinga. Učešće javnog duga u BDP je dodatno spušteno sa 67,8% krajem 2016. godine na 48,4% početkom 2020. godine.

Iako je ove godine došlo do povećanja učešća javnog duga u našem BDP zbog krize uzrokovane korona virusom, što se desilo u svim zemljama Evrope i sveta, ponosna sam zato što smo čuvajući tu našu fiskalnu disciplinu i stabilnost domaćinski raspolažući novcem u budžetu pažljivo planirajući mi ipak uspeli da održimo nivo učešća javnog duga ispod 60%. U ovom trenutku on je 56,8% i nećemo do kraja ove godine preći tu granicu od 60%.

Inflacija je održana unutar predviđenih okvira ili je čak išla malo ispod njih. Strane direktne investicije su dostigle rekordnih 3,6 milijardi evra u 2019. godini, što je skoro 46% više nego 2015. godine. Mi smo tada zajedno, ja sam svojim timom uz vašu podršku, podršku narodnih poslanika postavila sektor informacionih i komunikacionih tehnologija, IKT sektor kao jedan od sektora u koji ćemo najviše uložiti zato što ima najviše potencijala da sve nas povuče dodatno napredno i tako da unapred produktivnost i konkurentnost čitave privrede Republike Srbije. Izvozu IKT usluga u prošloj 2019. godini je bio skoro dva puta veći nego 2016. godine. U tri godine mi smo duplirali izvoz naših IKT usluga, koji je već bio veliki i značajan te 2016. godine. Taj izvoz je prešao milijardu evra i 2019. godine on je bio milijardu 420 miliona evra, a suficit u 2019. godini u razmeni IKT usluga najveći u razmeni bilo koje robe ili usluge iz Srbije.

U nekim oblastima, i na to sam možda i najponosnija Srbija je samo u ove prethodne tri godine otišla dalje i menjala se brže nego mnoge zemlje Evrope. Od 2017. godine informatika je obavezan predmet u osnovnih školama od petog razreda kada učenici počinju da uče blokovsko programiranje, dok od šestog razreda uče i tekstualno programiranje, da bi se u osmom razredu već susreli sa elementima nauke o podacima.

Od ove školske godine smo za naše prvake u veli novi predmet – digitalnih svet, kroz koji od malih nogu uče da shvataju svet u kome žive, da budu spremniji, svestraniji i da imaju više samopouzdanja nego njihovi vršnjaci u drugim delovima Evrope i Sveta. Obezbedili smo pristup internetu u svim osnovnim školama u Republici Srbiji, uložili dodatnih 10 miliona evra u pristup brzom internetu za 1.000 škola. Danas imamo 10.000 digitalnih učionica, a kompletna digitalizacija škola mora da se završi do 2022. godine. U ovome je Srbija danas jedna od najnaprednijih zemalja u Evropi.

Zato i sada jasno kažem danas za ovu novu Vladu koju predlažem vama da će i ona biti Vlada kontinuiteta političkog i ekonomskog kontinuiteta sa tom 2014. godinom pa 2016. i 2017. godinom, a da ćemo u skladu sa našim potrebama i izazovima sa kojima se suočavamo i sa rezultatima koje imamo otvoriti i ovaj put, naravno da bi nastavili naš rad, da bi nastavili našu transformaciju, da ćemo otvoriti nove teme koje će dalje doprineti snazi naše zemlje i kvalitetu života u njoj.

Svako od ministara će, naravno, u svom resoru imati svoje prioritete. Kao Vlada imaćemo neke osnovne pravce delovanja o kojima ću danas pričati, a kojima detaljnije možete da se informišete u predloženom programu Vlade Republike Srbije koji je dosta obimniji od ovog mog govora danas, ali će ova Vlada imati šest ciljeva o kojima ćemo posebno voditi računa. O tome je pričao i predsednik Republike Srbije Aleksandar Vučić. To su dalja borba protiv virusa Kovid 19 i jačanje našeg zdravstva, očuvanje vitalnih interesa srpskog naroda na KiM, borba protiv organizovanog kriminala i sveobuhvatni rat protiv mafije, očuvanje nezavisnosti i samostalnog odlučivanja Srbije, vladavine prava i ubrzanje reformi na našem evropskom putu i dalje ekonomsko jačanje Srbije.

Prvi prioritet pred ovom Vladom je zaštita zdravlja ljudi, podrška našem zdravstvenom sistemu u borbi protiv Korona virusa. Pred nama su teški dani i pred nama je sigurno teška zima. Nažalost, pred nama je još jedna teška godina, 2021. godina, u kojoj ćemo morati da nastavimo ovu borbu, i mi, i čitava Evropa, i čitav svet.

Mi očekujemo da će svet tek te 2022. godine moći da se vrati u kakvu takvu normalnost, a da će se u ekonomskom smislu svet od ove krize oporaviti tek 2029. godine, s tim što će tada odnos snaga u svetu biti mnogo drugačiji od onoga koji je bio pre ove krize ili od onoga danas.

U svemu tome Srbija mora da nastavi da napreduje i mora da napreduje još brže. Zato pozivam sve, ne samo da obnovimo, već da nastavimo hrabrije i odvažnije da gradimo naše društvo, ekonomiju i institucije kako bismo prevazišli izazove koje nam je nametnula pandemija Kovid 19 i kako bismo okupili društvo u celini za bolju budućnost Srbije.

U prethodnom periodu ulaganja u zdravstvenu infrastrukturu bila su izuzetno značajna. Od 2016. godine obnovljeno je skoro 80 objekata primarne zdravstvene zaštite, dakle, domova zdravlja i ambulanti. U toku su radovi na šest velikih domova zdravlja, kao što je npr. Novi Sad ili Valjevo. Pokrenute su i nabavke za dodatne objekte.

Ulažemo više od 200 miliona evra u obnovu i izgradnju 20 opštih bolnica i zdravstvenih centara širom Srbije i više od 300 miliona evra u izgradnju i obnovu klinika i specijalizovanih bolnica, od kojih su neke završene, kao što znate, recimo Kliničko-bolnički centar "Dragiša Mišović", Kliničko-bolnički centar "Zemun", prva faza Urgentnog centra Kliničkog centra Srbije itd.

U toku su radovi na Kliničkom centru Srbije, gde će prva faza biti gotova 2021. godine, a uskoro očekujemo početak radova na kompletnoj rekonstrukciji i izgradnji Kliničkog centra Vojvodine. To je predviđena investicija od 34 miliona evra i ja se nadam da ćemo u prvih 100 dana Vlade krenuti ove radove i objavu tendera za rekonstrukciju i izgradnju Kliničkog centra Kragujevac, što je dodatna investicija od nekih 30 miliona evra.

Ovoj Vladi će biti apsolutni prioritet da završi sve ovo što je započeto i da započnemo nove projekte u zdravstvenoj infrastrukturi. Tu nam je apsolutni prioritet početak izgradnje potpuno nove univerzitetske dečije klinike "Tiršova 2".

Ispravnost ulaganja u zdravstvenu infrastrukturu se u svakom smislu i najbolje pokazala ove godine kada smo bili suočeni sa ovakvom pandemijom. Zahvaljujući novim i rekonstruisanim objektima, mi smo uspeli da primimo i da lečimo sve obolele u Republici Srbiji. Kako bi se nadalje uspešno borili, do kraja ove godine moramo, u saradnji sa Vojskom Republike Srbije, da završimo još dve potpuno nove kovid bolnice, koje će nakon ove kovid krize, proći će i ovo, služiti kao multifunkcionalne bolnice za sve što je potrebno našem zdravstvu i našim ljudima. U saradnji sa Vojskom Republike Srbije, rekla sam, moramo da završimo te dve bolnice do kraja godine u Beogradu i u Kruševcu.

Zahvaljujući našoj fiskalnoj stabilnosti i zahvaljujući našoj ekonomskoj snazi, mi smo mogli ove godine da obezbedimo novac za ogromne, zaista ogromne vanredne troškove, za aparate, respiratore, zaštitnu opremu, za testove, za dodatne vakcine protiv sezonskog gripa i ostale vakcine, i tokom kovid krize uz to, takođe, povećamo plate našim zdravstvenim radnicima, svima u zdravstvu za dodatnih 10%.

Zdravstveni sistem Srbije je u ovim teškim vremenima pokazao spremnost, profesionalnost i otpornost na koju svi treba da budemo ponosni. Naši zdravstveni radnici tokom čitave ove godine bore se požrtvovano, bez predaha i bez pauze. Ja im se danas, sa ovog mesta, ponovo zahvaljujem, i njima i njihovim porodicama.

Mi ćemo nastaviti da radimo, obećavam i garantujem, na stalnom povećavanju plata u zdravstvu, kao i njihovu edukaciju, opremu na kojoj rade i uslove u kojima rade. Do 2013. godine, i to svi znaju u Republici Srbiji, šta god neki političari pričali, plate u zdravstvu su bile zaista sramno male. Plata doktora specijaliste iznosila je 67.540 dinara, dok je plata medicinske sestre iznosila svega 32.454 dinara. Do 2020. godine, mi smo uspeli da plate doktora specijaliste povećamo 57%, a plate medicinskih sestara 67%. S tim što mi znamo u ovom trenutku da ni to nije dovoljno i da ćemo morati još mnogo, mnogo da radimo da bi zaista adekvatno platili sve naše zdravstvene radnike. Kao što kažem, to će svakako biti jedan od prioriteta.

Da bi naše zdravstvo bilo još efikasnije u mandatu ove Vlade, radićemo na jednoj novoj temi, a to je kompletna digitalizacija našeg zdravstva. Mi moramo da obezbedimo svim građanima Srbije jedinstveni elektronski zdravstveni karton, u kome će biti svi podaci iz svih zdravstvenih ustanova, iz svih evidencija, koji će njima biti dostupni u svakom trenutku i na svakom mestu, a njihovim lekarima kad god su im potrebni. Na ovaj način stavićemo zaista u potpunosti građane u sam centar našeg zdravstvenog sistema. Taj povezani zdravstveni sistem će biti mnogo transparentniji, mnogo efikasniji, mnogo kvalitetniji, doneće značajne uštede za državni budžet, koje ćemo onda moći da uložimo u dodatnu zdravstvenu infrastrukturu, u njihove plate, u njihovu edukaciju, u opremu na kojoj rade.

Mi, takođe, oblast zdravstva u današnjem svetu vidimo kao ogroman ekonomski potencijal, zdravstvo i biomedicinskih nauka. Procena Svetskog ekonomskog foruma je da će svet 2040. godine trošiti 25 hiljada milijardi dolara godišnje na zdravstvo. Dakle, 25 hiljada milijardi dolara godišnje će svet trošiti na zdravstvo! I, kao i u drugim oblastima gde tehnologija izaziva pravu revoluciju, ti novi igrači koji će se pojaviti imaju šansu za rast koji ne bi imali bez ovakvih promena. Mi želimo, i radićemo na tome, da što više njih bude iz Srbije ili da radi u Srbiji.

Pored zdravstvenih, ova Vlada će imati ogromne političke izazove. Ovde, pre svega, mislim na naše odnose na Prištinom, nastavak dijaloga o normalizaciji, probleme u uspostavljanju zajednice srpskih opština, od koje, da budem sasvim jasna i precizna, danas sa ovog mesta i pred narodnim poslanicima i svim građanima Republike Srbije, mi nećemo odustati. Mi držimo našu reč i mi stojimo iza naših potpisa na sporazumima koje smo pregovarali i dogovarali. To, ja mislim sasvim prirodno i normalno, očekujemo i od drugih, kako bi u dobroj veri nastavili dalje razgovore.

Nova Vlada će nastaviti da vodi politiku zaštite vitalnih nacionalnih interesa, mira i saradnje kada je u pitanju Kosovo i Metohija, sa ciljem zaštite našeg naroda, kulturne i verske baštine, ali i mira i stabilnosti u čitavom regionu. Prioriteti će biti nastavak vođenja pregovora sa privremenim institucijama samouprave u Prištini, unapređenje ekonomskog razvoja i uslova života srpskog stanovništva na Kosovu i Metohiji i podrška povratku interno raseljenih lica.

Na ovom važnom pitanju, koje je ja mislim najveći izazov za dugoročno održivu bezbednost i stabilnost čitavog regiona, Vlada Srbije će sve svoje aktivnosti i sve svoje poteze do detalja koordinirati sa predsednikom Republike Srbije Aleksandrom Vučićem i sa predstavnicima srpskog naroda na Kosovu i Metohiji, jer je nacionalno i političko jedinstvo po ovom pitanju naš apsolutni, apsolutni prioritet.

Pored ova dva ozbiljna izazova, pred nama je ozbiljna i teška borba protiv organizovanog kriminala, mafije koja je pomislila poslednjih meseci da je jača od države i da može da upravlja ovom državom. Naš posao je da pokažemo da je država uvek jača, da sa institucijama nema igranja i da se nikakve veze između predstavnika tih institucija i kriminalaca neće tolerisati i da od njih apsolutno niko neće biti zaštićen. U ovoj borbi, sada se prevashodno obraćam našim bezbednosnim službama, moramo se posebno baviti bezbednošću predsednika Republike Srbije Aleksandra Vučića, koji je objavio i pokrenuo ovaj rat protiv mafije.

Nažalost, svi mi svedočimo svaki dan najmonstruoznijim i najbezobzirnijim napadima na predsednika Aleksandra Vučića i na njegovu porodicu, samo i isključivo sa jednim ciljem, da ga dehumanizuju, da ga kriminalizuju i to do te mere da svaki napad na njega, verbalni ili fizički, bude potpuno očekivan, potpuno normalan i potpuno razumljiv.

Finansijska moć onih koji ovo rade je ogromna, zato naša energija da se ovome suprotstavimo mora biti mnogo veća. Ovo ću i lično shvatiti kao jedan od mojih zadataka i boriću se samo i isključivo za istinu, boriću se svakodnevno i neumorno protiv svih laži koje plasiraju protiv predsednika Republike i njegove porodice.

Za pobedu nad organizovanim kriminalom biće potrebno učešće svih grana vlasti, a pre svega pravosuđa. Pružićemo punu zaštitu svima koji su uključeni u borbu protiv organizovanog kriminala. Svaki policijski i finansijski inspektor, tužilac, sudija, novinar ili državni funkcioner koji bude na meti kriminalnih bandi biće pod zaštitom. Svaki građanin koji pomaže u borbi protiv kriminala biće zaštićen. Dve su ključne tačke kojima ćemo zadati odlučujući udarac organizovanom kriminalu. Jedan, presecanje njihovih izvora finansiranja i razbijanje njihove veze, njihovih veza i njihove mreže uticaja u državnim organima, politici i medijima.

Znamo da ova borba neće biti ni laka ni jednostavna. U njoj očekujemo podršku svih građana Srbije i apsolutnu podršku zakonodavne i sudske grane vlasti. Ovo je borba za našu zemlju i za budućnost naše dece. Nemam dilemu, u borbi između države i mafije država će izaći kao pobednik. Garantujem da ćemo umeti da zaštitimo volju naših građana i čoveka kome su oni direktno i lično dali poverenje da vodi Srbiju u nove pobede.

Generalno, ova Vlada mora da radi još više, sa većom energijom i većom predanošću, jer iako nismo ona zemlja kakva je Srbija bila do pre šest ili sedam godina, ni sa ovim rezultatima nisu svi ljudi u Srbiji osetili dovoljno i kvalitetno poboljšanje kvaliteta života, u smislu koliko novca imaju u svojim novčanicima, šta sebi i svojoj deci, unucima mogu da priušte za taj novac, da li imaju asfaltiran put do kuće, da li njihova deca i unuci imaju internet u svom selu, da li mogu lako da dođu do lekara, dobiju adekvatnu negu, kakve su škole itd.

U smislu najkonkretnijih projekata, kao odgovorni političari napravili smo program „Srbija 20-25“. To je program konkretnih oblasti, lista konkretnih projekata vrednih blizu 14 milijardi evra, na kojima će Vlada raditi kako bi do kraja 2025. godine stigli do zacrtanog cilja – 900 evra prosečne plate u Srbiji i između 430 i 440 evra prosečne penzije. Sve ono što stoji u programu „Srbija 20-25“ su projekti koji će konkretno, očigledno, na najopipljiviji mogući način podići kvalitet života svakog građanina u Republici Srbiji.

Kada govorimo o putnoj infrastrukturi, mi smo za svega nekoliko godina uspeli da izgradimo 320 kilometara novih auto-puteva, što je više nego u protekle četiri decenije. Završili smo Koridor 10 i završili Koridor 11, auto-put „Miloš Veliki“ do Čačka. Danas se od Beograda do Čačka stiže za sat i po, neuporedivo bezbednije i neuporedivo sigurnije.

Započeli smo izgradnju još 290 kilometara auto-puteva i brzih saobraćajnica. Nastavili smo izgradnju auto-puta „Miloš Veliki“ do Požege, započeli izgradnju Moravskog koridora od Pojata do Preljine, gradimo deonicu Ruma-Šabac-Loznica i auto-put od Beograda ka Sarajevu, deonicu Kuzmin-Sremska Rača. Valjevo povezujemo sa auto-putem „Miloš Veliki“ deonicom Iverak-Lajkovac. Uskoro završavamo i poslednju deonicu na brzoj saobraćajnici Kragujevac-Batočina, a radovi su u toku i na obilaznici oko Beograda, od Ostružnice do Bubanj Potoka.

Kada govorimo o železničkoj infrastrukturi, započeli smo radove na brzoj pruzi Beograd-Novi Sad i već krajem sledeće godine naši građani će putovati između ova dva grada za 25 minuta. Sledeće godine počinjemo izgradnju Fruškogorskog koridora, metroa u Beogradu i „Auto-puta mira“, deonica Niš-Pločnik koja je izuzetno, izuzetno važna za naše građane u Prokuplju i u Kuršumliji.

Nastavljamo pripremu projektno-tehničke dokumentacije za izgradnju autoputa Beograd-Zrenjanin-Novi Sad, tzv. „Vojvođansko P“ i brze saobraćajnice Sombor-Kula-Vrbas-Bečej-Kikinda kojom ćemo povezati sve delove severa zemlje.

Izdvajamo sredstava za izgradnju severne obilaznice oko Kragujevca, obilaznice oko Loznice i obilaznice oko Novog Sada sa novim mostom preko Dunava, a do 2023. godine treba da započnu radovi na auto-putu „Vožd Karađorđe“ i izgradnja južnog kraka auto-puta Beograd-Sarajevo, deonica Požega-Užice-Kotroman. Nastavak izgradnje auto-puta na Koridoru 11 od Požege do Boljara ostaje jedan od prioriteta.

Nastavljamo sa modernizacijom i rekonstrukcijom železničke mreže. Sledeće godine počinjemo sa radovima na deonici brze pruge Novi Sad-Subotica i sa modernizacijom pruge Niš-Dimitrovgrad. Istovremeno radimo na pripremi projektno-tehničke dokumentacije za modernizaciju pruge od Beograda do Niša i od Niša do Preševa. Nakon završetka pripreme dokumentacije na kojoj trenutno radimo, započećemo sa radovima na rekonstrukciji Barske pruge, čime ćemo glavne železničke pravce na koridorima 10 i 11 u potpunosti pokriti. Ubrzo će biti gotova i tehnička dokumentacija za izgradnju savremenog dispečerskog centra iz koga će se upravljati celokupnim železničkim saobraćajem u Srbiji.

Ne zaboravljamo istok Srbije. Pored izgradnje auto-puta „Vožd Karađorđe“, radićemo na izgradnji brze saobraćajnice od Golupca, od Koridora 10, preko Požarevca i Velikog Gradišta. Sve ove investicije biće propraćene gasifikacijom ove regije i formiranjem specijalne zone za hemijsku industriju u Prahovu. Radovi na proširenju kapaciteta luke Prahovo će započeti sledeće godine i na ovaj način uz postojeće investicije istočni deo zemlje postaje neuporedivo konkurentniji za privlačenje stranih i domaćih investitora. Ovo tretiramo kao projekat od nacionalnog prioriteta.

Nastavićemo da ulažemo u razvoj vodnog saobraćaja, a aerodrom „Morava“ ćemo proširiti sa još jednom dodatnom pistom.

Program „Srbija 20-25“, da ne ulazim dalje u detalje, predviđa ulaganje u poljoprivredu, turizam, digitalizaciju, obrazovanje, sportsku infrastrukturu, kulturu, zdravstvo, brigu o mladima i populacionu politiku i on će nam biti, ako tako mogu da kažem, zvezda vodilja u našem radu, kada govorimo o najkonkretnijim projektima.

Pored ovih konkretnih projekata, moramo da nastavimo da menjamo stvari u našoj zemlji i, pre svega, moramo da povećamo ukupnu produktivnost naših firmi. Ta produktivnost je u ovom trenutku relativno niska, u poređenju sa prosekom u EU. Produktivnost firme u Srbiji raste za prosečnih 1,1% godišnje, a da bi se povećao rast BDP-a za jedan procentni poen trenutni rast produktivnosti trebalo bi da se duplira.

Prethodna Vlada je pri kraju mandata usvojila tri važne strategije koje nam trasiraju pravac za dalji rad. To je Strategija industrijske politike do 2030. godine, Strategija pametne specijalizacije do 2027. godine i Strategija razvoja veštačke inteligencije do 2025. godine. Sve ove tri strategije identifikuju slične probleme i predlažu aktivnosti koje bi adresirale te probleme, i to su u najkraćim crtama – osnaživanje ljudskih kapaciteta, inovacije u cilju stvaranja dodatne vrednosti i podizanja produktivnosti i, pod tri, stimulacija preduzetništva i startap ekosistema.

U smislu osnaživanja ljudskih kapaciteta jedan od ključnih prioriteta Vlade Srbije ostaće, naravno, obrazovanje. Od aprila sledeće godine Srbija će prvi put, i mislim da ćemo time takođe biti jedna od retkih zemalja i u Evropi i u svetu, imati jedinstveni informacioni sistem prosvete.

Po prvi put ćemo zahvaljujući ovom sistemu, imati jasan pregled našeg celokupnog obrazovnog sistema i taj pregled će nam omogućiti da donosimo informisane odluke o strateškim ulaganjima, kako bi adekvatno odgovorili na potrebe našeg društva i naše ekonomije.

Mi ćemo po prvi put tačno u dinar znati koliko smo kao država uložili novca u formalno obrazovanje svakog našeg građanina i kako da poboljšamo efekte tih ulaganja. U narednom periodu posebno ćemo se fokusirati na razvoj predškolskog vaspitanja, povećanim ulaganjima u vrtiće, opremanjem predškolskih ustanova i podrška stručnom kadru. Važni zadaci pred nama su takođe, da uvedemo dualno obrazovanje na visokoškolske ustanove i završimo novu strategiju obrazovanja.

Ogroman potencijal, kada pričamo o ljudskim kapacitetima, je u našoj dijaspori. U prethodnom mandatu smo se možda ne dovoljno glasno, ali izuzetno intenzivno bavili ovim pitanjem. Pojednostavili smo postupak priznavanja inostranih diploma, izmenili uredbu o carinskim povlasticama, kako bi ljudi iz dijaspore mogli da se vrate u Srbiju, ne plaćajući carine na sopstvenu imovinu, uveli poreski podsticaj za zapošljavanje povratnika i pokrenuli „Tačku povratka“ na inicijativu naših organizacija iz dijaspore, koje pružaju informacije na koje sve načine naša dijaspora može biti uključena u srpsko društvo. Već u ovom trenutku, sada, danas, „Tačka povratka“ radi na proširenju svog programa kako bi u budućnosti bilo ne samo partner dijaspori prilikom povratka već partner u pronalasku zaposlenja, poslovnih, investicionih i drugih prilika u Srbiji.

Pod dva, dakle, pored ljudskih kapaciteta moramo da nastavimo da jačamo naše inovacione kapacitete. Tokom mandata prethodne Vlade, izgradili smo važnu inovacionu infrastrukturu strukturu, ja bih rekla, u rekordno kratkom roku. Danas Srbija ima četiri naučno-tehnološka parka, u Beogradu, Novom Sadu, Nišu i Čačku. Fakultet tehničkih nauka iz Novog Sada ima potpuno novu zgradu, kako bi povećali svoje kapacitete. Uskoro završavamo, takođe, nadam se, u prvih 100 dana nove Vlade, još jednu novu zgradu laboratorijsku lamelu, na Elektronskom fakultetu u Nišu, a tokom sledeće godine i još jednu dodatnu zgradu Fakulteta organizacionih nauka u Beogradu, sve u cilju da povećamo njihove kapacitete da mogu upišu veći broj studenata, da mi imamo to kao neki zalog za budućnost.

U mandatu ove Vlade moramo da započnemo izgradnju BioSens instituta u Novom Sadu, dodatnu zgradu Elektrotehničkog fakulteta u Beogradu, da konačno izvršimo izgradnju istraživačko razvojnog centra u Kragujevcu, i takođe, da pružimo logističku i svaku drugu podršku privatnim inicijativama za otvaranje istraživačih centara u Srbiji, a na svu sreću, zaista ih, sada imamo sve više.

Ekstremno je važno da radimo na unapređenju telekomunikacione infrastrukture u čitavoj Srbiji. Mi pored ovih puteva, koje smo već izgradi, koje gradimo, moramo da gradimo digitalne puteve. Šta to znači? To znači da obezbedimo kvalitetan internet u svakom selu u Srbiji, u svakom naselju, u svakom domaćinstvu u Srbiji. U 21. veku, to je minimum, ljudsko pravo, kao struja i voda. Jedino tako ćemo mi omogućiti svima, gde god oni živeli u Srbiji, jednake šanse za razvoj, jednake šanse za obrazovanje i jednake šanse za naučnu delatnost, jednake šanse takođe, za preduzetništvo, zato što danas, zaista, ne možete očekivati od ljudi da pokrenu svoje firme ako u svom naselju tamo gde žive, svom selu, svom domaćinstvu nemaju internet vezu. Naša vizija je da do 2025. godine, više ne postoji domaćinstvo u Srbiji koje nije pokriveno širokopojasnim internetom.

Mi moramo nastaviti da jačamo našu konkurentnost u oblasti intelektualne svojine i patenata. To je ono što će nas vući ka toj ekonomiji zasnovanoj na inovacijama, ka većoj produktivnosti, ka većoj dodatnoj vrednosti, ka još bržem rastu i razvoju.

Kako bi stimulisali preduzetništvo, i to je ona treća stavka koja je izuzetno važna. Mi smo 2018. godine uveli posebne olakšice za mlade ljude koji su prethodnih 12 meseci završili školu, ukoliko žele da osnuju svoju firmu, kao i za starije koji su duže od šest meseci registrovani u Nacionalnoj službi zapošljavanja i ne mogu da nađu posao. Zahvaljujući ovim olakšicama koje su krenule 1. oktobra 2018. godine do sada je registrovano preko 1100 privrednih subjekata, među kojima oko 1000 preduzetnika.

Međutim kada pogledate globalni indeks konkurentnosti, mi se izuzetno loše rangiramo u domenu stava prema preduzetničkom riziku, odnosno spremnosti da rizikujemo i započnemo sopstveni biznis. U ovom segmentu mi zauzimamo 107 mesto od 141 države. Dakle, nama je neophodno unapređenje i podrška razvoju preduzetničkog duha u Republici Srbiji. I ovo ćemo se truditi da uradimo kroz različite mere, ali jedna stvar koju treba da završimo je da u saradnji sa omladinskim organizacijama i predstavnicima mladih u čitavoj Srbiji radimo na izmenama i dopunama Zakona o mladima i da uradimo analizu i reviziju nacionalne strategije za mlade, tako da jedan od prioriteta u radu bude unapređenje omladinskog preduzetništva.

Takođe smo videli u tim olakšicama koje smo uveli 2018. godine da se mladi mnogo teže odlučuju da osnuju sopstvene firme, ali da kada ih jedno osnuju, da ih ne gase, da su uporni, da rade, da se bore i da te firme preživljavaju. Zato nam je važno posebno omladinsko preduzetništvo.

Tokom mandata prethodne Vlade, država je po prvi put počela sistemski da podržava razvoj startap kompanija. Uradili smo mnogo stvari od stalnog uvećanja budžeta Fonda za inovacionu delatnost, preko olakšanog finansiranja početka poslovanja kroz trogodišnje oslobađanje startap od poreza i doprinosa na zarade osnivača, poreskog kredita od 30% za kompanije koje ulažu u startap preduzeća i omogućavanje učešća zaposlenih u kapitalu putem prava na sopstveni udeo. Stvorili smo i pravni osnov za poslovanje alternativnih investicionih fondova u Republici Srbiji. Mi ćemo nastaviti da radimo na ovome. Naš cilj je da 2025. godine naš startap eko sistem ima rast od 20% godišnje i da se oko 300 startap kompanija kojih ima danas dođemo na 700.

Jedna od stvari koja nas muči kao Vladu, mi moramo da nađemo način da efikasnije povežemo našu nauku sa našom privredom i našom industrijom i tako podignemo našu produktivnost i našu konkurentnost. Mi smo budžete nauku istraživanje i razvoj značajno uvećali u prethodnom mandatu, formirali smo takođe nove institucije kao što je Fond za nauku Republike Srbije, ali ipak i uprkos tome kada danas pogledate ulaganje u istraživanje i razvoj su u Srbiji dosta niža od onih u zemljama EU i dosta niža od standarda predviđenog Lisabonskom konvencijom. U stvari je najveći problem to što je učešće privatnog sektora u ulaganjima u istraživanje i razvoj jako nisko. Uveli smo nove oblike fiskalnih olakšica za investiranje u istraživanje i razvoj za privredna društva, ali na ovome u mandatu buduće vlade moramo još mnogo više da radimo.

Koji su još sektori koji su nam važni za rast? Svakako poljoprivreda. Važnost poljoprivrede, važnost samoodrživosti jedne zemlje, više nego ikada se pokazala tokom kovid krize. Srbija je bila jedna od retkih zemalja u svetu koja ni u jednom trenutku nije imala nestašice hrane i osnovnih životnih namirnica. Upravo suprotno, mi smo uprkos krizi nastavili da izvozimo i sirovine i proizvode i tako smo pomogli svima u našem regionu.

Moram da kažem da mislim da su tokom mandata prethodne Vlade ulaganja u poljoprivredu bila, zaista pametna, sistemska i strateška. Bila su usmerena na to da naša poljoprivreda postane održivija, da postane otpornija na klimatske promene i da se podigne ta konkurentnost.

Mi smo uložili i ulažemo u sisteme za navodnjavanje. Kada smo mi krenuli, samo 2% poljoprivrednih površina je bilo pokriveno sistemom za navodnjavanje. Zamislite koliko su čitavih ovih decenija pred nama, koliko je poljoprivreda bila zaboravljena i zapuštena. A svo to vreme svi su pričali da nam je poljoprivreda ne znam kakav prioritet. Kada vam nešto prioritet morate ozbiljno da radite na tome, morate da se posvetite tome, da uložite u to.

Pored sistema za navodnjavanje uložili smo po prvi put, ja mislim u elektrifikaciju poljoprivrednih površina, kako bi te sisteme za navodnjavanje doveli do poljoprivrednih proizvođača i njihovih njiva. Uložili smo privi put u automatsku protivgradnu zaštitu, uložili smo u subvencije za obnovu mehanizacije i kupovinu nove opreme i krenuli smo da stimulišemo unapređenje sadnog materijala i procesa proizvodnje.

Finansirali smo i izgradili 14 sistema za navodnjavanje. Krenuli smo još 18, koje moramo da završimo kao Vlada. Postavili smo prvi u ovom regionu, potpuno automatizovani sistem protivgradne zaštite, to je Radarski centar Valjevo, koji je u prethodnom periodu bio najugroženija oblast i krenuli smo sa opremanjem Radarskog centra Fruška Gora, Bajša, Samuš, Užice i Bukulja. Takođe, i to moramo da završimo.

Dogovorili smo liniju odbrane od grada, kojom će se naše obradive površine braniti iz Republike Srpske, da već tamo zajedno dejstvujemo.

Što se tiče elektrifikacije poljoprivrednih površina, uspešno smo realizovali pilot-projekte, prve projekte, na teritoriji Leskovca, Žitorađa i Varvarina. U narednom periodu moramo završiti elektrifikaciju poljoprivrednih površina, na površini od 10 hiljada hektara, na teritoriji Mačve i započeti onda dodatne, nove projekte.

Otvorili smo, ako se ne varam 2017. godine, IPARD fond, Fond EU za podršku poljoprivredi. Ono što moramo da uradimo u mandatu ove Vlade je da ubrzamo proces odobravanja i ugovaranja podrške i samim tim realizaciju planiranih investicija iz IPARD fondova.

Možda i najvažniji novi zadatak, ili zadatak na koji moramo da stavimo mnogo više fokusa i pažnje u narednom periodu, je da radimo više na odnosu između naše poljoprivredne i na naše prehrambene industrije. To je ono gde imamo šansu za dodatu vrednost.

Zato smo u Zakonu o ministarstvima predložili i tražili izmenu, tako da prehrambeni sektor pređe iz Ministarstva privrede u Ministarstvo poljoprivrede, da bi tu mnogo brže i mnogo efikasnije radili i u narednom periodu imali značajne opipljive uspehe.

Mi smo, nažalost, među zemljama koje poljoprivrednoj proizvodnji daju najmanje vrednosti kroz dalji lanac prerade. Kod nas je predominantan izvoz sirovine i proizvoda niskog stepena prerade, što predstavlja izgubljenu dodatu vrednost u sektoru prehrambene industrije.

To je jedna od naših najvećih šansi da načinimo iskorak u proizvodna višeg stepena finalizacije, i da se od izvoznika poljoprivrednih proizvoda transformiše u izvoznika hrane i gotovih proizvoda.

Tu će nam biti posebno važan segment vinarstva i vinogradarstva, koji u prethodnih nekoliko godina, zaista beleži izuzetan rast i jačanje.

Zato, u najkraćem roku, u prvih 100 dana rada Vlade, moramo kao Vlada usvojiti strategiju vinarstva i vinogradarstva u Republici Srbiji, i završiti novi zakon o vinu i uputiti ga vama na raspravu i usvajanje.

Druga nova oblast, izuzetno verujete važna, mada će mi se ponovo svi smejati, ili većina smejati, kao što su se smejali kada sam pričala o digitalizaciji, druga važna oblast veštačka inteligencija.

Mi smo usvojili strategiju razvoja veštačke inteligencije u Republici Srbiji. Time smo postali prva zemlja u jugoistočnoj Evropi, dakle ne u ovom regionu, nego u jugoistočnoj Evropi, koja je usvojila takvu strategiju i tek 26. zemlja na svetu, koja je usvojili ovu strategiju.

Ja sam bila presrećna i preponosna kada sam videla, ako se ne varam u septembru, kada je izašao novi indeks spremnosti za veštačku inteligenciju, koji upoređuje 194 države sveta, da je Srbija ove godine skočila, čak 12 mesta, na ovom indeksu spremnosti za veštačku inteligenciju, i da smo sada rangirani kao 46. zemlja, od 194 koje se mere. Da smo apsolutno prvi u regionu Balkana, što uključuje i Hrvatsku, a da smo u odnosu na 2019. godinu, u ovoj godini prestigli Grčku, Bugarsku, Rumuniju, ispred nas su još uvek Mađarska i Slovenija. Verujem da ovo možemo da promenimo 2021. godine.

Ovo pokazuje potencijal koji mi imamo u veštačkoj inteligenciji koji će zaista izmeniti čitav svet u narednom periodu. I dobro je da se mi danas pozicioniramo kao jedni od lidera koji razumeju šta je to što moramo da uradimo da bi pomogli našem društvu kako bi ubrzali naš razvoj, kako bi takođe, u sve ukupnom smislu poboljšali kvalitet života u Republici Srbiji.

Mi smo već počeli primenu Strategije za razvoj veštačke inteligencije dodelom sredstava Fonda za nauku, za 12 projekata iz veštačke inteligencije. Takođe, u toku je konkurs za razvijanje novih master programa na našim fakultetima iz oblasti veštačke inteligencije. Mi ćemo već 2021. godine imati prvu generaciju studenata iz ove oblasti.

Da li znate koliko smo mi daleko otišli, koliko smo iskoračili i koliko smo konkurentu prednost napravili u poređenju sa svima ostalima, a ne samo u regionu, u ovom delu Evrope, i u Evropi generalno?

Mi ćemo kao Vlada morati da uvedemo jednu platformu, softver i hardver, za sve ukupno, za širi razvoj testiranja i rešenja zasnovanih na veštačkoj inteligenciji i da ovo obezbedimo za sve naše naučne institute, za naučno-tehnološke parkove, za naše fakultete, za našu javnu upravu, i takođe, za našu privredu, zato što oni nemaju sredstava da ulože u ovo. Dakle, mi ćemo to završiti i to će biti u Data centru u Kragujevcu. I pored svega što radimo to će nam dati ozbiljan vetar u leđa da se dalje tabliramo u budućnosti kao jedan od lidera.

Mi ćemo, takođe, osnovati u saradnji sa naučnoistraživačkim ustanovama, privredom i javnim sektorom i institut za razvoj veštačke inteligencije i to je jedan od novih prioriteta, novih oblasti za buduću Vladu.

Ovo sve možemo da uradimo tokom 2021. godine, verovali ili ne, zato što smo danas spremni. U mandatu prethodne Vlade smo radili zaista dosta na ovome i ovo sada samo treba da kapitalizujemo.

Kreativno stvaralaštvo i kultura ne možete imati društvo zasnovano na znanju i na inovacijama ukoliko ne uložite mnogo više u kulturu, pod jedan i onda u kreativno stvaralaštvo kao takvo, u principu.

Ono što je nama naročito važno u narednom mandatu, moramo da se bavimo obrazovanjem i više da ulažemo u obrazovanje mladih talenata umetnosti. Moramo da izgradimo, proširimo, napravimo bolje uslove za rad umetničkih fakulteta. Tu pre svega mislim na Fakultet likovnih umetnosti, Fakultet primenjenih umetnosti, Fakultet muzičkih umetnosti.

Zaista za Fakultet muzičkih umetnosti. Ljudi, ne možemo imati Fakultet muzičkih umetnosti u prostoriji koja je pre 80 i nešto godina bila stvorena kao privremena prostorija. Moramo pokazati da kao društvo i kao Vlada zaista o tome vodimo računa. Verujte, to će na svoj način da nam doprinese i našem ekonomskom razvoju i kvalitetu našeg života. Sva ova tri projekta smo već pokrenuli, tako da ćemo mnogo brže ići u mandatu naredne Vlade.

Radićemo na unapređenju stručnih, umetničkih srednjih škola i jačanju umetničko gimanzijskog obrazovanja i tu sam, takođe, ponosna što smo pored specijalizovanih IT odeljenja u srednjim školama, u gimnazijama, prvi put ove godine uveli specijalizovano umetnička odeljenja. Počeli smo sa četiri gimnazije u Republici Srbiji i dalje treba da širimo to u mandatu buduće Vlade.

Izuzetno je važno da olakšamo uslove za rad sa fokusom na pojedince, samostalne, slobodne umetnike i verujem da ćemo u mandatu ove Vlade status samostalnih i slobodnih umetnika konačno posle više decenija rešiti.

Podsticaćemo prenamenu objekata kulturnog i industrijskog nasleđa otvaranjem novih kulturnih centara i kreativnih prostora. Jedan od takvih primera biće i preuređenje ložionice u Savskoj ulici u Beogradu u moderni kreativni prostor.

Moramo do kraja da podržimo i uspešno realizujemo, zajedno sa Novim Sadom, projekat „Novi Sad – evropska prestonica kulture“ 2022. godine, a da onda kako bi decentralizovali kulturu, kako bi ojačali institucije kulture na lokalu, takođe da pokrenemo domaći projekat „Nacionalna prestonica stvaralaštva“.

Moramo da završimo konačno Narodno pozorište u Subotici, pokrenemo čitav niz novih projekata, pre svega izgradnju nove zgrade Filharmonije.

Ja sam ponosna na činjenicu, takođe, da smo mi bili prva vlada koju od međunarodnih finansijskih institucija, u ovom slučaju Razvojne banke Saveta Evrope, uzela kredit od 20 miliona evra samo i isključivo za ulaganje u kulturnu infrastrukturu, infrastrukturu u kulturi, poboljšanju uslova rada za naše umetnike generalno.

Turizam. U prethodne četiri godine turizam je pokazao da ima ozbiljan, ogroman potencijal. Nažalost, 2020. godina je bila pogubna za ovaj sektor u čitavom svetu. Mi moramo da nastavljamo da ulažemo u njega, da im pomognemo da prežive, da se vrate na svoje noge i da vidimo, takođe, na koji način da zadržimo ovo što smo videli da je veliki potencijal u ovoj godini, a to je da naši ljudi ostaju u Srbiji, letuju, zimuju, provode vikende na prelepim destinacijama u Republici Srbiji.

Tokom mandata prethodne Vlade mi smo uspostavili sistem „e turista“ koji prvi put predstavlja na jednom mestu evidenciju svih naših kapaciteta i njihove popunjenosti i mi ćemo kao Vlada iskoristiti sada taj sistem opet za bolje planiranje, bolje prognoze i za bolje targetirano ulaganje.

Nastavićemo da podstičemo ulaganje u naše smeštajne kapacitetu u banjskim mestima i nastavićemo da subvencionišemo odmore, odnosno vaučere za odmor u Srbiji, zato što je to ono što se zaista pokazalo kao najbolji mogući način za podsticanje naših građana da letuju, zimuju u Srbiji i da pomognemo svim našim domaćim turističkim kapacitetima.

Zahvaljujući svemu onome učinjenom od 2014. godine do danas, mi smo bez ikakve sumnje došli u fazu kada neophodno moramo da se okrenemo temi zaštite životne sredine i ekološke održivosti našeg razvoja.

I u vreme kada je nezaposlenost niska, kada su naši ekonomski prospekti dobri, kada su plate, iako još uvek niske, u nekom kontinuiranom porastu, kvalitet životne sredine postaje jedno od gorućih pitanja kada se govori o opštem kvalitetu života građana. U tom smislu ovo će biti jedan od prioriteta Vlade Republike Srbije. Moramo zaista sistemski da počnemo da radimo na ovome.

Povećanje standarda životne sredine, pre svega kada govorimo o otpadnim vodama i čvrstom otpadu, i zaštita zdravlja građana, tu pre svega mislim na kvalitet vazduha, je ono u šta ćemo uložiti značajna sredstva u mesecima i godinama pred nama.

Prečišćavanje otpadnih voda predstavlja jedan od najvećih zadataka sa kojima se naša generacija suočava i ono što je neverovatno, kada sam pogledala malo pokazatelje, u vreme bivše Jugoslavije, u doba našeg najvećeg infrastrukturnog razvoja investicija, procenjuje se da je izgrađeno 44 postrojenja za prečišćavanje otpadnih voda, a mi u narednih 15 godina treba da izgradimo 320. Toliki je to izazov i tolika ulaganja će to zahtevati.

Od procenjenih 10 milijardi evra investicija u zaštitu životne sredine, polovina je u postrojenja za tretman otpadnih voda.

Što se tiče upravljanja čvrstim otpadom, ja mislim da svima nama, i pričali smo dosta o tome i tokom prethodnog mandata, upravo ovde smo diskutovali o tim stvarima, te stvari su pokrenuli neki narodni poslanici, mislim da je svima nama apsolutno neprihvatljivo da imamo preko tri i po hiljade smetlišta i nesanitarnih deponija rasutih po čitavoj teritoriji Republike Srbije. Zato mi moramo da krenemo u rešavanje ovog pitanja. Ne možemo govoriti o kvalitetnom životu ako ne rešavamo ovo pitanje.

Ja razumem zašto mi to nismo uradili do sada, zato što su to ogromne investicije, to su takođe investicije koje polako dovode do poskupljenja života građana, ali mi sada ovo moramo da uradimo i nalazimo se u fazi razvoja kada ovo poglavlje moramo da otvorimo.

Što se tiče energetskog sektora, on je jedan od ključnih kako bi ovo uradili. Mi ćemo tu nastaviti sa modernizacijom elektroenergetske infrastrukture, završićemo izgradnju magistralnog gasovoda od granice sa Bugarskom do granice sa Mađarskom. To je takozvani „Turski tok“. Započećemo izgradnju gasne interkonekcije između Bugarske i Srbije. Radićemo na proširenju kapaciteta podzemnog skladišta gasa u Banatskom Dvoru, poštovani narodni poslaniče gospodine Bajatoviću, i kao deo Zelene agende trudićemo se da kontinuirano povećamo udeo obnovljivih izvora energije u proizvodnju električne i toplotne energije i da povećamo i stimulišemo energetsku efikasnost u Srbiji, ali u svakom trenutku vodeći računa o ceni električne energije za krajnje korisnike.

Uložićemo još veće napore u sprovođenje projekata i mere zaštite životne sredine u energetskim kapacitetima. Započeli smo izgradnju postrojenja za odsumporavanje gasova u TE „Nikola Tesla A“ i nastavićemo sa realizacijom drugih i sličnih projekata.

Što se tiče sektora rudarstva, da ne dužim, poseban fokus biće na realizaciji projekta „Jadar“ koji predstavlja veliku priliku za našu zemlju, imajući u vidu da se u Loznici nalazi ležište novootkrivenog minerala litijum borata, tzv. jedarita.

I ovaj projekat ima potencijal da nas pozicionira kao značajnog snabdevača svetskog tržišta za proizvodnju litijumskih baterija za električna vozila i za skladištenje energije. Još jedan ogroman potencijal.

Naš cilj je da, uz partnere iz Rio Tinta formiramo strateško partnerstvo sa trećom, sa najmanje još jednom, trećom, četvrtom ili petom kompanijom, koja će u Srbiju pokrenuti proizvodnju električnih baterija ili/i kompanijom koja će ovde započeti proizvodnju hibridnih i električnih automobila.

Za sve ovo što sam pričala potrebno mi je efikasno odgovorna državna uprava i mi smo tu uspešnu transformaciju javne uprave u efikasan servis građana, započeli smo mandatom u prethodnoj Vladi, odnosno 2016. godine, kroz digitalizaciju javne uprave. Na ovome moramo da nastavimo da radimo, a naredna Vlada završiće i pustiti u rad sistem od ogromnog značaja za Republiku Srbiju koju sam već pomenula, a to je Data centar u Kragujevcu.

Mi ćemo imati najmoderniji i najbezbedniji centar za čuvanje podataka svih naših građana i naše privrede, ali on ima još jedan dodatni potencijal, a to je da kada sklopimo ugovore sa velikim komercijalnim korisnicima, a imamo potpisana pisma o namerama sa nekoliko njih uključujući, ako se ne varam, i „Microsoft“, IBM, „HUAWEI“ i slične koji budu želeli da svoju opremu i podatke smeste u taj najmoderniji Data centar u Kragujevcu, Kragujevac ćemo pretvoriti u regionalni IT centar.

Najozbiljnija reforma koja nas čeka, koju smo odložili pre svega zbog krize, KOVID krize, jeste uvođenje platnih razreda. Mi moramo da primenimo Zakon o sistemu plata zaposlenih u javnom sektoru i Zakon o platama službenika i nameštenika u organima autonomne pokrajine i lokalnim samoupravama. Moramo ovo da završimo kako bi omogućili da svi u javnoj upravi budu plaćeni u odnosu na radno mesto i odgovornost posla koji obavljaju da budu plaćeni jednako, a ne u zavisnosti od toga gde rade ili u kojoj državnoj ustanovi rade.

Moramo brže raditi na reformi javnih preduzeća i ovo smo već pokrenuli u saradnji sa našim partnerima kao što je Svetska banka, Evropska banka za obnovu i razvoj, Međunarodni monetarni fond. Ovo će biti važno ne samo zbog pomoći u budžetu, već će značajno podići sveukupnu konkurentnost naše privrede.

Imamo važne stvari koje moramo da uradimo u domenu socijalne politike. Prioritetnu reformu predstavlja rad na socijalnim kartama koji će omogućiti da građani koji su u najtežem ekonomskom položaju budu vidljiviji u sistemu kako bi blagovremeno ostvarili prava na potrebnu podršku. Ovo će unaprediti kontrolu socijalnih davanja i rezultiraće u mnogo boljoj i mnogo više fer raspodeli novca.

Drugi prioritet u ovoj oblasti biće proširenja obuhvata reforme sezonskog zapošljavanja, ovu reformu smo više nego i uspešno primenili u sektoru poljoprivrede i u mandatu ove Vlade moramo ovo da proširimo i na sektor građevinarstva, turizma i ugostiteljstva i pomoć u kući.

Populacionu politiku sada podižemo i stavljamo u rang čitavog ministarstva. U prethodnome periodu smo finansiranjem mera populacione politike postigli značajne rezultate. U poređenju sa regionom, Srbija jedina beleži rast živorođenih u 2019. godini u odnosu na 2018. godinu. Stopa ukupnog fertiliteta, odnosno broj dece po ženi, prvi put posle 15 godina veća je od 1,5%.

Jedan od prioritetnih zadataka biće da dodatno izmenimo uz vašu pomoć i podršku, poštovani narodni poslanici, Zakon o finansijskoj podršci porodicama sa decom kako bi se jasnije precizirale određene stvari oko kojih je bilo problema u primeni zakona, kao i da promenimo određene članove zakona na koje su nam ukazale relevantne organizacije civilnog društva kao problematične.

Menjaćemo i pravni okvir kako bi se naknade ubuduće direktno isplaćivale trudnicama od strane države, a ne preko poslodavac kako bi sprečili kašnjenje u isplatama i obezbedili dodatnu sigurnost trudnicama.

Planiramo i rad na rešavanju stambenog pitanja za mlade bračne parove, subvencionisanje vrtića i izdvajanje sredstava za bogatiju mrežu predškolskih ustanova, posebno kroz partnerstvo sa poslodavcima koji će omogućiti bolje usklađivanje rada i roditeljstva.

Nastavićemo strateška ulaganja u sport. Rekordno ulaganje u sport u prethodnom periodu donele su nam rekordne uspehe koje je reprezentativni sport zabeležio. U prethodnih pet godina imamo čak 265% više osvojenih medalja nego ikada za period od 14 godina.

Politički važno mi je da ovo naglasim, Vlada koju predlažem je proevropska. Naš zadatak je da u narednom periodu ubrzamo proces evropskih integracija. Promena Ustava Republike Srbije u delu pravosuđa je neophodan korak u daljem osnaživanju vladavine prava i daljem usklađivanju sa evropskim pravnim tekovinama i evropskim standardima.

U prethodnom mandatu Vlada Srbije je nakon opsežnih javnih konsultacija koje su trajale nešto više od 18 meseci, kao i konsultacija i podrške Venecijanske komisije, Skupštini uputila inicijativu za izmenu Ustava kako bi naše pravosuđe bilo svakako nezavisno, ali nezavisno od bilo kakvih i svih političkih uticaja, ali takođe i mnogo efikasnije i mnogo odgovornije prema svojim građanima. Mi ćemo nastaviti da podržavamo izmene Ustava u oblasti pravosuđa u cilju pronalaženja najboljih rešenja za naš pravni sistem.

Što se tiče medijskog prostora, usvojena je medijska strategija za period do 2025. godine. Vlada je ovaj posao uradila u partnerstvu sa medijskim i novinarskim udruženjima, čiji predstavnici su činili polovinu radne grupe za izradu medijske strategije, a ja ovom prilikom želim takođe da se zahvalim našim partnerima iz misije OEBS-a u Srbiji, delegaciji EU u Srbiji, ambasade Kraljevine Norveške i Fondaciji Konrad Adenauer, koji su nam u ovom zadatku pomogli.

Ista radna grupa nastavila je rad na akcionom planu za implementaciju strategije i to će biti jedan od prvih dokumenata na dnevnom redu nove Vlade, a onda zajedno moramo da nastavimo i da radimo na čitavom setu izmena i dopuna medijskih zakona.

Mediji i civilno društvo moraju biti među najvažnijim partnerima u svim reformskim procesima koji se sprovode i koji nas očekuju u narednom periodu. Zbog toga smo doneli odluku da se u okviru Vlade Republike Srbije formira novi resor, Ministarstvo za ljudska i manjinska prava i društveni dijalog.

Ovo ministarstvo će, između ostalog, raditi na unapređenju dijaloga i saradnje sa organizacijama civilnog društva i ja znam da ovo neće biti lak zadatak. Znam da moramo, pre svega, da radimo i da gradimo poverenje. Verujem i mogu da garantujem da je Vlada Republike Srbije u potpunosti spremna i u potpunosti iskrena kada kažemo da ćemo na ovome raditi.

Meni se čini, naravno, ministarka će reći da je jedan od prvih zadataka ovog ministarstva da postavi osnovu za dalji rad na strategiji i za stvaranje podsticajnog okruženja za razvoj civilnog društva, kao jednog sveobuhvatnog dokumenta, kojim ćemo zajedno sa civilnim društvom odrediti pravce naše dalje saradnje.

Vlada Srbije radiće na jačanju demokratskog društva u kojem svi građani uživaju jednaka prava, imaju jednake mogućnosti za ostvarivanje svojih potencijala i ravnopravno učešće u svim aspektima društvenog, kulturnog, političkog i ekonomskog života.

U skladu sa tim, visoko među prioritetima buduće Vlade biće inkluzivno društvo, društvo u kome se razlika poštuje i ceni, u kojem se aktivno bori protiv diskriminacije i predrasuda u politikama i u praksi i društvo koje pruža jednake šanse za sve svoje građane.

Poštovani narodni poslanici, na redovnim parlamentarnim izborima, održanim 21. juna 2020. godine, lista Aleksandar Vučić – za našu decu, dobila je ogromno poverenje građana Republike Srbije, gotovo bez presedana u savremenoj srpskoj političkog istoriji.

Ovakvo poverenje nosi jednako ogromnu odgovornost za to kako se dalje Srbija razvija, kakav je kvalitet života u njoj i koliko su ljudi u Srbiji srećni, zadovoljni i ispunjeni.

Kroz sve izazove koji su pred nama, a ima ih mnogo, Srbiju moramo voditi i štititi kao suštinski slobodnu, nezavisnu i suverenu državu, koja je na evropskom putu i u političkom i u vrednosnom smislu, ali koja čuva svoje prijateljske odnose i sa Ruskom Federacijom i sa Narodnom Republikom Kinom i svim ostalim našim partnerima, uključujući Ujedinjene Arapske Emirate, Indiju, Tursku, Brazil, Latinsku Ameriku, kao takvu generalno, i mnoge, mnoge druge, da mi ne zamere ako ih nisam pomenula, ali zaista sa svima, i gradi sve bolje odnose sa SAD.

Mi ćemo nastaviti da vodimo ono što ja danas zovem politikom aktivnog umrežavanja, predano radeći na aktivnom ubrzanju evropskih integracija, regionalnoj saradnji, proširivanju veza sa ostalim partnerima širom sveta i jačanje svog prisustva u međunarodnim organizacijama i transnacionalnim forumima. Tu moram da kažem da će nam jedan od ciljeva biti članstvo u Svetskoj trgovinskoj organizaciji, gde još uvek nismo član.

Kada govorimo o našem regionu, mislim da svima treba da nam bude jasno da samo razvoj dobrosusedstva omogućava održiv, bezbedan razvoj same Srbije. Samo siguran i bezbedan region obezbeđuje da je Srbija sigurna i bezbedna. Zato ćemo dalje predano raditi na regionalnoj saradnji, ekonomski, na implementaciji inicijative tzv. „Mini Šengen“ ili četiri slobode, usmerene na olakšavanje slobode kretanja ljudi, robe, usluga i kapitala.

Pored ovoga, Vlada Republike Srbije će nastaviti da radi i da pokazuje interese u skladu sa sveopšte prihvaćenim međunarodnim normama, na statusu Srba i srpskog jezika u državama regiona i nastavićemo da insistiramo na poštovanju osnovnih prava, jezika, identiteta, verske pripadnosti i kulturnog nasleđa Srba na isti način na koji se prava drugih naroda i nacionalnih manjina dosledno poštuju u Republici Srbiji.

Stavovi opredeljenja bezbednosne i odbrambene politike, iskazani u najvišim strategijskim dokumentima, Strategiji nacionalne bezbednosti, Strategiji odbrane, koje su usvojene 2019. godine, predstavljaju osnovu za dalju dogradnju i jačanje sistema nacionalne bezbednosti i sistema odbrane Republike Srbije.

Republika Srbija je opredeljena da u skladu sa Odlukom o vojnoj neutralnosti jača odbrambene kapacitete i razvija svoju odbrambenu industriju, efikasan i ekonomski održiv sistem odbrane i profesionalnu i efikasnu vojsku i u ovo ćemo nastaviti da investiramo i na ovome ćemo nastaviti naporno da radimo.

Uprkos svim izazovima, ponovo kažem, kao što kažem za region, mi moramo da čuvamo mir, i skoro po svaku cenu. Mir i stabilnost su preduslovi za očuvanje svega što smo stvorili i ostvarenje svih ovih ostalih planova, koji će dalje jačati našu zemlju.

Poštovani članovi Vlade ili poštovani članovi mog tima koje predlažem za članove Vlade, mi svaki dan moramo ponovo sagledavati kvalitet života građana Srbije iz različitih aspekata. Mi moramo stalno analizirati i raditi na tome kakvog su kvaliteta naši putevi i to svi putevi u svakom delu Srbije, u svakom selu, u svakom zaseoku Srbije, zajedno sa predstavnicima lokalnih samouprava, da li treba da gradimo nove, da li treba da ih obnavljamo, koliko su gradovi i opštine u Srbiji međusobno povezani, kako smo povezani sa regionom, kakve su nam škole, gde treba da uložimo, kakva nam je zdravstvena zaštita, ali zaista kakva nam je zdravstvena zaštitu koju pružamo našim građanima, koliko je lako doći do nje iz bilo kog i svakog dela Srbije, kakve su plate, kakve su penzije, stalno moramo voditi računa o tome kako zaista u pravom svetu u realnom svetu svaki dan svi naši građani žive.

Mi ćemo se truditi da svakodnevno podsećamo organe uprave na svim nivoima da običan čovek, svaki naš građanin, pojedinac, mora da bude u centru naše pažnje, da smo mi tu zbog naših građana i da služimo njima, da nikada ne smemo biti previše zauzeti da čujemo njihove potrebe i da radimo na njihovom rešavanju, pa i svakog pojedinačnog problema. Onda kada rešite pojedinačan problem, radite, menjajte zakone i rešavajte to za sve ostale, sistemski, institucionalno.

Ova Vlada mora da nastavi da gradi od Srbije pobednika u oblastima u kojima smo kroz istoriju retko pobeđivali, ako ikada, u ekonomiji, u stopi nezaposlenosti, tehnologiji, inovacijama, ogromnoj veri u sebe, u svoje ljude i svoju budućnost.

Ukoliko dobijemo danas vašu podršku, buduća Vlada imaće 21 resor i dva ministra bez portfelja. Ja sam ponosna na činjenicu da imamo šest potpuno novih ministara i čak 11 žena, koje će vodite neke od najkompleksnijih resora u Vladi, koje će biti suočene sa nekima od najvećih izazova.

Ja sa ovog mesta danas pozivam i sve ostale, privredu, organizacije civilnog društva, sve ostale činioce u društvu, da prate primer koji danas dajemo i mi, odnosno i ja kao mandatarka i moj tim, ali i vi kao Skupština, koja u ovom trenutku ima skoro 40% žena u poslaničkim klupama.

Ove promene u Vladi govore takođe da smo pažljivo slušali šta su nam građani poručili na izborima, da smo razumeli da imamo podršku i da radimo dobro, ali da moramo još energičnije da radimo, da su nam potrebna nova znanja i novi entuzijazam.

Poštovani narodni poslanici, za članove buduće Vlade Republike Srbije predlažem: Branka Ružića za prvog potpredsednika Vlade i ministra prosvete, nauke i tehnološkog razvoja, Branislava Nedimovića za potpredsednika Vlade i ministra poljoprivrede, šumarstva i vodoprivrede, prof. dr Zoranu Mihajlović za potpredsednicu Vlade i ministarku rudarstva i energetike, Nebojšu Stefanovića za potpredsednika Vlade i ministra odbrane, Maju Gojković za potpredsednicu Vlade i ministarku kulture i informisanja, Sinišu Malog za ministra finansija, Anđelku Atanasković za ministarku privrede, Irenu Vujović za ministarku za zaštitu životne sredine, Tomislava Momirovića za ministra građevinarstva, saobraćaja i infrastrukture, Tatjanu Matić za ministarku trgovine, turizma i telekomunikacija, Maju Popović za ministarku pravde, Mariju Obradović za ministarku za državnu upravu i lokalnu samoupravu, Gordanu Čomić za ministarku za ljudska i manjinska prava i društveni dijalog, Aleksandra Vulina za ministra unutrašnjih poslova, Nikolu Selakovića za ministra spoljnih poslova, Jadranku Joksimović za ministarku za evropske integracije, dr Zlatibora Lončara za ministra zdravlja, prof. dr Dariju Kisić Tepavčević za ministarku za rad, zapošljavanje, boračka i socijalna pitanja, Radomira Ratka Dmitrovića za ministra za brigu o porodici i demografiji, Vanju Udovičića za ministra za sport i omladinu, Milana Krkobabića za ministra za brigu o selu, Nenada Popovića za ministra bez portfelja i Novicu Tončeva za ministra bez portfelja.

Od svih članova Vlade očekujem da svakodnevno budu potpuno posvećeni u ostvarivanju ciljeva koje zajedno postavljamo danas.

Nema veće časti, i dobro je da tri puta ovo kažem, nema veće časti od toga da služite svojoj zemlji i svojim građanima.

Nema veće časti od toga da služite svojoj zemlji i svojim građanima. Tako očekujem od svih nas da se ponašamo svakoga dana. Tražim da se borimo, da se ne mirimo sa trenutnim stanjem. Tražim da uvek pokušamo da postignemo više. Ne zaboravite da smo odgovorni Narodnoj skupštini i građanima Republike Srbije i da su jedino oni ti za koje radimo.

Pred nama su izazovna vremena, ali 2025. godine Srbija mora biti zemlja u kojoj su prosečne plate 900 evra, prosečne penzije između 430 i 440 evra, zemlja u kojoj je nezaposlenost na nivou evrozone, zemlja modernog obrazovanja i infrastrukture, dobro povezana, lider u naprednim tehnologijama i digitalizaciji, zemlja perspektive, zemlja pobednika u svakom smislu i to svako od nas mora da zna i za to svako od nas mora da da sve od sebe svaki dan za naš narod i za našu Srbiju.

Živela Srbija.

Hvala.

PREDSEDNIK: Zahvaljujem, gospođo Brnabić.

Samo da se zna, nisam vam ja isključivao mikrofon, nego je sistem star. Kažu 30 godina, ali to nije tako mnogo.

Čuli smo program koji je gospođa Ana Brnabić, kandidat za predsednika Vlade, iznela i predlog sastava Vlade.

Podsećam vas da shodno članu 97. Poslovnika Narodne skupštine ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe.

Molim poslaničke grupe, ukoliko to već nisu učinile da odmah podnesu prijave za reč sa redosledom narodnih poslanika, po članu 96. stav 4.

Saglasno članu 269. Poslovnika Narodne skupštine, otvaram pretres o kandidatu za predsednika Vlade, programu kandidata za predsednika Vlade i kandidatima za članove Vlade.

Pre nego što pitam predsednike ili predstavnike poslaničkih grupa da li žele reč, dozvolite mi da, saglasno članu 27. i članu 87. st. 2. i 3. Poslovnika Narodne skupštine, vas obavestim da će Narodna skupština danas raditi i posle 18.00 časova zbog potrebe da se danas donesu odluke po hitnom postupku i da očekujemo da, shodno naravno vremenu koje će iskoristiti narodni poslanici za diskusiju, u dogledno vreme, odnosno negde oko 20.00 sati, da imamo cilj da oko 20.00 sati bude, ako poslanici podrže ovaj predlog, bude zakletva.

Takođe ću samo reći i ovo da, iako je to ranije bio slučaj, mi danas, osim ličnih gostiju predsednice i članova Vlade, nismo pozvali goste zbog epidemiološke situacije na polaganje zakletve, čisto da to imate u vidu.

Takođe, želim još da vas obavestim da će biti pauza u radu, kao što smo i rekli, između 14.00 i 15.00 časova.

To govorim sve samo zbog toga da biste mogli da planirate današnji dan.

Prelazimo sada na raspravu.

Pitam da li predsednici, odnosno predstavnici poslaničkih grupa žele reč?

Pošto je pravilo, samo i to da još jednom podsetim, da se prvo daje reč predstavnicima ili predsednicima suprotno, odnosno obrnuto proporcijalno broju poslanika, znači, polazi se od najmanjih ka najvećem, Šaip Kamberi, pošto njegova poslanička grupa ima najmanji broj poslanika, ima šest, ima prvi reč.

Izvolite.

ŠAIP KAMBERI: Poštovani građani, dame i gospodo narodni poslanici, mirdita, dobar dan, sudeći prema reakcijama na moj prethodni govor sa prošle sednice, i ako bih poslušao savet koji Meša Selimović daje čoveku kome želi dobro da ne govori uvek ono što misli, ja bih danas trebao da ćutim. Međutim, ja nisam ovde izabran da bih ćutao, nego upravo suprotno, da bih rekao ono sa čim se ne slažem.

Ovde sam zahvaljujući glasovima Albanaca Preševske doline, a čast mi je da predstavljam i građane koji su svoj glas dali jednoj autohtonoj bošnjačkoj stranci u Novom Pazaru SDA Sandžaka. Dakle, ja ne predstavljam ni žute, ni plave, ni crvene, ni crne, već diskriminisane Albance Preševske doline.

Od nas se danas traži da podržimo izbor nove Vlade Republike Srbije, nove Vlade sa istim premijerom, sa istim šefom, stanja u kom je predsednik i premijer i Vlada i parlament, „leta semua“. Ovakav parlament je drugačiji od Vlade, parlament je novi, poseban, jedinu opoziciju u njemu čine poslanici Ujedinjene doline i SDA Sandžaka. Ko bi mogao pomisliti da jednog dana jedinu parlamentarnu opoziciju u Srbiji mogu činiti Albanci Preševske doline i Bošnjaci iz Sandžaka. Šest od ukupno 250 poslanika. Baš tužno za demokratiju.

Ovakav parlament nije mogao da proizvede čak ni Slobodan Milošević, ali gospodin Vučić i gospodin Dačić pokazali su se efikasniji od svojih političkih očeva. Ova koalicija, sastavljena od tzv. desnog i levog centra, proizvela je kao nikad do sada u pluralističkoj Srbiji totalitarnu vlast, naravno, preko izbornog procesa, kao i svi moderni totalitarizmi i autoritarizmi.

Jedina istina parole „Srbija kao Evropa“ jeste Srbija kao Belorusija, iako u Minsku opozicije ima barem na ulicama, ali kako godine prolaze retuširani radikali se brinu za svoj imidž. Ko bi najbolje predstavljao njihov proevropski imidž nego predsednik Vlade žena, liberal, školovana na zapadnim univerzitetima i poreklom iz civilnog društva. Vlada sa 11 žena. Multietnička vlast donekle, a bez i jednog ministra iz redova manjina.

Šlag na torti je sada i ministarstvo za ljudska i manjinska prava i društveni dijalog. Kako lepo izgleda, perfektan scenario. Dobrodošli u raj stabilnosti i progresa. Srbija mirotvornija od Švedske i Nemačke sa neonacističkim pretnjama ili Španija sa svojim separatistima. Nema više fotografija sa planina oko bombardovanog Sarajeva. Nema više govora 100 muslimana za jednog Srbina od ministra informacija i šefa propagande Miloševićevog režima, idemo i po kancelarijama u Vašingtonu i Briselu za potpisivanje sporazuma i sa čelnicama bivše UČK. Po neka fotka sa drugarom Čedom Jovanovićem, po neki verbalni duel sa Vojislavom Šešeljem, koji se maestralno koristi za prikazivanje prividne pretnje da postoji i gora opcija od nas. Jučerašnji piromani su tranformisani u današnje vatrogasce, obučeni u odelo demokratskih reformatora. Zašto da ne, kada opozicija u Beogradu svakim danom pokazuje nesposobnost da proizvede realni diskontinuitet sa bivšim režimom.

Danas Srbija ima vlast koja je navodno garant regionalne stabilnosti i mira sa modernim političkim diskursom, kako se kaže. Mažena od svetskih centara moći, kojima je draža stabilokratija, nego li demokratija. Srbija cveta.

Sa jedne strane sastanci i zabave sa Donaldom Trampom, Angelom Merkel, Emanuelom Makronom, Redžepom Tajipom Erdoganom, Vladimirom Putinom, Bakirom Izetbegovićem, Andrejom Plenkovićem, Milom Đukanovićem, Josipom Borelom, pa i sa Hašimom Tačijem i Edi Ramom. Sa druge strane, „deep state“ i „capture state“, svakodnevni jezik mržnje i seksizam, linčovanje i ocrnjivanje, pretnje opoziciji i manjinama, ksenofobija cveta, Šiptari, Turci, ustaše, NATO zločinci, svakodnevni žargon propagandne mašinerije.

U takvom psihološkom ratu ko bi bio bolji za zadatak ministra policije nego bivši portparol Mire Marković, tzv. ratni huškaš 90-ih koji u ratu izbegava odsluženje vojnog roka. Levičarski radikal, crne košulje, pseudočegevarista koji se diči uvredama koje upućuje manjinama, čime na najbolji način potvrđuje onu Filip Davidovu da primitivizam zarazan.

PREDSEDNIK: Zamolio bih vas, gospodine poslaniče, bez obzira što pripadate opozicionoj poslaničkoj grupi da vodite računa o rečniku, uvredama i ostalim.

(Šaip Kamberi: Samo citiram srpskog pisca.)

Zamolio bih vas da upotrebljavate izraze koji priliče Narodnoj skupštini Republike Srbije.

(Šaip Kamberi: Molim vas da mi ne trošite vreme.)

Ne želim da uopšte ulazim u raspravu o tome i da polemišem, a mogao bih, da li je nešto tačno ili nije tačno.

(Šaip Kamberi: Oduzimate mi vreme.)

Samo vas upozoravam da primenjujete izraze i koristite rečnik koji je primenjen Narodnoj skupštini Republike Srbije da ne bih morao da preduzimam mere. Nisam imao uopšte nameru da bilo kakve mere preduzimam na ovakav način. Nemojte me provocirati.

ŠAIP KAMBERI: Hoćete li mi računati i ovo vreme?

PREDSEDNIK: Naravno da ću vam vratiti vreme.

ŠAIP KAMBERI: U kakvo ste političko, socijalno, ekonomsko, kulturno, zdravstveno i obrazovno stanje doveli Srbiju samozvane patriote? Srbiju Dimitrija Tucovića, Danila Kiša, Bogdana Bogdanovića, Ivana Đurića, Borke Pavićević? Verovatno se i oni prevrću u grobu.

Ali, ova autokratija i kakokracije ima svoj vek trajanja. Neće pomoći ni taktika geopolitičkog balansa kao smešna kopija Titove Jugoslavije. Dovoljno je gledati sliku predsednika Vučića u ovalnoj sobi Bele kuće od 4. septembra da bi se shvatila realnost, bez ulaska u analize preuzetih obaveza onoga koji se 1999. godine zakleo da nikada neće amnestirati Amerikance za NATO bombardovanje.

Poštovane kolege, svestan sam da me slušate sa predrasudama i subjektivizmom zbog mog identiteta. Da, istina je. Ja sam Šaip Kamberi, Albanac iz Velikog Trnovca, opština Bujanovac. Predsednik sam Partije za demokratsko delovanje koja se od 90-ih institucionalno zalaže za prava Albanaca, kao što je i istina da imam pasoš Republike Srbije i plaćam poreze ovoj državi. Ali u današnjoj Srbiji više nema značaj državljanstvo i građanstvo, mada ni poznavanje srpskog jezika ako si drugačiji, a tamo gde državljanstvo i građanstvo nemaju značenje kako očekivati slobodu i jednakost.

Današnja Srbija je pre svega problematična za same Srbe. Srbija koja nije demokratizovana ni padom jednopartijskog sistema kada je srušen Ivan Stambolić, ni padom Miloševića 5. oktobra, ni kada je ubijen Zoran Đinđić.

Od ideje srbizacije Jugoslavije došli smo do ideje vučićevizacije Srbije. Danas se ne može zamisliti Srbija ni kao kao Republika Srba, nego republika jednog čoveka, jednog čoveka čija vlast jača, dok potencijal Srbije pada, pre svega demografski. Ljudi su bežali zbog ratova, beži se danas zbog autoritarizma. Jadno je bilo juče, jadno je i danas. Ali, neka, važno je da Srbija ima svog gospodara od koga zavisi sudbina svakog od nas i sudbina ove Vlade koja je proglašena privremenom i pre nego što je izabrana.

Šta očekivati od Srbije koja nije u stanju da identifikuje antifašističke ličnosti i pokrete, od jedne Srbije koja izjednačuje partizane i četnike? Kako očekivati od Srbije koja ne prepoznaje granice svog suvereniteta i teritorijalnog integriteta da odustaje od hegemonističke politike? Srbija koja nije u stanju ni postmortum da ceni Zorana Đinđića kako će ceniti manjine? Od Srbije koja nema volju da razjasni ubistvo Slavka Ćuruvije, kako očekivati da razjasni ubistvo braće Bitići? Od Srbije koja sebe smatra istorijskom žrtvom ne možemo očekivati da traži zvanično izvinjenje drugim narodima. Od Srbije koja veliča Ratka Mladića kako očekivati zvanično priznanje genocida u Srebrenici? Od Srbije koja štiti Ljubišu Dikovića i Božidara Delića nećemo očekivati priznanja ratnih zločina nad civilima u Račku, Meju, Korenici i Ćišku.

Kažete da se danas bira jedna progresivna Vlada, možda najdemokratskija u istoriji Srbije. Ako je tako, onda pozivam gospođu Brnabić u zajedničku posetu. Nisam je video na izložbi o ratnim zločinima počinjenim na Kosovu koja je pre nekoliko dana održana stotinu metara odavde. Pozivam gospođu Brnabić da zajedno posetimo Batajnicu gde se nalaze civilne žrtve za koje i danas ponavljate da su vaši građani. Budite drugačiji od vaših šefova. Izvolite gospođo Brnabić, pogledajte sami Batajnicu, Perućac, Petrovo Selo i Rudnice, Staro Sajmište i Jasenovac može poslužiti kao inspiracija, saslušajte prezimena Beriša, Durići, Bogojevci, Jašari, Hotić, Ćauši, zamislite decu i žene i starce koji su samo zato što su imali drugačija imena i kulturu monstruozno ubijeni, tajno prevezeni kamionima 400 km od mesta zločina od strane organizovanih državnih struktura koje su bile dužne da očuvaju njih i njihova dobra. Ovi ratni zločini su naređeni, organizovani i sprovedeni od državnih struktura, od zvaničnika Republike Srbije čiji premijer se danas bira ovde.

Imate priliku da dokazujete kolektivnu savest Srbije, da obezbedite majkama da ne umru dok ne sahranu svoju decu dostojanstveno, da deca saznaju kako su im ubijeni očevi, majke, dedovi, bake i drugi najbliži, da silovane žene ne moraju da se postide, jer ima takvih koje misle da je njihova krivica za ono što im se dogodilo. Dužni ste pre svega svom narodu. Dokažite smelost i odgovornost, ako ne za Albance, onda za Srbiju za koju kažete da je volite.

Nema prosperiteta u odnosima međunarodnim bez pomirenja. Nema pomirenja, nema mira i budućnosti bez suočavanja sa prošlošću u ni jednom društvu.

Što se Albanaca koji žive u Srbiji tiče dokazali ste tokom prethodnog mandata da niste zainteresovani da ih integrišete kao ravnopravne građane. Jedina razlika vaše vladavine jesu drugačije metode diskriminacije. Vlada Brnabić jedan nije preuzela ništa da bi realizovala tri sporazuma koje je Republika Srbija potpisala sa izabranim predstavnicima Albanaca Preševske doline. Niste deblokirali dijalog između Vlade i izabranih zvaničnika doline. Niste pokrenuli ni jednu značajnu zakonsku promenu, a kamoli ustavnu koja poboljšava položaj i prava manjina uopšte, a posebno Albanaca.

Preševo, Bujanovac i Medveđa, pa i Sandžak predstavljaju tipičan primer diskriminisanog regiona. Ranije metode diskriminacije su zamenjene nevidljivim modernim metodama. Region se nalazi pod legitimisanom vojno-policijskom opsadom, najnižim nivoom predstavljanja u državnim institucijama i obrazloženim nedostatkom investicija.

Čuli smo pre neki dan ovde da predsednik Vučić otvara fabrike od Subotice pa do Vranja, praktično do Vranja, ne Bujanovca i Preševa, Tutina ili Sjenice i nemojte mi se posle pravdati da u tim opštinama Albanci imaju lokalnu vlast ili Bošnjaci, jer ovde nije rečeno da te fabrike otvaraju predsednici opština od Subotice do Vranja, već da ih otvara predsednik Vučić. Pozivam predsednika Vučića da barem po jednu fabriku otvori i u našim opštinama.

Možemo koristiti i statističke podatke. Ovom prilikom vas pozivam, gospođo Brnabić, da vi lično nama poslanicima ovde predstavite etničku strukturu zaposlenih u regionalnoj bolnici u Vranju, bolnici koja pokriva i Preševo i Bujanovac ili pak službe za katastar nepokretnosti ili prostije – naplatne rampe u Bujanovcu. Za početak je i to dovoljno.

Poštovani poslanici, manjine, posebno Albanci i Bošnjaci su možda sa vašeg ugla gledanja crnci, Tatari, Alžirci, Ujguri današnje Srbije, ali oni nisu jedini diskriminisani. Stanje građana u opštinama na jugu Srbije najbolje oslikava vaša neoliberalna politika koja svakim danom produbljuje ne samo etničku podelu, već i socijalnu nejednakost između regiona Srbije. I Goran i Slavica i Zoran i Vesna iz Vranja, Surdulice, Bosilegrada, Trgovišta su podjednako siromašni i bez posla kao i Iljir, Teuta, Jolca, Aljma i Muhamed iz Bujanovca, Tutina, Preševa i Sjenice.

Zbog svega toga, poslanička grupa Ujedinjena dolina - SDA Sandžaka ne može da podrži ovu Vladu. Mi čak smatramo da što kraći bude mandat ove Vlade i ovog parlamenta toliko su veće šanse i nade za jačanje slobode, demokratije i jednakosti bez vas i vaših političkih sijamaca. Zahvaljujem.

PREDSEDNIK: Gospodine Kamberi, pošto mi više godina unazad polemišemo, nema niko predrasude zbog vašeg identiteta, nego zbog onoga što govorite, zbog optužbi bez ikakvog osnova stvaranja lažne slike da postoji neka neravnopravnost manjina i svega ostalog, da vam kažem iskreno, u Bujanovcu gde ste vi na vlasti Srba ima skoro 50%, a nema ni jednog Srbina u vlasti. Toliko o nacionalnom identitetu.

Sve ostalo ja bih vas samo upozorio kao predsednik Narodne skupštine, da postoji naravno pravo da svaki poslanik može da govori, iznosi svoje političke stavove, ali postoji granica koja se odnosi na vređanje, omalovažavanje, rušenje dostojanstva Skupštine i molim sve poslanike da se toga pridržavaju.

Po Poslovniku su se javili.

Meni se prvi ovde javio, Milenko Jovanov. Izvolite.

MILENKO JOVANOV: Jovanov, predsedniče.

PREDSEDNIK: Jovanov, ja se izvinjavam, to sam video, negde je napisano da postoji problem, nisam do sada čuo da je takvo akcentovanje. Jovanov.

MILENKO JOVANOV: Nije nikakav problem. Lako ćemo to da dogovorimo.

Dakle, povređeno je više tačaka Poslovnika, 107. - narušeno je dostojanstvo Narodne skupštine delom govora gospodina poslanika Kambrija, ali i član 106. stav 1. - da se govori o dnevnom redu, odnosno tački dnevnog reda o kojoj se vodi pretres. Dakle, ja ponovo izražavam apsolutnu podršku vašem načinu vođenja sednica Skupštine koji je tolerantan, koji dozvoljava širinu u izlaganju svakom poslaniku, ali sa druge strane, plašim se da ako ne budete reagovali ubuduće pretvorićemo ovu Skupštinu u "Hajd park" u kome će svako kome se uključi mikrofon, pričati ono prvo što mu padne na pamet.

Mi smo ovde slušali sve. Čovek je 33 puta spomenuo predsednika Vučića, ja nisam primetio da se predsednik Vučić kandidovao za predsednika Vlade, da je čitao ovde bilo kakav ekspoze. Priča o tome kako je ugrožen, priča o tome, dakle on u Skupštini Srbije, priča kako je ugrožen u Srbiji. Dakle, potpuno neverovatno. I od prvog dana ovog Saziva mi slušamo jedan te isti narativ od strane jednog broja poslanika o tobožnoj ugroženosti itd, itd.

Suština je u tome da ugroženosti apsolutno nikakve nema i molim vas da reagujete svaki put kada se pokuša stvarati slika Srbije koja ne odgovara realnosti. Jer, zaista ne vidim da sami govornici ne vide kontradikciju u koju upadaju, dakle, kao oni što govore u medijima da nemaju prostora u medijima, a sada imamo ove koji su u Skupštini Srbije pričaju kako su ugroženi i diskriminisani u Srbiji.

O drugim nekim kvalifikacijama, ne bih se izražavao, prosto nisu vredni komentara, ali želim da dodam samo jednu rečenicu i da završim.

Dakle, verujem da bi izlaganje gospodina Kamberija bilo mnogo bolje, mnogo interesantnije i mnogo više usmereno u podršci ovoj Vladi, da usliše njegov zahtev da on bude član Vlade i mi tu dolazimo uvek do iste situacije. Kada je tu fotelja Vlada se podržava, kada fotelje nema, onda na Vladu drvljem i kamenjem.

Gospodo, fotelja nema i pomirite se sa tim. Hvala.

PREDSEDNIK: Ja želim samo da pitam da li tražite da se izjašnjavamo? (Ne.)

Hvala.

Po Poslovniku, gospodin Đukanović.

VLADIMIR ĐUKANOVIĆ: Zahvaljujem se.

(Generalni sekretar upravlja mikrofonom, nemojte da mislite da vas ja nešto isključujem.)

Hvala.

Reklamiram povredu Poslovnika, član 107. povreda dostojanstva parlamenta.

Znate šta, mi smo ovde zaista slušali jednu neverovatnu tiradu o nejednakosti, o tome da nas neko uči šta je fašizam, šta antifašizam itd. Mogu da ulazim ovde u istorijske rasprave, ali postoji jedna istorijska činjenica, fakat. Znate, nijedan od naša dva pokreta, ona su i ideološki bila različita, ali nije bio deo Princ Eugen divizije. To su bili balisti, čiji se vođa i dan danas slavi, Šaban Poluža se slavi i dan danas širom KiM, a znate ovde ima nekih koji nas takođe uče ne znam čemu, a slave npr. Aćifa efendiju ili Hadžiahmetovića čuvenog, pa ga slave kao heroja Novopazaraca itd.

Ja vas molim da zaista prekinemo sa ovim, jer nema nikakvog smisla tako vređati srpski parlament i srpski narod koji je najviše postradao od fašizma i to da nas uče oni čiji narod najvećim delom podržava baš one koji su bili delovi Princ Eugen divizije, uz svo poštovanje. Naravno da smo nejednaki.

Svi mi ovde plaćamo i porez i struju i vodu, a neki to od 1989. godine nijednom nisu uradili. Hvala.

PREDSEDAVAJUĆI: Da li tražite da se Skupština izjasni? (Ne.)

Reč ima narodni poslanik Đorđe Milićević, po Poslovniku.

ĐORĐE MILIĆEVIĆ: Zahvaljujem predsedniče.

Kako bih vam rekao, povređen je svaki član Poslovnika na neki način, ali evo ja ću se pozvati na član 109. i molim vas da u buduće primenjujete član 109. kada čujemo reči totalitarna vlast, kada čujemo reči ratni huškač devedesetih, bez obzira o kome se radi, o kojem ministru, iz koje političke partije dolazio.

Znate, nemamo mi problem, kako kaže gospodin Kamberi predrasude zbog njegovog identiteta i zbog toga što štiti prava Albanaca. I mi smo tu da zaštitimo prava i štitimo prava svake nacionalne manjine. Ali, imamo problem kada neko u republičkom parlamentu kaže - totalitarni režim. Šta to znači?

Demokratija se ostvaruje na izborima. Imali smo demokratski i fer održane izbore 21. Građani su jasno rekli šta misle o političkim partijama, o koalicijama. Politička demokratija podrazumeva višestranački sistem. Bilo je više političkih stranaka i koalicija koje su učestvovale na izborima. To što ste osvojili 24 ili 25 hiljada glasova, to nije naš problem, ali to je vaš problem. Razmišljajte u buduće o tome.

Govorite o pomirenju, do pomirenja se dolazi kroz dijalog i Srbija sve vreme želi dijalog. Parlament želi dijalog, Vlada želi dijalog, predsednik države je prvi koji je započeo dijalog onog trenutka kada su završeni parlamentarni izbori i pozvao sve predstavnike koji imaju svoje predstavnike u republičkom parlamentu, na razgovore. Vi ste odbili te razgovore, pa da li vi mislite da je to način koji vodi ka pomirenju?

Molim vas gospodine predsedavajući, legitimno je pravo poslanika da iznosi svoje političke stavove, ali nije legitimno pravo poslanika da vređa dostojanstvo i ugled Narodne skupštine Republike Srbije i molim vas da ubuduće primenjujete član 109. Zahvaljujem.

PREDSEDNIK: Zahvaljujem.

Da li se još neko javlja po Poslovniku?

Da li kandidat za predsednika Vlade želi reč?

Izvolite.

ANA BRNABIĆ: Hvala vam.

Zaista ću se truditi da budem umerena, zato što će to biti nekako i manir ove Vlade, zato što zaista želimo dijalog i zato što zaista nemamo nikakav problem sa predstavnicima albanskog naroda i sa albanskom populacijom na jugu centralne Srbije, ni bilo gde drugde.

Ja razumem poštovani narodni poslaniče da ste vi izabrali da se bavite politikanstvom i da ovde govorite o političkim floskulama. Mislim da bi mnogo bolje za Albance iz Bujanovca ili Preševa, sa juga centralne Srbije bilo da mi nastavimo ovde da pričamo o kvalitetu života, a ne o političkim floskulama.

Isto tako mislim da bi bilo mnogo bolje da pričamo iskreno o onome šta je urađeno i šta je ko uradio i da pričamo o stvarima i vremenu u kome živimo, a to je 2020. godina, na pragu 2021. godine, a ne devedesete. Ako želite da nastavite da živite u devedesetima, naravno, slobodna zemlja, svako može da živi u kojim god vremenima hoće u ovoj zemlji. Mislim da je vaša politička odgovornost zbog građana koji su vas birali da pričate o temi koja je na dnevnom redu u Republici Srbiji, a to je kvalitet života građana, a ne ratovi, zločini i prošlost devedesetih.

Meni je žao što čujem da vi sami sebe diskriminišete, ali i na to imate pravo. Niko drugi vas ne diskriminiše ovde i nikada neće.

Nemate pravo, čini mi se, da diskriminišete sve ostale, Bošnjake, Albance i sve ostale o kojima ste vi pričali na najgori mogući način stavljajući te reči i te misli u naša usta i u našu glavu. Niko od nas nije tako pričao kao što ste vi pričali. Niko.

Nemate pravo da diskriminišete ni Albance, ni bilo koga drugog. Možete da imate osećaj manje vrednosti vi kao vi. To je vaše pravo. Mi ne diskriminišemo, nemamo nikakav problem. Vi ste za mene narodni poslanik kao bilo koji drugi narodni poslanik ovde. Imam poštovanje prema vama kao narodnom poslaniku u Narodnoj skupštini Republike Srbije.

Zašto vi birate da tako pričate o Aleksandru Vučiću, e to je već posebno pitanje. Pitanje, ja mislim, na koje vi pre svega treba da odgovorite građanima albanske nacionalnosti u Republici Srbiji.

Aleksandar Vučić kao predsednik Vlade je uradio više nego bilo ko drugi u ovoj zemlji za istorijsko pomirenje Srba i Albanaca. Vidim koliko to vama znači. Vidim šta vama znače rezultati, a šta vam znači politika. Vama je važnije da politički vi ovde ispljujete i isprozivate Aleksandra Vučića nego da kažete šta je taj čovek uradio i da nastavimo tim pravcem da idemo. Jel to dijalog? Jel to poziv za istorijsko pomirenje?

Aleksandar Vučić kao predsednik Vlade je bio prvi predsednik Vlade koji je posle, ako se ne varam, 69 ili 70 godina pozvao u zvaničnu posetu Republici Srbiji predsednika Vlade Republike Albanije Edija Ramu i to je tada bila velika stvar, o tome su svi pričali. Od tada, zahvaljujući Aleksandru Vučiću i njegovoj političkoj hrabrosti koju vi očigledno nemate ni u naznakama, jer da je imate govorili bi istinu i govorili bi o rezultatima, isto tako i o problemima, ali govorili bi, pre svega istinu, zahvaljujući njemu danas nije vest da se mi nalazimo sa predsednikom Vlade Albanije ili imamo bilo kakve razgovore ili odnose sa Albanijom ili Albancima, da želimo da ukinemo pasoše, putovanje pasošima, da želimo da otvorimo prostor za saradnju, razmenu ljudi, roba, usluga, kapitala. Nije vest, zato što je on na tome radi i on je, uprkos svim kritikama, ne razmišljajući o tome koliko će on biti politički popularan, nego o tome šta je dobro za Srbiju, radio na tim stvarima. Da, ja se ponosim što sam u njegovom timu.

U tom timu, u timu čoveka koji je prvi pozvao na istorijsko pomirenje Srba i Albanaca, koji je govorio o tome da bez Srba i Albanaca i pomirenja i saradnje Srba i Albanaca nema prosperitetnog regiona. O tom čoveku vi danas pričate na taj način na koji pričate. To je najveći pokazatelj da vas zanima samo politika, a ne kvalitet života Albanaca na jugu centralne Srbije, Albanaca u AP Kosovo i Metohija ili bilo gde drugde u ovom regionu.

To je čovek koji je pokrenuo interni dijalog oko, takođe, istorijskog kompromisa između Srba i Albanaca u vezi sa pitanjem Kosova i Metohije, zašto su ga mnogi ovde, radikalni kao što ste i vi radikalni, optužili za izdaju. Da vam je stalo do kvaliteta života, do mira, stabilnosti, bezbednosti, pa onda samim tim i ekonomskog prosperiteta rekli bi to, ne bi ovde pokušavali da skupljate jeftine političke poene. To što vi pričate više vam ne veruje ni albanski narod.

Da vas pitam – šta ste vi tačno uradili za Albance u Bujanovcu ili Preševu ili bilo gde na jugu centralne Srbije? Decenijama ste u politici. Decenijama. Duže verovatno od svih nas ovde zajedno. Šta ste uradili osim što stalno i stalno i stalno kukate da nešto ne može i da nešto nije ili da je ovako ili onako? Šta ste vi uradili osim što ste sebi obezbedili budućnost u toj, takvoj državi, političku budućnost za koju kažete stalno da vas diskriminiše? Ako ništa niste mogli da uradite, što niste dali ostavku i pustili nekog drugog da uradi nešto?

Mi prema Bujanovcu i prema Preševu imamo isti odnos kao prema bilo kojoj drugoj lokalnoj samoupravu u Republici Srbiji. Da, mi ne možemo da dovedemo strane direktne investicije u svaki kraj zemlje, svaku lokalnu samoupravu, ali zato ste tu vi da podržite lokalnu privredu, lokalne preduzetnike, da kažete nama šta dodatno zajedno možemo da uradimo, a ne da sedite i da zato što vi nemate rezultate na nas okrenete da smo mi nešto uradili ili mi nismo dovoljno radili za taj Bujanovac ili za Preševo.

Kada pričate o žrtvama, onda je valjda u redu da pričate i o srpskim i o albanskim žrtvama. Ja, gospodine narodni poslaniče, pričam i o srpskim i o albanskim žrtvama i o svim drugim žrtvama i to je način za dijalog i za pomirenje koje nam je svima nama toliko potrebno. O tome sam pričala kada sam predstavljala program nove Vlade. Tog Aleksandra Vučića vi, pre svega, treba da podržite zbog svega što je uradio za istorijsko pomirenje, ali toliko vam je stalo do toga.

Kada pričate o žrtvama, pričajte o svim žrtvama. Kada pričate o monstruoznosti zločina, pričajte o „žutoj kući“. Takav monstruozan zločin nije viđen, ne u 20 veku, nije viđen da se otimaju ljudi, da im se uzimaju organi da bi se zaradio novac. Pričajte o svim žrtvama. Ja poštujem sve žrtve i uvek sam za dijalog, ali sam za dijalog ljudi koji zaista žele da sednu sa druge strane i da imaju dijalog i da vidimo šta možemo da uradimo za sve građane Republike Srbije, ne u odnosu na to da li je neko Albanac ili je Hrvat ili je Srbin i Srpkinja, Mađar ili bilo šta drugo. Naš problem je što vi ne želite da imate dijalog, nego želite i dalje iz decenije u deceniju da se bavite političkim floskulama, politikanstvom, a ne onim što je važno za građane Republike Srbije. Hvala.

PREDSEDNIK: Zahvaljujem, gospođa mandatarka.

Šaip Kamberi se javio, ali ne znam po kom osnovu?

(Šaip Kamberi: Replika.)

Imate pravo, izvolite.

ŠAIP KAMBERI: Hvala.

Ako je ovo pokušaj da se zataška i ovo malo opozicije, ružno je za demokratiju.

Gospodine predsedniče, podsećam vas na stav 37. Zakona o Narodnoj skupštini, da se narodni poslanik opredeljuje, stupa i glasa po sopstvenom uverenju.

Podsećam vas na član 106. stav 3. Poslovnika ove Skupštine, koji govori o potrebi obezbeđivanja slobode govora svakog govornika.

Ako hoćete konkretno da se bavimo, gospođo predsednice, računam da ćete biti predsednik Vlade ponovo, ja ću pomenuti što se Preševske doline tiče, tri sporazuma koje Albanci imaju sa Republikom Srbijom.

Prvi je program republičke i savezne Vlade iz 2001. godine, kojim su bile predviđene mere za rešavanje kriza u tom regionu. Najbitnija mera u tom regionu jeste integracija Albanaca u državne institucije. Dajte nam vi, neću ja, dajte nam vi tabelarni prikaz ovde da pokažete koliko su Albanci integrisani.

Drugi sporazum potiče iz marta, sa Vladom ponovo, Republike Srbije, uz prisustvo i garanciju ambasadora tada šefa misije OEBS-a, Hans Ole Urstada, koji govori o reafirmaciji plana iz 2001. godine.

Treći sporazum, moram ponovo da pomenem gospodina Dačića, jer je on, dok je bio predsednik Vlade, doneo zaključak kojim se prihvata izveštaj sa sastanka između predstavnika koordinacionog tela Vlade Republike Srbije za opštine Preševo, Bujanovac i Medveđa i predstavnika političkih stranaka Albanaca sa područja opština Bujanovac, Preševo i Medveđa, koji je sastavni deo ovog zaključka, da ostvari sve zahteve koji su bili predviđeni u onom, u javnosti poznatom, planu od sedam tačaka.

PREDSEDNIK: Zahvaljujem, gospodine Kamberi.

Isteklo vam je vreme.

Po Poslovniku se javio Đorđe Milićević, odnosno da reklamira povredu Poslovnika.

ĐORĐE MILIĆEVIĆ: Slažem se da je isteklo vreme, gospodine predsedavajući.

PREDSEDNIK: Na povredu kog člana ukazujete?

ĐORĐE MILIĆEVIĆ: Ukazujem na povredu Poslovnika član 27, možemo i član 106. Član 27. reći ću vam iz kog razloga. Član 106, takođe ću pokušati da obrazložim u nekoliko rečenica.

Mislim da ne treba da nastavimo da idemo u ovom pravcu, i tu se u potpunosti slažem sa mandatarkom, gospođom Brnabić, jer je jasan cilj koji se želi postići ovakvom diskusijom i ovakvim načinom rasprave.

Nismo čuli ni reči o ekspozeu, nismo čuli ni reči o ciljevima koji se žele realizovati u narednom vremenskom periodu, nismo čuli ni reči o potencijalnim kandidatima za ministre u Vladi Republike Srbije, osim jedne želje, da ova Vlada traje što kraće. E, pa, nećete vi, gospodine Kamberi, određivati koliko će trajati Vlada Republike Srbije, na vašu veliku žalost. Jasan je nama cilj koji vi želite da postignete, a to je da, eto, kroz ovakav vid rasprave budete prisutni u javnosti, da pokušate da dođete do jeftinih političkih poena, i to upravo kroz ovakav vokabular kakav ste pokušali da sprovedete tokom malopređašnje diskusije.

Iz tog razloga, molim vas, gospodine predsedavajući, da se mi ipak pridržavamo člana 106, a to je da govornik može da govori samo o tački dnevnog reda o kojoj se vodi pretres, jer na ovakav način bi akcenat stavili na ono što nikako ne sme i ne treba da bude cilj današnje sednice. Cilj današnje sednice je daleko važniji i za parlament i za Srbiju i za svakog građanina Srbije, jer mi danas govorimo o budućnosti Srbije.

Zahvaljujem. Ne tražim da se Skupština u danu za glasanje izjasni o ukazanoj povredi Poslovnika.

PREDSEDNIK: Hvala.

Da li ima još neko po Poslovniku?

Ako nema, nastavljamo dalje.

Kao što sam rekao, predsednici ili predstavnici poslaničkih grupa po brojnosti.

Sledeći je Dragan Markovć Palma.

DRAGAN D. MARKOVIĆ: Poštovani predsedniče Skupštine, poštovane dame i gospodo kandidati za buduću Vladu, JS nije tražila ministarske funkcije, kao što nismo tražili od 2008. godine, od kada smo u koaliciji sa SPS. Nekoliko puta nam je nudio Boris Tadić, bivši predsednik Srbije i Aleksandar Vučić, da budem ministar. Ja sam to odbio, jer smatram i hteo sam da pokažem da za Srbiju može da se radi bez da imate fotelju, privilegije, a da to što vi radite bude vidljivo i korisno za Republiku Srbiju.

Jedinstvena Srbija će glasati za novu Vladu. A šta je kriterijum i činjenice koje nam daju za pravo i obavezu? Jer nas je narod poslao ovde da glasamo za novu Vladu.

Ja sam privrednik mnogo godina i nikad se nije desilo da stabilnost dinara bude u kontinuitetu preko osam godina. To znači da korisnici kredita mogu slobodno uzeti kredit, da fabrike koje se bave proizvodnjom, a imaju bonitet, mogu da uzmu kredit, da se rata za otplatu kredita ne povećava, nego je onolika kolika je bila pre sedam, pet, šest godina. To je jedan od glavnih razloga zbog čega glasamo za ovu novu Vladu.

Moram i da konstatujem da smo mi jedna od najboljih zemalja koju je zakačila korona, da je na osnovu priliva u budžet Republike Srbije Vlada dala najveću pomoć privrednom subjektu, tri puta po 30 hiljada, dva puta…

Gde ćeš, Siniša? Mnogo bitne stvari, jer to nisi mogao nigde da naučiš što sam sada trebao da kažem tebi.

Da mu date stenogram posle, Dačiću.

PREDSEDNIK: Tu je premijerka, ona je najvažnija, da zapiše to.

DRAGAN D. MARKOVIĆ: Dobro, ali on je ministar finansija, radi sa parama. Kod mene se kaže - kad neko radi sa parama, uvek se okote pare, pa ima neki višak, pa da mu kažem gde taj višak može da preusmeri, ali nije bitno.

Šta je još najvažnije? Znači, za vreme kada je bila korona, država je pomogla građanima. Korona se ponovo vratila i sada sa mnogo većim brojem nego što je bilo na početku januara, februara, marta meseca. Ja ću sada da iskažem svoj stav. Siguran sam da država više nije u mogućnosti da daje toliku finansijsku pomoć privrednim subjektima, a da sa druge strane moramo da radimo i moramo da nosimo koronu. Najpre, parlament ne sme da prestane da radi i mi treba da budemo slika privrednom subjektu, građanima, da se ne bojimo mi od korone. Ako imamo politički imunitet, da sada ne tražimo i neki zdravstveni imunitet i da se obraćamo preko malih ekrana, da radimo i baš ovako da sedimo jedni do drugih, da nas građani gledaju i oni koji rade u fabrikama, da smo mi na radnom mestu.

Veoma je važno, dame i gospodo, kako nam škole rade. Deca su svetinja i sve što radimo radimo zbog dece, unučadi itd. Meni nije jasno kako deca idu u vrtić, idu u osnovnu školu, skraćen čas na po 30 minuta, a deca idu u srednju školu 15 dana, a 15 dana ne idu. Mnogo je teže onoj manjoj deci objasniti da nose maske nego ovima koji imaju preko 16 godina, odnosno od 15 do 18 godina. On-lajn, to nije ništa, ljudi. Nastava od kuće? Prvo, deca se igraju preko mobilnih telefona i slušaju šta mu onaj priča itd. Znači, to je moje mišljenje i mišljenje JS. Ako roditelji, to sam pričao pre neki dan na Skupštini, ali niste bili vi ministri tu, ako roditelji kažu da deca idu u škole, da se to i dozvoli.

Mi moramo da živimo sa koronom. Ko zna dokle će ovo da traje. Hajde da mi jedan od eksperata iz Kriznog štaba kaže kako se prenosi? Kako? Ja sam imao koronu, Života Starčević, iza mojih leđa, imao je koronu, moja supruga je imala, moj stariji sin. Mi ne znamo kako smo se zarazili. Nisam imao neka velika slavlja, nisu imali ni članovi moje porodice. Znači, ne znamo kako smo se zarazili. Pa, molim vas da te poruke budu usmerene, da moramo da nosimo koronu, da živimo sa koronom i da radimo, jer ukoliko se desi da sledeće 2021. godine svakog dana po sat i po vremena na televiziji slušamo kako nas plaše, ljudi, 30% građana će imati psihički problem. Ja vam kažem to kao čovek koji živi na selu, čovek koji svakog dana ima kontakt sa ljudima.

Znači, država je položila kada je u pitanju korona i kada je teško. Položila je i kada su bile poplave. To je nešto što se iznenada desilo. Najveće rezultate, kao zemlja koja nije član EU na Balkanu, a i od većih broja zemalja iz EU, u svim institucijama gde se rangira i gradira, ne znam sad, koliki vam je godišnji prinos po ovome, po onome, kako vam društveni proizvod raste itd, da smo najbolji. Pazite, najbolji, a kada počnete od nule, to je mnogo teško. Ništa niste nasledili.

Ima jedan problem, ministar ekologije je sigurno nasledio opis posla šta će raditi u narednom vremenskom periodu, i to sam ispustio da predložim amandman kad je bilo glasanje o ministarstvima, iako to nije bilo na dnevnom redu, ministar za ekologiju mora da se bavi i političkom deponijom. Znate, ima neka opozicija koja treba da ide na političku deponiju i da se mnogo ne bavimo njima. Strašno me je iznervirao i naljutio Vučić kad je smanjio 3% cenzus, uradio je to zbog njih. Onda je dozvolio da se ne sakupljaju potpisi kod notara, nego ta opozicija, koja je sve kukala kako im ništa ne valja, da mogu da idu kod matičara u opštinu i da sakupe potpise. Pa, šta više hoćete?

To što oni pričaju, nekoliko njih, dvojica, trojica, su poznati u svetu, ali ne po političkom rezultatu, nego po ekonomskom napretku svog preduzeća i oni to zloupotrebljavaju indirektno. I smetaju Srbi, pazite, 35 poglavlja ima, mi smo 18 poglavlja otvorili, a dva zatvorili, i to privremeno. Pa čekajte, sve što su tražili od nas uradili smo i međunarodne zakone smo doneli, iako nemamo standard kao što ima Švajcarska, Nemačka, Austrija itd.

Obaveze prema Haškom tribunalu, sve smo ispunili. I šta više hoćete od nas? Kada ćemo da uđemo u Evropsku uniju? Tu isto želim posebno da čestitam Aleksandru Vučiću i Ivici Dačiću. Generalna skupština Ujedinjenih nacija ima 193 zemlje. Danas, zahvaljujući 18 država koje su povukle priznavanje nezavisnosti Kosova i Metohije, ima 96 zemalja koje ne priznaju nezavisno Kosovo. A ne možemo mi da kažemo – loša međunarodna politika, ne znam, koju vodi Vučić i Dačić kao ministar zato što, eto, traže od nas i dalje da priznamo nezavisno Kosovo. Ljudi, znate li vi koliko je teško reći bogu ocu koji se zove predsednik Amerike Donald Tramp – skini mi 10. tačku, neću da priznam nezavisno Kosovo?

Godine 2016. bio sam jedini srpski političar na inauguraciji Donalda Trampa i bio sam govornik na nekoliko skupova, balova u Americi, čak sam bio govornik gde je bilo 400 gradonačelnika velikih američkih gradova i bio sam jedan od četiri govornika. Imao sam sastanak sa bivšim šefom CIA-e, kako se zvaše, Stiven Mejer. Šta se smejete, ljudi? Zaboravio sam kako se zove, nije mi on toliko bitan. Ali vam kažem da sam neko ko se razume u američke odnose kada su pitanju Srbi.

Za nas je mnogo važno i da pobedi Donald Tramp, jer globalna politika prema Srbiji se ne menja personalnom promenom, ali Donald Tramp za vreme svog mandata nije započeo nijedan rat i pružio je ruku Srbiji da sarađuje sa Srbijom da se otvori Kancelarija za ekonomski razvoj, već ne znam kako se zove, i to građani Srbije moraju da cene i poštuju. I opozicija to mora da podrži, da skine kapu i da kaže – bravo majstore, a ne za sve što se uradi pozitivno da kaže – to je loše.

Pazite, u ovom vremenskom periodu da imate dobru saradnju sa Amerikom i Kinom i Rusijom, gde Amerika i Kina se tuku ko će biti ekonomski lider kroz četiri-pet godina na svetu, da li Kina ili Amerika, sa jedne strane, u Evropi se tuče Makron i Merkelova, ko će biti budući lider Evropske unije, vi ste tu u tom društvu i plivate. Nije to baš tako lako, sa etiketom koju su zalepili Srbiji, a ta etiketa znate da je laž, prevara, neistina itd.

Na našu nesreću, ne poštuje se nijedan sporazum, nijedan član koji je potpisan, Srbija je sve ispoštovala, ali isto tako, Albanci, oni samo idu kao fizička lica tamo, zna se ko sastavlja te sporazuma, zna se ko im kaže – sada prihvatite, sada ne prihvatite. U takvoj konstelaciji snaga Vučić, koji u poslednje vreme vodi i međunarodnu politiku, naravno, zajedno sa Dačićem, ima veoma visoke rezultate.

Ovaj gospodin koji je malopre govorio priča o pravima Albanaca kako su ugroženi. Gde ti, prijatelju, živiš? Pa svakog trećeg dana tvoji Albanci tuku nekog Srbina na Kosovu i Metohiji. Pre sedam dana su pucali na srpsku decu. Pa kažite vi njima, pošaljite njima poruku, kažite – ja sam iz Trnovca, najveće mesto za narko-dilere na svetu. Niko vas ne dira, bre. Sad vi tu šaljete poruku, mislite na to pre devet, deset godina, da oni koji slušaju kažu – e, vidi ovi Albanci su ugroženi.

Davno je to vreme prošlo, jer i oni koji su tada odlučivali o sudbini građana Srbije otišli su u penziju i vidi se sada od tih ko ima preduzeće na Kosovu i Metohiji, ko dobija statue i spomenike na Kosovu i Metohiji, šta je sudija Mer i gde se sada nalazi, koga on savetuje i došlo je vreme da istina i da ono što se zove zakon polako se primenjuje, ali se primenjuje politikom koju vodi ova država i politikom koja daje rezultat.

Znate, da bi jedna država bila jaka, pet institucija su veoma bitne i važne. To je vojska, koja je ojačala snažno, i ne samo da je ojačala u oruđu, već u ekonomskom smislu su i povećane plate, dobijaju stanove oni koji su u vojsci, policija je mnogo efikasnija sada nego ranijih godina, mnogo brže se otkrivaju teška krivična dela nego ranijih godina, prosveta koja je napredovala, sudstvo koje je efikasnije nego što je bilo pre i zdravstvo. To je pet institucija koje su veoma važne za razvoj jedne države. Zdravstvo je tako, mogu slobodno reći, ne pobedilo koronu, ali se nosilo sa koronom i unapred sa vizijom šta će se desiti, da smo imali i dovoljan prostor u bolnicama i da se prave i nove bolnice i novi klinički centri. Tako da, poštovane dame i gospodo, kada sagledamo rezultat šta je sve uradila ova Vlada…

Ali, na primer, evo, Lajčak je bio pre neki dan i kaže – Ustav nije Biblija, i to čovek iz Slovačke, a Slovačka nije priznala nezavisno Kosovo. Šta ćete onda da očekujete od onih država koje su priznale nezavisno Kosovo? Znači, četiri države nisu priznale Kosovo: Grčka, Španija, Slovačka i Rumunija, a to su ujedno i članice NATO pakta. NATO pakt čini 30 država i ostale države nikada neće da povuku priznanje o nezavisnosti Kosova i Metohije, jer na taj način prihvataju odgovornost zašto su bombardovale Srbiju. 3 Tako da, poštovane dame i gospodo, veoma je teško bilo voditi Srbiju poslednjih godina i ne samo da je bilo teško voditi Srbiju, već i postoji veoma visok rezultat koji ne može niko da ospori.

Šta je još važno za novu Vladu, posebno za ministra poljoprivrede koji je imao dobre rezultate? Vidite, ne može da se objasni poljoprivrednim proizvođačima, ja živim na selu, imam i ovde i guske i ćurke i kokoške nosilje, da znate, ministre, imam obrađeno dosta zemlje, imam i kukuruz, detelinu i lešnik itd, ne može niko da im objasni šta je faktor kada jedne nedelje cena žive mere stoke na pijaci bude prasad 300 dinara, a jagnjad 350 dinara, a za deset dana prasad 200 dinara, a jagnjad 230 dinara. U klanicama ne pada cena. Znači, klanice pet puta imaju veću zaradu, inputi koji se zove koncentrat i nešto drugo je na istoj ceni kao što je bila ona veća cena na pijaci žive vage. I poljoprivredni proizvođač kada ima takav udar jednom godišnje, ne može da se oporavi.

Vi ste bili tu, pre neki dan sam govorio, morate da kažete poljoprivrednicima šta da proizvode sledeće godine. Zašto mi uvozimo zamrzlo meso iz nekih država gde mu je duša zamrznuta, a kod vas neko kolje pastrmu, znate šta je pastrma, tovljenik do 150 kilograma, neko kolje izlučene svinje, ali nije bitno, i sada ukusno je meso tri-četiri dana, a kada stavite u zamrzivač, već posle deset dana nije ništa. Mi kao zemlja poljoprivrednika, proizvođača, uvozimo meso.

Mi ne možemo da zaustavimo uvoz, ali možemo da povećamo proizvodnju, jer se uvoz dešava zato što je smanjena proizvodnja. Na taj način postoje sada gazdinstva, pa bi bili poreski obveznici do osam miliona dinara se ne plaća PDV. Jel tako ministre? Znači, ko ima 20 hektara zemlje, čuva, odnosno svinja, prasilja, da ne nabrajam šta sve, on bi već postao poreski obveznik. Država je tu najveći gubitnik i polako nam se gasi selo zato što nema sigurnost kada je u pitanju proizvodnja.

Šta je još važno? Srbija je napravila mnogo autoputeva i zato što je mnogo autoputeva napravljeno, ne želim sada pojedinačno da hvalim bivše ministre i sadašnje i buduće, da mi neko ne zameri nešto, ali je povećan tranzit kroz Srbiju, pa više para ostaju u Srbiju, pa onaj ko putuje sada iz Nemačke za Tursku ne ide na Mađarsku više, nego ide na Srbiju, pa će neko da ostane da prespava u Srbiji, pa nešto da kupi itd. Šta je još najbitnije da je vođeno računa da se ulaže u ono što donosi pare i štiti zdravlje, jer zdravlje nema cenu i to sada da pitate bilo kog u Srbiji ko imalo se razume u nešto rado i životu, on će da kaže - ja nisam očekivao da će biti takav standard života itd.

Za mene je pokazatelj da se smanjuje broj socijalno ugroženih porodica, znači, šta na taj način smo dobili, nova radna mesta, dolazak stranih investitora, upravo taj međunarodni odnos sa državama koje kažu – nikada nećemo povučemo priznanje nezavisnih Kosova i Metohije. Dali saglasnost svojim privrednicima da dislociraju svoje fabrike ili da deo proizvodnog pogona bude u Srbiji, pa na primer, Nemačka zapošljava u Srbiji 60 hiljada radnika.

PREDSEDNIK: Gospodine Markoviću, isteklo je 20 minuta.

DRAGAN D. MARKOVIĆ: Nije mi isteklo, koristim vreme poslaničkog kluba. Imam pravo.

Zahvaljujem predsedniče.

PREDSEDNIK: Ne možete sada, morate kasnije.

DRAGAN D. MARKOVIĆ: Ne mogu odmah, nego…

PREDSEDNIK: Ne možete odmah, možete kada krene rasprava.

DRAGAN D. MARKOVIĆ: Dobro. Hvala.

PREDSEDNIK: Ja se izvinjavam zaista, ali moram da primenjujem strogo Poslovniku.

DRAGAN D. MARKOVIĆ: Znači, tačno si me isekao. Hvala.

PREDSEDNIK: Hvala puno. Isključujem vam mikrofon.

Reč ima narodni poslanik, gospodin Branimir Jovanović, šef poslaničkog kluba.

BRANIMIR JOVANOVIĆ: Poštovani predsedavajući, poštovani kandidati za predsednika, potpredsednika i članove Vlade, koleginice i kolege narodni poslanici, podrazumeva se da će Socijaldemokratska partija Srbije glasati za izbor nove Vlade, jednostavno, jer program Vlade koji smo čuli malopre u ekspozeu zasniva se na onim načelima sa kojima je naša koalicija i nastupila na prethodnim izborima i zašto smo i dobili poverenje građana. Potrebno je sada da te ideje realizujemo u praksi. Postoji dobra osnova da se ove ideje realizuju, a dobra osnova postoji zbog toga što se dobro radilo u prethodnom periodu.

Ja moram da se osvrnem na prethodni period, na period od kada sam ja narodni poslanik i kada je najpre tadašnji kandidat za premijera Aleksandra Vučića, a kasnije i Ana Brnabić, koji je opet kandidat za premijera kada su iznosili svoj ekspoze, bio je to ekspoze gde su ciljevi bili konkretni, gde su ciljevi bili realni, gde su bili određeni rokovi do kada treba da se oni ostvare, i kada dobro isplaniramo te ciljeve onda je normalno da je i rezultat odličan.

Mi se kao društvo povremeno nalazimo pred velikim izazovima i zato moramo zajedno uz mnogo rada, upornosti i odgovornosti pre svega da budemo u interesu svih građana Srbije, a to možemo postići jedino svi zajedno ovde uz jedinstvo, uz solidarnost i uz uvažavanje političkih razlika koje neminovno postoje. Jedino tako ćemo i sačuvati entuzijazam i veru građana u sigurnu budućnost.

Naši planovi treba da se zasnivaju na jednoj jakoj i zdravoj ideji. Ta ideja podrazumeva jačanje srednjeg sloja stanovništva, povoljniju demografsku sliku, stabilne finansije, kvalitetno školstvo i konstantno unapređivanje nauke i tehnologije. Srbija je sada stabilna država i ova Vlada treba samo da nastavi jednom utabanom stazom da bismo pre svega radili na povećanju životnog standarda građana i na boljem pozicioniranju Srbije na polju međunarodne politike.

Najveća očekivanja građana su pre svega na ekonomskom planu i nama je, odnosno na budućoj vladi u saradnji sa nama, da nastavimo ekonomske reforme. To je i logično, jer građani pre svega žele da žive bolje, da imaju bolji posao, da imaju veću kupovnu moć. Mnogo toga je i urađeno u prethodnom periodu, pre svega, prošle godine došli smo na jednocifren nivo nezaposlenosti u Srbiji. To će naravno povećati konkurentnost na tržištu rada.

Nama iz SDPS to je veoma važno jer će zaposleni se naći u boljoj poziciji kada razgovaraju sa poslodavcem, pre svega kada razgovaraju o poboljšanju uslova na radu i povećanju zarada. Upravo je taj trend povećanja plata jedan od ciljeva buduće vlade. Naravno, ne očekujemo da Vlada može da utiče na povećanje plata direktno u privatnom sektoru, ali je tu da stvori što bolje uslove na tržištu da privatni sektor funkcioniše besprekorno i samim tim da zaposleni imaju bolje uslove rada, da imaju veću platu.

Kada govorimo o povećanju plata činjenica je da se ona povećava iz godine u godinu. Mandatarka je malopre i navela podatak u ekspozeu koliko iznosi to povećanje. Ono što nas raduje to je i sastanak na kome je dogovoreno pre mesec i po dana, Socijalno-ekonomskog saveta da se povećava minimalna cena rada za 6,6%. Na ovaj način Vlada je pokazala odgovornost da je uspela da izblansira, da zaposleni imaju veće zarade, da izađu u susret privrednicima, da mogu da opstanu u ovim turbulentnim okolnostima i da privreda nastavi da normalno funkcioniše. Zato nam je veoma drago što Vlada na ovaj način pronalazi prava rešenja i uspostavlja jedna ovakav balans.

Veoma je važno da budući članovi vlade u svom radu imaju jedan otvoren i pošten odnos prema građanima, naravno i prema nama ovde u Skupštini. Da kada damo obećanja da to budu realna obećanja bez populizma. Ministar finansija koji je do sada obavljao ovu funkciju i kandidat je za isto mesto, nedavno je govorio o povećanju plata u javnom sektoru. Veoma je dobro što još sada nije izneo konkretan procenat koliko će to povećanje biti, već čekamo da vidimo kako će to povećanje biti na osnovu realnog stanja. Dakle, povećavamo plate na osnovu realne procene iz realnih prihoda.

Već sada možemo da govorimo da smo stabilizovali finansijski sistem zemlje. Javne finansije su stabilne i to je jedna oblast koju je najteže kontrolisati, ali je oblast i gde je najvažnije kontrolisati finansijske tokove. Nadam se da će budući ministar i članovi vlade preduzimati i dalje uspešne mere da se pre svega smanji stopa sive ekonomije, da bude bolja naplata poreza i da se nastavi sa transparentnim radom. Za nas iz SDPS i sve iz naše koalicije veoma je važno da znamo gde ide svaki dinar iz budžeta. Građani imaju pravo da znaju tokove novca od onog trenutka kada novac putem poreza ili naplata uđe u budžet, pa do onog trenutka kada se on isplati krajnjem korisniku.

Takođe kada govorimo o finansijama moram da pomenem da je važno što se povećavaju i penzije sledeće godine, najavljeno je povećanje od 5,9% i mi smo krajem prošle godine usvojili jedan novi obrazac, jednu novu formulu na osnovu koje se izračunavaju penzije, odnosno povećanje penzija. Dakle, 50% na osnovu povećanja zarada u prethodnoj godini, a 50% na osnovu povećanja potrošačkih cena. Mislim da će ovom formulom biti penzioneri i te kako zadovoljni u narednom periodu i da će on doneti boljitak u ovoj oblasti, kao što su i zadovoljni povećanjem koje je najavljeno za sledeću godinu i kao što mogu biti zadovoljni što nikada nije došlo do zastoja u dinamici isplate.

Srbija zauzima prvo mesto u regionu kada govorimo o stranim investicijama i više od polovine investicija koje dolaze u region dolazi upravo u našu zemlju. Da bismo nastavili taj trend potrebno je da se uvek preispitujemo šta je to, koji su to motivi koji investitore nagone da stimulišu da ulažu u Srbiju, mislim i na strane, i na domaće investitore. Da li je to dobra saobraćajna infrastruktura, da li je to kvalitetna radna snaga, uređen sistem, podsticaj države. Rekao bih da je sve podjednako važno, ali preduslov svega toga je ono što mi sada imamo. To je jedan stabilan pravno-politički okvir.

Ozbiljne kompanije ne žele rizik, ne žele nestabilno područje. Ozbiljne kompanije žele da ulažu tamo gde je nizak stepen rizika i zainteresovane su za dugoročne zarade koje će na duži vremenski period biti veće, ali stabilne. Zato je važno da nastavimo da gradimo stabilne institucije, da unapređujemo zakonske norme i da gradimo pravni sistem u kome će se poštovati ekonomski ugovori, odnosno pravni sistem u kojem je sudstvo efikasno.

Mi iz Socijaldemokratske partije Srbije zalažemo se, i uvek ćemo ponavljati, da mi moramo da budemo društvo jednakih šansi, društvo u kome će ljudi napredovati na osnovu svog rada, na osnovu svojih veština, na osnovu svog znanja. Društvo gde će mladi uvek imati šansu da realizuju svoje ideje i zato podržavamo i dosadašnje mere Vlade koje su bile usmerene na ovu oblast i koje će i ubuduće biti usmeren.

Ja ću navesti samo jednu, možda nekome beznačajnu meru, ali za mlade ljude i te kako značajno. Uskoro je počeo da se realizuje projekat pod nazivom „Moja prva plata“ i taj projekat će trajati u budućem periodu.

Nekome možda nije toliko važno, ali podatak da mladi kada završe fakultet na posao čekaju 23 meseca i te kako im je važno da što pre počnu da rade, da što pre steknu radno iskustvo, da se dokažu kod budućeg poslodavca, da opravdaju poverenje, jer je sigurno da na tržištu rada poslodavci najpre biraju one kandidate koji imaju praktično iskustvo, a mi dajemo na ovaj način šansu da takvo iskustvo i steknu.

Zato uvek treba podržavati ovakve projekte bez obzira koliko je izdvajanje iz budžeta. Mi smo samo ovim projektom obezbedili da mladi steknu iskustvo oko 10.000 mladih izdvojeno je dve milijarde dinara iz budžeta.

Raduje me i najava koju sam čuo u medijama da će Vlada u sledećem periodu raditi na tome da se obezbede stanovi za mlade, pre svega za bračne parove i za mlade naučnike. Mi imamo jedno slično iskustvo i upravo se realizuje projekat izgradnje stanova za pripadnike snaga bezbednosti i ratne vojne invalide. Imamo iskustvo u tome i ovaj projekat ide po planu i dobro se realizuje.

Takođe, već sada se realizuju projekti iz oblasti poljoprivrede koji podrazumevaju podsticaje za mlade ljude.

Ovakve i slične mere uvek treba podržati jer će to zaustaviti odlazak mladih, kako u žargonu kažemo – odliv mozgova. Nažalost, ovaj proces odlaska mladih, obrazovanih ljudi u inostranstvo je nešto što ne traje od juče. To je proces koji traje nekoliko decenija.

Mi kao društvo smo izgubili mnogo u svakom segmentu društva, a možda najviše na ekonomskom polju i kada bismo izveli računicu i videli koliko je uloženo u školovanje mladih ljudi, koliki bi bili pozitivni ekonomski efekti da su oni ostali u našoj državi, koliko bi unapredili ekonomiju, dolazimo do toga da je država prethodnih decenija izgubila na milijarde evra.

Ti ljudi odlaze u strane zemlje i doprinose njihovoj ekonomiji, razvoju njihove privrede, a pri tom, školovali smo ih ovde u Srbiji o trošku naših poreskih obveznika.

Ovaj problem emigracije nije karakterističan samo za Srbiju, on je karakterističan i još više izražen u zemljama regiona, koje su i članice EU i gde radnici imaju bolji pristup tržištu EU, ali naravno mi ćemo se posvetiti nama, našem problemu.

Pre neki dan smo usvoji Zakon o ministarstvima gde je osnovano novo Ministarstvo za brigu o porodici i demografiji i velika su očekivanja od ovog ministarstva i svi predstavnici poslaničkih grupa, odnosno političkih partija koji rade u parlamentu podržali su jedan ovakav predlog.

Pred budućim ministrom je jedan veliki izazov, jedan težak zadatak, jer ako samo pogledamo tu demografsku sliku, taj grafikon videćemo kako je nepovoljan odnos mortaliteta i nataliteta i da svake godine u Srbiji nestane grad veličine Bečeja, oko 36.000 ljudi.

Naravno, ono što je važno, da mladi ostanu u Srbiji jeste i da nastavimo ekonomske reforme. Mladi žele da budu unapređeni, da imaju posao u skladu sa svojim znanjem, u skladu sa svojim obrazovanjem, mladi žele što više stalnog zaposlenja da bi mogli da reše, recimo, stambeno pitanje.

Ako nastavimo ovako, a mislim da smo na dobrom putu, i ako nastavimo da gradimo vrtiće, da svako dete može da bude upisano u državni vrtić, da obezbedimo dovoljan broj vaspitača, možda u jednom trenutku neće ni postojati potrebe da postoje novčani podsticaji za podsticanje nataliteta.

Dakle, mladi u Srbiji žele sigurnost, oni žele izvesnost da mogu da planiraju budućnost mirne glave, a ta izvesnost i ta sigurnost podrazumeva i bezbednost u društvu. Zbog toga svi moramo da podržimo najavljenu borbu protiv kriminala i borbu protiv korupcije. To mora biti jedan od prioriteta nove Vlade.

Ko može biti protiv ovoga? Mogu biti jedino oni koji su upleteni u kriminalne radnje, mogu biti kriminalci. Zato sam siguran da ćemo obezbediti jednu široku podršku građana za rešavanje ovog pitanja.

Nadam se da kada budemo završili taj proces, da ćemo se naći u rangu onih zemalja u Evropi koji imaju nisku stopu kriminala i korupcije. Taj proces mora da obuhvati sve društvene oblasti. Od suzbijanja sive ekonomije, krađe, reketiranja, pa do suzbijanja huliganizma sa tribina ne sme da se desi da bilo ko bude povređen, a da ode na fudbalsku ili košarkašku utakmicu samo zbog toga što se nekome ne sviđaju boje šala koji on nosi, to u budućnosti nećemo tolerisati.

Ogroman posao buduću Vladu očekuje na polju spoljne politike, pre svega kada govorimo o razgovorima sa Prištinom, o problemima na Kosovu i Metohiji. Smatramo da ti razgovori moraju da budu konkretni, da moraju da budu suštinski, da se rešavaju korak po korak.

Socijaldemokratska partija Srbije je dala jedan predlog pre nekoliko godina i odnosi se na rešavanje kosovskog čvora. Naš predsednik, Rasim Ljajić je izneo taj predlog javnosti i smatramo da taj problem treba rešavati po fazama.

Među početnim fazama treba da bude rešavanje ekonomskih pitanja, i onda kada budemo rešili ta pitanja, kada budu zadovoljni saradnjom i privrednici u Beogradu, i u Leposaviću, ali i u Prištini, onda ćemo stvoriti jedan bolji ambijent za razgovor sa Prištinom. Stvorićemo bolje uslove koji će biti relaksirani da rešavamo dalje probleme, kao što su Zajednica srpskih opština, kao što je kulturno nasleđe.

U svemu tome ne smemo zaboraviti da nam je potrebna i međunarodna podrška. Ovaj problem, odnosno pitanje, zavisi u velikoj meri i od zainteresovanosti velikih sila da učestvuju u njemu. Potrebno je da Albanci shvate da su se okolnosti promenile na međunarodnoj sceni, nisu više iste kao pre 20 godina. Pre svega, potrebna je hrabrost političara i sa jedne i sa druge strane, da rešavamo konkretne probleme, da nekada pređemo i preko nacionalnih mitologija, a da se okrenemo svakodnevnom životu, da više gledamo u budućnost, a da se manje osvrćemo u prošlost.

Takođe, na planu spoljne politike, a to je zaduženo Ministarstvo za evropske integracije. Očekujemo intenzivne pregovore sa EU kao trajno opredeljenje Srbije da ide ka tom putu, da usvojimo standarde i propise EU, jer jedino tako možemo unaprediti funkcionisanje naših institucija i jedino tako možemo unaprediti životni standard. To je proces koji podrazumeva i promenu naših navika, naših vrednosti, verovanja, i siguran sam da ćemo u tome uspeti i to je proces koji traje određeno vreme.

Iako nisam pričao na početku o obrazovanju, ali obrazovanje je za Socijaldemokratsku partiju Srbije na vrhu piramide prioriteta. Mi ćemo nastaviti da insistiramo na ideji da, pored osnovnog, i srednje obrazovanje bude obavezno. Radi se na unapređenju obrazovanja u Srbiji, time smo zadovoljni.

Mandatarka je malopre iznela podatak da je urađena digitalizacija u svim osnovnim i srednjim školama u Srbiji, da sada funkcioniše 10.000 onlajn učionica, odnosno digitalnih učionica i nastavljamo sa trendom ulaganja, jer obrazovanje je najmoćnije oružje da promenimo naše društvo i sigurno najznačajnija i najisplativija investicija svake države.

Budući ministar prosvete imaće pune ruke posla obzirom na novonastalu situaciju oko pandemije zbog korona virusa. Promenjen način izvođenja nastave, ali sigurno će biti težak zadatak i biće potrebno mnogo rada i dobre organizacije da sa jedne strane sačuvamo zdravlje đaka i nastavnika, a da sa druge strane ne opadne kvalitet školstva, odnosno da ne smemo da dozvolimo da ovakav način rada ostavi jednu prazninu u obrazovanju mladih ljudi.

Naše državno rukovodstvo, kada govorim već o pandemiji virusa, je povlačilo odlične poteze od samog početka, pre svega mislim na ekonomske mere. Izdvojeno je 5,8 milijardi dinara iz republičkog budžeta za pomoć privredi i građanima. To su bile, mogu reći, sveobuhvatne mere i kratkoročne, što je i logično za privredu i postignut je efekat da ne dođe do otpuštanja radnika, a da privreda nastavi normalno da funkcioniše.

Teško će biti, ali siguran sam da će i nova ministarka u tome uspeti, da sačuva turizam kao ozbiljnu privrednu granu. Napomenuću da je 56% porastao broj turista u Srbiji prethodnih pet godina.

Poštovani kandidati za predsednika Vlade, potpredsednike i ministre, nadam se da ćemo svi zajedno raditi i prebroditi sve izazove koji su pred nama, da ćemo sačuvati zdravstveni sistem, da ćemo nastaviti da gradimo bolje uslove za život i da ćemo imati jednu Srbiju koju ćemo ostaviti u razvoju, u napretku, prosperitetu.

Hvala.

PREDSEDNIK: Zahvaljujem.

Sledeći ima reč gospodin Balint Pastor.

Izvolite.

BALINT PASTOR: Gospodine predsedniče Narodne skupštine, dame i gospodo budući članovi Vlade, gospođo Brnabić, danas biramo vašu drugu vladu. Ova Vlada je vlada kontinuiteta i koncentraciona Vlada, koja bi trebalo da doprinese stabilizaciji društvenih prilika i do toga da se možemo suočiti sa onim izazovima koji su pred nama, a ti izazovi su zdravstvene, ekonomske i bezbednosne prirode.

Šta više, teško je razdvojiti ekonomske, zdravstvene i bezbednosne izazove jedne od drugih, pošto se sve svodi na sigurnost i bezbednost, a sigurnost i bezbednost su najveće vrednosti u 21. veku.

Razvoj ekonomije nije moguć bez garantovanja zdravlja ljudi, a opet, s druge strane, zdravi ljudi su produktivni i to je neophodan preduslov za jačanje ekonomije, a opet, s druge strane, nema ekonomije bez sigurnosti. Ta sigurnost podrazumeva i pravnu sigurnost. Ta sigurnost podrazumeva egzistencijalnu sigurnost svih građana i ta sigurnost podrazumeva i bezbednost svih građana Republike Srbije.

Ja sam siguran da će Vlada učiniti sve u interesu toga da se svi građani osećaju bezbedno u svojim selima, u svojim gradovima, u svojim lokalnim samoupravama.

Kada govorimo o sigurnosti i bezbednosti, onda želim da spomenem jednu temu i da to odmah kažem na početku mog obraćanja, a odnosi se, gospođo Brnabić, na migrantsku krizu i na one izazove sa kojima se suočava ne samo Vlada Republike Srbije nego sve vlade u okruženju, a čini mi se mogao bih da kažem i sve vlade na tlu Evrope.

Mi smo o tome i u prošlom sazivu raspravljali, razgovarali, vodili dijalog i, zahvaljujući tome, vaša prva Vlada je i prdeuzela, zajedno sa predsednikom Republike, određene mere i te mere su u određenim trenucima doveli do toga da su se građani sigurnije osećali u svojim naseljenim mestima.

Ja želim da vam kažem sa ovog mesta, pošto je Narodna skupština predstavnički organ i ja predstavljam sve građana Republike Srbije, kao što to čine svi ostali narodni poslanici, da vas molim da vaša Vlada učini sve u interesu toga da se građani osećaju bezbedno i to u ovom trenutku, nažalost, nije tako u svim naseljenim mestima.

Savez vojvođanskih Mađara ne spada u grupu populističkih stranaka i mi niti želimo da vodimo politiku koja je isključiva, niti želimo da dižemo paniku u vezi nekih situacija, niti želimo da budemo deo nekih protesta i samoorganizovanja građana, ali opet, s druge strane, naš je posao da, zajedno sa vama i sa svima pored nas koji žele dobro Srbiji, ovaj problem rešimo na način kako je to moguće rešiti.

Prethodni period je dokazao da rešenje postoji. Rešenje je u većem prisustvu policije na terenu. Rešenje je u tome da se čuva granica, pre svega južna granica Republike Srbije, da se kontroliše ko ulazi, gde ide i šta radi.

U prethodnim mesecima i godinama su bili sastanci kada su određeni predstavnici određenih nacionalnih manjina protestvovali zbog toga što su oružane snage bile poslate na područje gde žive pripadnici određenih nacionalnih manjina. Ja ću da kažem nešto drugo.

Gospođo Brnabić, ja vas molim da, i to bih želeo da kažem i gospodinu Stefanoviću, koji će biti ministar odbrane i gospodinu Vulinu, koji će biti ministar unutrašnjih poslova, pošaljite, molim vas, u ona područja, u one lokalne samouprave gde postoji veća populacija migranata, pošaljite policiju, pošaljite žandarmeriju. Ukoliko treba, pošaljite vojsku.

Videli smo da se to dešavalo prethodnih meseci u Somboru, u Šidu i u još nekim lokalnim samoupravama i želim da vam kažem da mađarskoj nacionalnoj zajednici ne smeta ako je policija prisutna, ako je žandarmerija prisutna, ako je Vojska Srbije prisutna. Baš suprotno tome, mi bismo voleli da prisustvo naših oružanih snaga bude veće da bi se građani osećali bezbednije.

Svakodnevno možete da pročitate vesti o tome š ta se dešava i govoriću u upravnim okruzima. Neću govoriti o pojedinim lokalnim samoupravama i naseljenim mestima. Znači, pogođen je čitav severno-bački upravni okrug, severno-banatski upravni okrug i zapadno-bački upravni okrug.

Naravno, i druga područja Republike Srbije, ali ja sada govorim o onim okruzima, lokalnim samoupravama, naseljenim mestima koja se u najvećoj meri pogođena prisustvom ilegalnih migranata koji se ne nalaze, na žalost, u prihvatnim centrima, nego se slobodno šetaju na ulici i u određenim naseljenim mestima praktično terorišu lokalno stanovništvo, što jednostavno nije normalno, jer država treba da zaštiti, Vlada treba da zaštiti svoje građane. U tome, ja se nadam, da ćemo imati odlučniji stav Vlade Republike Srbije.

Savez vojvođanskih Mađara će biti partner novoj Vladi kao što je podržavao i vašu prvu Vladu i dve vlade Aleksandra Vučića od 2014. godine i uvek smo nastojali da se bavimo ne isključivo onim temama, ne isključivo onim problemima koji tište vojvođanske Mađare nego smo bili partneri u rešavanju svih onih problema i svih onih izazova koji su bili prisutni, npr. u onim ministarstvima u kojima smo imali državne sekretare.

Mi želimo da u skladu sa stepenom legitimiteta koji smo osvojili na izborima 21. juna budemo deo vladajuće većine da bismo ove probleme i dalje rešavali. Vezano za obrazovanje, prosvetu, za infrastrukturu i za još neke oblasti. Mislim da je jako bitno što smo mi od 2014. godine pa sve do sada uvek imali koalicioni sporazum potpisan i uvek je svaki građanin u svakom trenutku mogao da vidi i da prati šta je ono što su naši zajednički ciljevi, šta je ono u čemu smo mi partneri i kako se ostvaruje realizacija tih naših zajedničkih stremljenja. To želimo da bude i dalje.

Izuzetno nas raduje što će biti formirano Ministarstvo za ljudska i manjinska prava i društveni dijalog. Želeo bih da kažem gospođi Čomić, sada je ovde prvi put u parlamentu a da ne može da odgovori pošto nije narodni poslanik nego će biti članica Vlade, želim da vam poželim uspešan rad i da kažem da ćemo mi biti partneri i da ćemo vam u svemu pomoći u čemu ćete vi od nas tražiti podršku, jer bismo želeli da budete uspešna ministarka u budućoj Vladi.

Pre svega smo zainteresovani za ostvarenje onih rešenja koja su postala deo našeg pravnog sistema u prethodnim sazivima, a pre svega se odnosi na odgovarajuće prisustvo, na srazmeru pripadnika nacionalnih manjina u državnoj upravi.

Mnogi zakoni su izmenjeni, mnogi mehanizmi su ostavljeni. Sada sve to treba da se implementira. Prvo treba da se istraži kakvo je realno stanje da ne bismo govorili paušalno, ni Vlada, ni mi narodni poslanici predstavnici određenih nacionalnih manjina, u našem slučaju Mađarske nacionalne zajednice, a posele toga da krenemo u implementaciju i realizaciju svega toga.

Ja znam da se vi nećete baviti isključivo manjinskim pravima, nego ćete se dosta baviti i društvenim dijalogom, ma šta to značilo, ali vidim da će udruženja građana biti u vašem ministarstvu i pretpostavljam da se misli i na ovaj politički dijalog, ali pošto se jako dugo vremena znamo i pošto smo radili zajedno tu u Narodnoj skupštini ja znam da vi imate veliki senzibilitet u odnosu na rešavanje problema nacionalnih manjina. Zbog toga mislimo da je vaš izbor pravo rešenje.

Što se tiče obrazovanja, isto bih gospodinu Ružiću, budućem prvom potpredsedniku Vlade Republike Srbije i ministru prosvete, želeo ponuditi naše partnerstvo koje je funkcionisalo i dok je bio na čelu jednog drugog ministarstva.

Ne treba trošiti previše reči na to sa koliko izazova ćete se suočiti u narednom periodu zbog pandemije u sferi obrazovanja. Jako je bitno što smo u prethodnom periodu uspeli da sačuvamo manjinsko obrazovanje, što su standardi izgrađeni u smislu da se otvaraju odeljenja i sa petoro učenika u odeljenjima na nekom od jezika nacionalne manjine i očekujemo da to bude tako i dalje.

Ja se nadam da ćete vi imati direktnu podršku u ministarstvu u vidu državnog sekretara, odnosno državne sekretarke koju će delegirati Savez vojvođanskih Mađara.

Ono što ostaje kao problem i nije vezano za Ministarstvo prosvete, nego za nekoliko ministarstava, to je mogućnost, odnosno u ovom trenutku nemogućnost polaganja državnog stručnog ispita, ispita za licencu i posebnog stručnog ispita na maternjem jeziku i mislimo da bi to pitanje trebalo rešiti zbog toga što je neprirodno da se ti ispiti polažu, da se ti ispiti ne polažu na jeziku na koje je stečeno osnovno i srednje obrazovanje. Neki pravilnici će se morati izmeniti, odnosno naš je predlog da se ti pravilnici izmene i da se i taj problem reši.

Što se tiče infrastrukture, novom budućem ministru, Tomislavu Momiroviću, takođe želim uspešan rad. Naša stranka je izuzetno zainteresovana za to da vi budete uspešni. Mi smo pokušali da damo doprinos tome u prethodnom periodu da Zorana Mihajlović bude uspešna i želeo bih da joj se zahvalim na saradnji u prethodnom periodu u prethodnim mandatima. Mislim da smo odlične stvari zajedno postigli i mogao bih da spomenem mnogo projekata, ali primera radi bih želeo da spomenem obilaznicu oko Subotice, tzv. „Ipsilon krak“ koji je završen nakon više od 30 godina, na koji je potrošeno 30 miliona evra ukupno. Mislim da je to jedan projekat koji nije samo od lokalnog značaja i nije bitan samo za lokalno stanovništvo, nego je u najmanju ruku projekat od regionalnog značaja.

Isto što se železničke infrastrukture tiče, uvek se stavlja u prvi plan pruga Beograd-Budimpešta i to je svakako značajno, ali imamo mi još određene zajedničke rezultate vezano za prugu Subotica-Segedin-Baja, na primer, koju treba uskoro, ne uskoro ali u neko dogledno vreme da se završi.

Puno toga je urađeno i na izgradnji lokalne i regionalne putne infrastrukture i još jednom bih želeo da vam se zahvalim na svemu ovome što smo zajedno postigli, ali ima još puno toga da se radi. Zbog toga očekujemo partnerstvo i od budućeg ministra koji će se baviti ovim pitanjima.

Jako je dobro što je buduća predsednica Vlade spomenula program „Srbija 20/25“. Mislim da je moderno, korisno, celishodno govoriti o digitalizaciji i o nekim modernim procesima. Ja znam da to buduća predsednica Vlade voli, to i ja sam mislim da je veoma značajno, ali mi još uvek živimo u državi u kojoj u mnogim lokalnim samoupravama u 21. veku stepen izgradnje vodovodne i kanalizacione mreže nije na nivou koji bi građani zaslužili.

Ja ću spomenuti samo primer Subotice. Mogu da budem i samokritičan zbog toga što je stranka kojoj pripadam dosta dugo vremena davala čelne ljude u toj lokalnoj samoupravi, a imamo situaciju krajem 2020. godine da dva-tri kilometara od Gradske kuće nema kanalizacione mreže, da se koriste delovi kanalizacije koji su izgrađeni pedesetih godina 19. veka, nije greška, i nekoliko kilometara od Gradske kuće nema vodovodne mreže.

Zbog toga mislim da je izuzetno značajno da Vlada Republike Srbije pomogne lokalnim samoupravama, da podrži, u još većoj meri nego što je to činila u prethodnim godinama, projekte lokalnih samouprava, tu mislim na sve lokalne samouprave u Srbiji, da bi stepen izgrađenosti tih osnovnih infrastrukturnih stvari bila na nivou, pa barem polovine 20. veka, kad već nije na nivou 21. veka. I uz to treba da ide sve ono o čemu je buduća predsednica Vlade govorila.

Jako je bitan u ovim uslovima i domaći turizam. Tu, pre svega, mislim na Palić, mislim na banjski turizam, mislim na tzv. samoizlečenje Palićkog jezera. Ja se nadam da ćemo i u tome biti partneri i da će grad Subotica uživati podršku Vlade Republike Srbije, kao i da će se završiti, kao što je predsednica, buduća predsednica Vlade i spomenula, izgradnja Narodnog pozorišta u Subotici. To je najveća investicija na tlu čitave Republike Srbije u oblasti kulture, ako ja to dobro znam. Suviše je dugo vremena proteklo od početka izgradnje i rekonstrukcije Narodnog pozorišta i molim vas, gospođo Brnabić, da privedemo kraju izgradnju tog objekta, koji opet nije samo od lokalnog, već i od regionalnog značaja.

Na kraju bih još spomenuo jedno pitanje o kojem će još biti reči, a to je pitanje doprinosa poljoprivrednih proizvođača. Na tome smo radili, odnosno Vlada Republike Srbije je na tome radila jako dugo i u prethodnom periodu i nadam se da ćemo uspeti naći rešenje koje će obezbediti priliv sredstava u budžet Republike Srbije, sa jedne strane, a opet, sa druge strane, jedan pravičan, pravedan sistem, po kojem će poljoprivredni proizvođači plaćati doprinose u skladu sa veličinom poseda i u skladu sa ostvarenim prihodima. Ja znam da je to jedno međuresorno pitanje i želim da kažem gospodinu Nedimoviću da smo sve štiklirali u prethodnom koalicionom sporazumu, osim ove teme. Ja se nadam da ćemo i ovo rešiti, ali kažem, ovo je jedno inter-resorno pitanje.

Na kraju da zaključim, da me gospodin Dačić ne bi prekinuo, što mu je obaveza po Poslovniku nakon 20 minuta, Savez vojvođanskih Mađara će dati podršku Vladi, drugoj Vladi Ane Brnabić i mi ćemo nastojati da damo doprinos uspešnom radu Vlade, jer je to u interesu svih građana Republike Srbije. Hvala.

PREDSEDNIK: Taman sam se spremao da vas prekinem, ali vi ste veoma odgovoran poslanik, dugogodišnji, tačno u okvirima, deset sekundi preko, ali to je podnošljivo.

Idemo dalje.

Reč ima Đorđe Milićević, kao šef poslaničkog kluba.

ĐORĐE MILIĆEVIĆ: Zahvaljujem, predsedniče Narodne skupštine Republike Srbije.

Gospođo Brnabić, dame i gospodo budući, ja se nadam od večeras, ministri u Vladi Republike Srbije, zapravo, ubeđen sam, od večeras ministri u Vladi Republike Srbije. Ono što najpre želim da kažem jeste da su velike stvari urađene u prethodnom vremenskom periodu i da su ostvareni ozbiljni rezultati, da su ti rezultati vidljivi, prepoznatljivi i da su ih građani prepoznali na pravi način. To govorim kao predstavnik poslaničke grupe i političke opcije koja je bila deo i koja je deo vladajuće koalicije i danas i u prethodnom vremenskom periodu, dakle, delila vrednosti i odgovornosti u radu Vlade Republike Srbije, jer želim da istaknem da smo mi ponosni na te rezultate.

Kada govorimo o rezultatima, naravno da mislim na međunarodni ugled Srbije, koji je danas znatno ojačan i osnažen, naravno da mislim na sve ono što je urađeno kada je reč o nacionalnim, državnim, ekonomskim pitanjima.

Dakle, ponosni smo na te rezultate i smatramo da je na taj način trasiran jedan dobar put za nastavak rada buduće Vlade Republike Srbije.

Takođe, mi smo pre nekoliko dana ovde u republičkom parlamentu usvojili Zakon o ministarstvima, zapravo, izmene i dopune Zakona o ministarstvima i mislim da smo usvajanjem tog zakona stvorili jedan temelj koji će omogućiti da sistem, zapravo, Vlada, u periodu koji je pred nama, može da funkcioniše i da ostvaruje još bolje rezultate.

Mislim da smo napravili i u tom pogledu jedan iskorak napred i da stvaramo nešto, zapravo, ono za šta se mi zalažemo, a to je da napravimo jedan optimalan model, da imamo jedan sistemski pristup, a ne da kada dođe nova Vlada, uvek menjamo Zakon o ministarstvima. Ja mislim da je to zakon koji je najviše menjan u istoriji svih zakona u Srbiji, dakle, da to ne zavisi od aktuelnog političkog trenutka, da ne zavisi od koalicija, od nekakvih kompromisa i rešenja koja se postižu među koalicionim partnerima, već da se predstavimo kao odgovorna i ozbiljna država koja svoju politiku ne menja i ne kreira od danas do sutra.

Pred Srbijom su danas i u periodu koji je pred nama velika iskušenja i veliki izazovi, i ne samo pred Srbijom, čitav svet se nalazi pred velikim iskušenjima i velikim izazovima, upravo, pre svega, zbog Korone i borbe protiv virusa. Promenjen je privredni ambijent. Promenjen je način života. I ovo sada nije šansa, ova rasprava nije šansa za monologe. Ova rasprava nije šansa za politički populizam, političku demagogiju, kako bi dolazili do političkih poena, već je prilika da zajednički damo doprinos na ključna pitanja koja ste vi definisali kroz ekspoze, koji smo maločas imali prilike da saslušamo.

Ovo je, dame i gospodo, jedno, rekao bih, novo vreme u Srbiji. To nije više referendumsko pitanje, da se izjašnjavamo za i protiv. Ovde nemamo vremena za to. Potrebna je promena kulture rada, ali je potrebna promena i kulture življenja, u smislu da svi damo jedan doprinos u realizaciji zajedničkog cilja, a zajednički cilj je definisan u ekspozeu koji ste izložili.

Na svakom planu, bez obzira koliko je teška tema, nemamo pravo, svi zajedno, i nas 250 i vi kao predsednica Vlade i budući ministri, da zabijamo glavu u pesak. Najgore što jednom društvu može da se desi je da izgubi mogućnost da prepozna prioritete ili da izgubi osećaj za sistem pravih vrednosti. To se, na našu veliku sreću, nije desilo našem društvu. Građani Srbije su na pravi način 21. na parlamentarnim izborima, pokrajinskim i lokalnim izborima, prepoznali prave vrednosti i vrlo jasno su, na takav način, na demokratskim i fer izborima, rekli kakvu Srbiju zapravo žele i šta hoće i šta je to što svi zajedno treba da uradimo.

Zato je danas potpuno besmisleno kada neko, bilo ko iz redova opozicije, postavlja pitanje odakle proističe vaš politički autoritet, odakle proizilazi, iz čega se gradi. Pa, gradi se na političkoj odluci onih koji su apsolutni pobednici izbora i koji su doneli odluku da vi nastavite da obavljate jedan odgovoran i ozbiljan posao. A, ko to čini? To čine upravo oni koji nisu imali hrabrosti da izađu na izbore, koji su našli jedno jedino moguće rešenje, a to je očajnički i gubitnički potez bojkota, to čine oni koji imaju taman toliko hrabrosti da ne odgovore na novinarska pitanja ili da se fizički i verbalno sukobljavaju sa novinarima, da pokušaju uređivačku politiku RTS-a da uređuju motornom testerom. To čine upravo oni koji su rušili Beograd. To čine oni koji su želeli nasilnim putem da uđu u Narodnu skupštinu Republike Srbije, iako za to nije postojao nikakav razlog, mogli su ući, jer su bili poslanici.

Zašto sve ovo pričam ? Ne želim da se bavim njima, ali oni danas šalju poruku, dok mi sedimo ovde i vodimo raspravu, kroz medije. Uvek, znate, ta kuknjava. Oni kažu – nema nas u medijima, sloboda medija. Samo ih to interesuje, REM, RST, Javni servis. Kakav dijalog, ne interesuje njih dijalog, ne interesuju njih izborni uslovi. Znaju oni da izborni uslovi nisu menjani od 2008. godine. Jedino što je promenjeno je finansiranje političkih stranaka, ali to je bila neminovnost, jer su mere štednje bile prioritet. Štedi se uvek tamo gde ima, a ne tamo gde nema.

Danas pozivaju, kaže, ili ćemo razgovarati o izbornim uslovima, smogli su hrabrosti da o izborima razgovaraju kada su izbori završeni, pa kažu – ili ćemo o razgovarati o izbornim uslovima, imaćemo fer i demokratske izbore, ili ćemo imati građansku neposlušnost i proteste. Kako će ti protesti izgledati? Videćemo, ali nemam ništa protiv. Ne želim previše, zaista, da se bavim njima.

Ova Vlada ima ogromno poverenje i podršku građana. Ova Vlada, potpuno sam ubeđen, i to ćemo videti večeras, ima i ozbiljan politički legitimitet. To ćemo videti večeras prilikom izjašnjavanja narodnih poslanika. Velika su očekivanja građana upravo iz tog razloga od ove Vlade Republike Srbije. Građani očekuju jedan odgovoran i ozbiljan odnos. Ne može i ne sme da postoji ni jedan viši interes, ni jedan viši cilj od onoga što je interes građana Srbije.

Dakle, kada je reč o ekspozeu, jasno definisan program, jasno definisan plan, ciljevi. Srž ekspozea zapravo jesu šest ključnih tačaka o kojima je govorio predsednik Republike Srbije Aleksandar Vučić. Mi to u potpunosti podržavamo i želimo da damo pun doprinos realizaciji tih ciljeva, jer smatramo da su to ciljevi koji se tiču budućnosti Srbije.

Upravo smo mnogo puta do sada rekli – nemojte razgovore o formiranju koalicije, eventualne koalicije ili parlamentarne većine, kako god, pojednostavljeno gledati. Ne razgovara se tu o tome ko će koji resor zauzeti i ko će koju funkciju obavljati. Ovo su razgovori koji se tiču budućnosti Srbije i razgovori koji se tiču budućnosti svakog građanina Srbije.

Najpre, želim da kažem da koncept i program Vlade mi kao poslanički klub sagledavamo kao jedan sveobuhvatan odgovor na sve ono što jesu ključni prioriteti danas i cilj Vlade jeste fokusiran ne na ispunjavanje nekakvih političkih ambicija, već na učvršćivanje države Srbije, i to treba da bude u fokusu, tu se u potpunosti slažemo.

Ovo je Vlada koja ne postoji zbog političkih partija koje su deo vladajuće koalicije ili zbog političkog marketinga političkih partija, rejtinga ili marketinga političkih stranka koje će imati predstavnike u Vladi Republike Srbije. Ovo je Vlada koja postoji zbog građana Srbije. Ovo nije kabinet koji je nastao kao posledica nekakvih trulih političkih kompromisa, jer potpuno je jasno – nakon parlamentarnih izbora imali smo situaciju, Aleksandar Vučić i SNS su bili apsolutni pobednici izbora, mogli su napraviti vladajuću većinu bez koalicionih partnera. Dakle, nije ovde bila stvar matematike, nije ovde bila stvar brojki, niti da je potreban neki broj poslanika da se formira Vlada, već se pristupilo državnički, odgovorno, ozbiljno i posvećeno, kao i uvek.

Ne vidim strah od povlačenja odlučnih poteza, i to je jako dobro, već u vašem ekspozeu vidim jednu hrabrost da se suočite sa problemima ne obraćajući pri tome pažnju da li ćete izgubiti politički rejting ili ne i to je jako dobro.

Ovo je reformska Vlada za teško vreme. Tu se u potpunosti slažem i u potpunosti sam ubeđen da je ovo Vlada koja će uspeti da odgovori na izazove vremena. Dobro je što ste podigli lestvicu. Uvek je dobro podizati lestvicu, na nove zadatke davati nove zadatke, jer to je dobro za budućnost Srbije i dobro je za budućnost svakog građanina Srbije.

Dozvolite mi da se ukratko osvrnem na šest ključnih tačaka o kojima je govorio i predsednik Republike. Najpre, naravno da je pitanje broj jedan borba protiv korona virusa i u potpunosti se slažem sa vama. Potrebna nam je izgradnja novih kapaciteta, novih bolnica, novih kliničkih centara, renoviranje starih. Danas, kada smo suočeni sa najvećim zdravstvenim izazovom, čitam svet vodi borbu protiv pandemije, čitav svet vodi borbu protiv virusa, kako bi zaštitili živote svojih građana, mislim da smo mi jedina država, nisam primetio da u jednoj državi postoji jedna politička stranka koja dolazi iz redova opozicija, koja se u ovom trenutku takmiči sa Vladom Republike Srbije, jer svi shvataju da imaju zajednički cilj i zajednički zadatak, a to je da se sačuva život i zdravlje svakog građanina.

Biće prostora, biće prilike da vodimo politički dijalog i političku diskusiju, ali dajte da u ovom trenutku politizaciju kovida i naročito brutalne napade na ljude koji su heroji danas, a mislim na zdravstvene radnike, na lekare, dajte da to stavimo u karantin u ovom trenutku, a za sve ostalo će biti prostora i vremena.

Situacija danas jeste teška, ali nije teška zbog Aleksandra Vučića, nije teška zbog Vlade Republike Srbije, nije teška zbog Srbije, pa čitav svet se suočava sa ovim problemom i ovo je borba za budućnost, kažem, Srbije, za zdravlje, život svakog građanina Srbije. Niko ko je svestan trenutka u kojem se Srbija danas nalazi, u kojem se čitav svet nalazi kada je reč o koroni, ne može ništa negativno reći i ne može da ospori krajnje odgovoran i ozbiljan pristup čitavog kriznog štaba na čelu sa predsednikom, vama i, naravno, celokupnom strukom. Brzo i odlučno se reagovalo. Mnogo brže nego u nekim državama Evrope, čak su nam zamerali da su neke mere bile rigidnije, pa su onda preuzeli te iste mere u svojim državama, mislim na neke države EU, a šta može biti toliko strogo ako sačuvate jedan ljudski život, ako na jednoj strani imate cenu ljudskog života, a na drugoj strani, kažete, imate nekakve rigidne mere? Šta je od toga vrednije?

Znate šta? Nisu građani birali i ne biraju građani one koji nisu sposobni da donose teške odluke u teškim trenucima. Već upravo oni koji imaju sposobnost i spremnost da onda kada je teško donesu teške, pa nekada i nepopularne odluke, jer je to u najboljem interesu građana. Šta su mislili? Da će predsednik raditi od kuće ili biti u izolaciji, vi ćete zatvoriti kabinet, pa ćete raditi onlajn i onda će biti sve u redu i onda ne bi bilo kritika? Da li je tako? Dakle, i predsednik, i celokupna Vlada, i celokupna zdravstvena struka je upravo radila ono što jeste vaša odgovornost, a to je da ste bili uz građane Srbije.

Druga tačka, borba za očuvanje državnih i nacionalnih interesa je veoma teška i ma koliko ovaj put bio težak i ma koliko emotivno nam i ne prijao, ali to je jedini put kojim mi moramo da nastavimo, kojim moramo da idemo, ali tu moramo da budemo, pre svega, otvoreni i realni sami prema sebi, da li smo svesni sopstvene pozicije u kojoj se nalazimo.

Nije Kosovo naše onako kako bi mi želeli da bude, ali nije Kosovo ni izgubljeno onako kako bi to drugi želeli. Koliko ćemo na kraju dobiti iz čitavog procesa, opet zavisi od nas samih koliko smo spremni da realno sagledamo situaciju, ali 20 godina se ćutalo, zapravo više od 20 godina. Ovo je vekovna borba, ali se dugo ćutalo o mnogim stvarima, vodila se politika i EU i Srbija, pa lica sa poternica su bili ljudi sa kojima je Srbija morala da razgovara, pa preko stotina država prihvati jednostrano proglašenu nezavisnost Kosova i Metohije, a nas apsolutno niko ništa ne pita, pa su rezolucije menjane u avionu, pa se 2011. godine potpišu granični prelazi, pa obzirom da su izbori bili 2012. godine, onda je to nepopularno, onda se sačeka da se završe izbori, pa se onda pitanje izmesti iz Njujorka u Brisel, pa se postavi pogrešno pitanje pred Međunarodnim sudom pravde, ali da skratim. Suštinski je najvažnije da je pitanje Kosova i Metohije vraćeno na dnevni red.

Ako bi napravili jednu digresiju, 2008. godine kada je proglašena jednostrana nezavisnost Kosova i Metohije, vi ste sa američkom administracijom, ispravite me gospodine Dačiću, ako grešim, mogli da razgovarate samo o tehničkim pitanjima i mogli ste da razgovarate na nivou stafera.

Danas, 2020. godine, predsednik Republike razgovara sa predsednikom SAD i vrlo jasno kaže – ako smatrate da ćete nešto postići pritiskom i da ćemo prihvatiti nezavisnost KiM, gubite vreme i ostavlja tačku 10. po strani.

Dakle, danas je svima jasno nema rešenja i kompromisa bez Srbije. Konačno, Srbija je u prilici nešto da traži, a ne da gleda kako joj samo otimaju deo po deo teritorije. Danas je zahvaljujući aktivnosti sada već nekadašnjeg ministra spoljnih poslova i predsednika Republike Srbije i čitave Vlade 18 država povuklo odluku o prihvatanju nezavisnosti tzv. Kosova.

Nije ovde reč o brojkama, ovde je suština o tome, ponavljam, nema kompromisa i nema rešenja bez Srbije. Kako će biti na kraju opet zavisi od nas samih jesmo li spremni realno da sagledamo situaciju, jer istina mora da bude osnov za iznalaženje kompromisnog i pravičnog rešenja.

Što se tiče odlučne, naravno da podržavamo odlučnu kontinuiranu i neselektivnu borbu protiv kriminala i korupcije i tu nema izuzetka. Zakon mora biti isti za sve.

Jedan od ključnih spoljnopolitičkih ciljeva, moram da ubrzam da me ne bi opomenuo ponovo predsednik jer me već dva puta opominjao od početka mandata, svakako jeste punopravno članstvo Srbije u EU, ali to da li ćemo biti članovi EU ili ne, to sada više i ne zavisi od nas. Srbija je učinila sve što je mogla na putu evropskih integracija, postigla izvanredne rezultate, ali ono što smo uradili pa nije to Srbija radila zbog EU, već da bi neke standarde, koji su važni i koji su značajni, implementirala ovde kod nas.

Dakle, jeste jedan od ključnih spoljnopolitičkih ciljeva punopravno članstvo u EU, ali Srbija želi da nastavi da gradi i da jača prijateljske odnose i sa Kinom i sa SAD i sa Rusijom i sa brojnim drugim državama, jer period Korone je pokazao da kad je teško, vi možete da se oslonite na dva resursa, najpre sopstveni resursi i tradicionalno prijateljstvo sa tradicionalno orijentisanim prijateljskim državama.

Srbija je slobodna, nezavisna, demokratska. Srbija vodi svoju spoljnu politiku samostalno u najboljem interesu svojih građana. Želi saradnju sa NATO na onome što jesu zajednički ciljevi, a to je zarad očuvanja regionalne stabilnosti, ali želi saradnju i sa ODKB, ali želi sebično da sačuva svoju vojnu neutralnost. Smatram da je to jako važno u periodu pritisaka koji su pred nama.

Već sam rekao da dijalog nema alternativu i u tom kontekstu želim da pohvalim formiranje novog ministarstva. Nije to tipičan marketinški trik, kako to neki kažu. Važan je permanentan dijalog, neophodan je na svim nivoima sa svim društvenim grupama, naročito što su snage koje su i protiv vakcinacije i koje vode jednu antimigransku politiku, koji smatraj da je zemlja, kako to i sam predsednik kaže, ravna ploča, ojačale su za mnogo procenata.

Srbija mora da nastavi ekonomski da jača. Danas je potpuno jasno koliko je bila dobra odluka kada smo se opredelili za reformski kurs Vlade Republike Srbije iako je to tada bio nepopularan politički potez, iako smo tada doživeli ogromne kritike, ali, da nije bilo reformskog kursa Vlade Republike Srbije mi danas ne bi imali zdrav sistem koji je zasnovan na zdravim osnovama, koji je zasnovan na ekonomiji, koji je zasnovan na životu, a ne na politikanstvu i na spisku lepih želja.

PREDSEDNIK: Gospodine Milićeviću, završili ste.

ĐORĐE MILIĆEVIĆ: Završavam, dozvolite samo 15 sekundi da zaključim. Pretpostavio sam da ćete me prekinuti.

PREDSEDNIK: Moram. Ne bih nikoga od vas prekidao.

ĐORĐE MILIĆEVIĆ: Dozvolite samo 15 sekundi da završim.

Dakle, Vlada Republike Srbije je imala dugoročan plan, jasno definisane ciljeve, precizno definisane ciljeve koji su realizovani. Zahvaljujući realizaciji tih ciljeva danas je Ministarstvo finansija u prilici da pomogne privredi onda kada je najteže.

Naravno na samom kraju, predsedniče…

PREDSEDNIK: Dobro, 15 sekundi je prošlo.

ĐORĐE MILIĆEVIĆ: Dozvolite mi da poentiram.

PREDSEDNIK: Tačka. Nema više poentiranja.

ĐORĐE MILIĆEVIĆ: Nisam rekao stav poslaničke grupe. Dozvolite bar to.

PREDSEDNIK: Veoma je neizvestan. Jel da?

ĐORĐE MILIĆEVIĆ: Neizvesno je, ali ja želim da ga saopštim. Dozvolite.

Dakle, opšte je poznato da naravno da imate, gospođo Brnabić, podršku poslaničke grupe SPS. Mi smo rekli da želimo da damo svoj doprinos nacionalnom i državnom jedinstvu. Oko svih nacionalnih i državnih pitanja da želimo da damo svoj doprinos političkoj stabilnosti koja je potvrđena nakon parlamentarnih izbora upravo imajući na umu izazove sa kojima će se Srbija suočavati. Od nas ćete uvek imati razumevanje, mada u Srbiji razumevanje uvek nailazi na kritiku, ali je prošla jedan test vremena i opet imaćete konsenzus kao i uvek oko svih važnih pitanja i nacionalnih i državnih i ekonomskih.

Zahvaljujem predsedniče na toleranciji.

PREDSEDNIK: Hvala što ste razrešili tu veliku dilemu da li će SPS glasati za Vladu. To je bilo zaista neizvesno.

Pošto je najavila gospođa Raguš, ali nije se prijavila. Morate da pritisnete.

Izvolite Marina.

MARINA RAGUŠ: Hvala gospodine predsedniče. (Isključen mikrofon.)

PREDSEDNIK: Ponovo pritisnite.

Želim samo da vam još jednom pomenem, pošto se to desilo i danas kada je kandidat za predsednika Vlade govorila, ovaj sistem koji mi ovde imamo, bez obzira što spada u domen informacionih tehnologija verovatno novije generacije, ali ipak je iz prošlog veka, tako da ovaj sistem negde ima 30 godina i on je u funkciji, on nije bio od početka u funkciji.

Ako Vlada neće da da pare, mi ćemo sutra da glasamo. Nije problem.

Predsednice Vlade, samo jedna želja za unapređenjem digitalizacije sistema, a ovaj sistem bi morao da se dovede u funkciju, da vam ne isključuju mikrofon bez veze ovde. Hvala vam.

MARINA RAGUŠ: Drago mi je, gospodine predsedniče, što ste vi potpisani kao Marina Raguš i upravo ste govorili četrdesetak sekundi.

Mogli ste slobodno i dobar deo mog vremena da date kolegi Đorđu. Moje obraćanje će biti vrlo kratko.

Do podneva prema obraćanju predsednika Republike ovo je najteži dan za državu Srbiju. Imamo oko 1.200 zaraženih i dok govorimo danas o svim ovim temama koje su neophodne, preko potrebne za razumevanje situacije u kojoj se nalazimo za svakog građanina i građanku ove države, nama se razboljevaju ljudi i u ovom času vrlo verovatno neki i umiru. Ovo je teško vreme za državu Srbiju. Volela bih da građani Srbije razumeju da se Srbija nalazi u ratu. Nama je rat objavio mikroorganizam i pokazao je gde se nalazimo i koliko smo mi kao ljudi jaki, snažni i koliko možemo da mu se suprotstavimo. Jedan mikroorganizam po prvi put u savremenoj civilizaciji zaustavio je planetu na tri meseca. Sve je stalo. To zaustavljanje značilo je, dame i gospodo, ukoliko to izguglate – Koronu i privredu, Koronu i finansije, videćete najjače zemlje sveta kako govore o tome da smo mi u ratnoj privredi, da je ceo svet zapravo prešao na ratnu privredu. To mora da bude jasno.

Nesagledive su posledice ove pandemije i po finansijske sisteme i po privredne sisteme i po krizu identiteta, po društvenu krizu, po užasne političke krize.

Gospođo Brnabić, to je sasvim razumljivo. Sa ovog mesta kažem sa mojom skromnom procenom biće vam teže. Biće vam značajno teže nego što je to bilo u prethodnom periodu i na početku ove užasne krize.

Moram da vam kažem, nisam imala priliku do sada, mislim da se naša država i vi, kao premijer i predsednik Republike Srbije i najjača partija u ovoj državi, da ste se izvanredno snašli. Da li ste grešili? Jeste. Da li ćete grešiti? Hoćete. Da li ćemo svi grešiti? Budite uvereni da hoćemo, ali to je normalno, mi smo samo ljudi, nismo bogovi.

S toga, u ovom trenutku, molim sve građane Srbije, pripadnike raznih elita, da daju šansu i ovom parlamentarnom sazivu i budućoj Vladi Republike Srbije, da daju šansu u izvanredno teškom vremenu kada se borimo sa svaki pojedinačni život, kada se borimo da nam plate i penzije budu isplaćene na vreme i kada ne možemo ni da pretpostavimo šta će nam od privrede ostati.

Treba da se govori gospođo Brnabić, svakoga dana, transparentno, bez uvijanja, kakva je realna kriza i kakva je situacija. Treba da se podseća da su zemlje u regionu izgubili industrijske grane. Treba, takođe da se kaže i da se definiše da su sistemi pukli, da zdravstveni sistemi ne mogu da izdrže ovaj pritisak.

Priznajem, laik sam i verovatno bi, gospođa Kisić Tepavčević, da ima priliku, a tek je kandidat, ovde uskočila, naravno kao profesionalac iz svoje perspektive. Ispravićete me u nekoj prilici, ako grešim, jedini način da sačuvamo zdravstveni sistem, dame i gospodo, jesu mere iz srednjeg veka i to je tako svugde.

Svako ko govori drugačije, ko kaže da je karantin prevaziđena mera, ko kaže da je ograničenje kretanja prevaziđena mera i da utiče na naša ljudska prava, sa vrlo lošom namerom manipuliše i direktno utiče na zdravstvenu bezbednost svakoga od nas.

U jednoj zemlji regiona, žena koja je bila odgovorna za krizni štab kada je rekla da svako ko ne nosi masku i ko se ne pridržava mera kriznog štaba, ravan je teroristi, naišla je na užasne reakcije. Da li je bila upravu? Ispraviće me, gospođa Kisić Tepavčević, u nekom momentu, ali svako od nas je potencijalni rezervoar virusa, koji ugroženoj kategoriji građana može da izazove smrtni ishod. Zato svako od nas, mora da razmišlja na način da budemo maksimalno odgovorni, kako prema sebi, tako i prema drugima.

Ovo su, mislim najteži momenti za Srbiju i na Vladi Srbije je zaista izvanredna odgovornost, ali ono što SPAS želi da vam kaže, u tome nećete biti sami. Vi znate da je gospodin Aleksandar Šapić, lider SPAS-a, tokom konsultacija izrazio svoj stav i da nije tražio, nijedan resor, i da nismo participirali u Vladi, mi bi smo svakako dali podršku, jer ovo je momenat kada samoljublje, lični, partijski interesi moraju da ostanu po strani i kada moramo da zahtevamo nacionalno jedinstvo.

Pretpostavka toga, dame i gospodo, jeste otvaranje dijaloga i najširi mogući konsenzus. Za to će vam, gospođo Brnabić, biti potrebno puno strpljenja, puno mudrosti, izvanrednog razumevanja, ali to je jedni put. Ne zbog samog perioda borbe protiv Korone, već i zbog perioda koji dolazi posle.

Srpski patriotski savez je kandidovao najboljeg među nama za resor na kojem je insistirao predsednik Republike, to je gospodin Ratko Dmitrović. Verujem da će Ratko, koji je godinama radio na temama, koje su mu sada i predate u mandat, dati svoj maksimum i vrlo verovatno, iznenaditi mnoge svojim doprinosima.

Konačno, da završim svoje izlaganje, želim vam puno sreće u daljem radu. Biće ovo vrlo izazovno vreme. Ovo je vaša kuća i na podršku SPASA-a u ovim teškim trenucima za državu Srbiju, možete računati.

PREDSEDNIK: Zahvaljujem.

Reč ima Aleksandar Jovanović.

Izvolite.

ALEKSANDAR JOVANOVIĆ: Poštovani predsedavajući, dame i gospodo, poštovana mandatarko, kandidati za ministre, poštovani građani Srbije, prvi put se obraćam u ovom svetu domu. Nemojte mi zameriti ako napravim neku grašku, napraviću ih kao čovek, jer ovo što ću pričati, pričaću iz srca, a uvek sam učio svoje ljude i svoju decu, da kada to rade iz srca nijedna greška nije ne ispravljiva.

Pričaću ispred Poslaničke grupe PUPS – „Tri P“, ali ću pričati i u svoje lično ime, u ime svoje porodice, u ime građana Srbije koji su me izabrali. Ako napravim neku grešku, prepišite je samo meni za svaku stvar koju budem rekao, slažete se sa njom, pripišite ovim časnim ljudima koji su mi učinili čast da budem deo i ove poslaničke grupe i ove Skupštine.

Ja ću sada sesti zato što su ova slova prilično sitna u ekspozeu, nadam se da će rezultati biti mnogo krupniji. Gotovo sam siguran u to, ali pre nego što sednem, reći ću odmah na početku da će Poslanička grupa PUPS – „Tri P“ dati potpunu podršku mandataru i timu koji je izabrao mandatar za borbu koja nam predstoji u narednih godinu i po, četiri, osam ili mnogo više godina, jer period u koji ulazi ova Vlada i u koji ulazimo svi je ratni period.

Želeo bih na početku samo da se predstavim, moje ime je Aleksandar Jovanović. Dolazim iz sveta medija. Najmanje ću se zadržati na tome, ali dolazim iz sveta običnog čoveka kojem je politika nešto što su mnogi pre vas učinili da se gnušaju toga. Nadam se da neću govoriti kao političar, ne sada, već kao čovek i nadam se da će se buduća Vlada baviti svojim poslom, pre svega kao Vlada ljudi kojima je stalo da se bave ovim poslom iz srca za posao koji nisu morali da biraju, a izabrali su, a ne kao političari.

Premijerka je u obraćanju, mislim da je u replici, izgovorila jednu veoma važnu stvar koju ću možda malo lošije da parafraziram – šta je važnije, rezultati ili politika? Smatram da je politika samo povod da se rezultati i to fenomenalni rezultati prave. Politika nije i ne sme da bude stvar zbog koje ćemo se i okupljati i zbog koje ćemo se razmimoilaziti u svim svojim nastojanjima da svima bude bolje, a siguran sam da je to jedini cilj ljudima u ovoj Skupštini, a i onima van nje.

Nisam, niti želim da budem dobar političar, jer politika je umetnost diplomatskog gutanja nekih mnogo teških u ružnih zalogaja koje vam neko drugi ili koje vam sam život servira, ali sam pristao da postanem deo ove priče, jer sam dosta slušao one ljude koji znaju sve, jer živim u zemlji u kojoj sedam miliona mandatara, sedam miliona selektora, sedam miliona članova Kriznog štaba svi znaju sve, ali je jako malo ljudi spremno da ne da zna i da kaže da zna, već da izađe i da ličnim primerom pokaže kako se radi da bi se to što misliš da znaš i ostvarilo.

Zato ovim ljudima koji sede ispred mene želim da na početku čestitam na hrabrosti. Ovo što ste vi prihvatili da radite u ime svih nas, u ime građana Srbije je velika hrabrost.

Vi ste pristali u nekoliko i ono što sam i ja pristao, a nisam morao, da nacrtate metu na svojim čelima i čelima svoje porodice, zarad borbe za neki viši cilj.

Niste bili oni koji će samo reći šta ne valja, jer svi smo bezbroj puta čuli šta je to što ne valja i što ne treba, a malo puta smo od svih tih koji pokušavaju da dođu na vaše mesto ili na naše mesta čuli nešto konkretno, šta treba. Ja mislim da je dosta više da u Srbiji slušamo i šta treba i šta ne treba, već da je vreme da izađemo i da pokažemo ličnim primerom kako je to što mislimo da treba i ostvarivo.

Zato se divim vama što ste pristali na tako nešto u trenutku kada nam je, kao što je moja prethodna koleginica koja je govorila rekla, kada nas očekuje period koji će istorija pamtiti kao verovatno najteži period parlamentarizma u Srbiji, a istorija je jedina koja ima prava da sudi svima nama.

Kada sam već kod istorije da se vratim nekih stotinak godina unazad i možda da se posebno obratim onima koji nisu imali hrabrosti da se bore da u toj borbi za dobrobit Srbije svi zajedno pobedimo. To su oni koji su, žaleći se na uslove, odustali od svega ovoga. Ja ne znam kako bi izgledalo da je sada 1914. godina i kako bi istorija nazvala sve one koji nisu učestvovali u spas za Srbiju, za spas života svih nas. Ja verujem da nas ne bi ni bilo više ovde. Da li bi imali pravo da se žale na uslove koje im je neko ko je napao ovu zemlju ponudio i poslao i ultimatume? Ne, ne bi imali pravo.

Pre tačno 100 godina, 1920. godine sumirani utisci najveće pandemije koja je tada zahvatila čovečanstvo, Španske groznice. Znate li koji su rezultati, većina zna? Pedeset miliona ljudi širom planete umrlo je od posledica ove bolesti, trećina čovečanstva bila je zaražena. To je pet puta više, ako se ne varam, a neka me ispravi neko ako grešim, više nego što je rat koji se završio dve godine ranije odneo.

Šta se desilo? Mislite li da je virus imao pojma ko je na kojoj strani ratovao, ko je koju politiku vodio, ko se na koje uslove žalio, gde se nalaze granice, ko je kršio ljudska prava, ko je kršio slobodu medija? U to vreme, mislite li da je virus išta od toga znao? Pokosio je i pobio sam taj narod koji se prethodno četiri godine borio između sebe. Zašto? Zbog različitih verskih ubeđenja, zbog različitih političkih stavova.

Da li je bilo vredno? Kao čovek smatram da nije bilo vredno i da nikada nije vredno. Zato, 100 godina kasnije učeći na tim greškama smatram da je, ako ništa drugo, važno pružiti priliku svim onima koji su spremni da ne kukaju na bilo kakve uslove, već da bez uslova sednu i da probaju da pobede u ovome. Pre svega ovim ljudima koji su ispred mene, a zatim Kriznom štabu koji je toliko puta kritikovan u trenucima kada je počela pandemija, a onda kada smo imali neke rezultate koji su za razliku od svetskih rezultata imali mnogo bolju matematiku, a nije sve u matematici, tu matematika nije egzaktna nauka. Nije se niko setio da ih pohvali. Nisam čuo ni jedan jedini aplauz tada.

Verujte mi, sada ako se danas objavi da smo opet oborili rekord čuće se i te kako uvredljivih reči ponovo na račun Kriznog štaba. Zašto? Zato što su ljudi shvatili sa jedne i druge strane da je sve postalo politika.

Ono što mogu da obećam u svoje lično ime, ne mogu da obećam u ime PUPS-a, ali ću se truditi da svim srcem, sve što radim, radim u ime poslaničke grupe koja mi je ukazala čast, ali ono što mogu u svoje lično ime da obećam, da ću se truditi da ne bude sve kao u životu Srbije crno i belo, da ne bude sve levo i desno.

Gospodo, prva stvar koju ću vam svima reći, koja mi je zasmetala kada sam ušao u ovu Skupštinu bilo je to što mora izgleda da se aplaudira samo članovima svoje poslaničke grupe kada završe govor. Vidite, ja ću to da promenim, aplaudiraću svima od vas koje budem video da imaju srca, da imaju poštenja, časti, jer istina, čast i poštenje ne mogu da imaju jednu ili drugu stranu. Oni su samo jedni. Za takvu istinu, čast i poverenje, zapravo sam na tako nešto i pristao kada sam rešio da prihvatim poziv ljudi iz PUPS-a, da im se pridružim i kada sam prihvatio da u njihovo ime se sada obratim i pružim podršku Vladi, znajući da ću nacrtati sebi na čelu metu od strane svih onih koji će zaboraviti da sam za vreme svoje tridesetogodišnje karijere novinara učinio mnogo više nego što će oni za čitavog svog života, ali nisam izlazio da ističem svoje doprinose.

Nisam morao da budem ovde, izabrao sam. Moj deda se zove Vukašin Grujić, odavno je počivši. Deda je bio junak sa Vranduka. Deda je sa 16 godina krvavim rukama gradio zemlju, probio je tunel, nateži tunel, u radnim akcijama, Brčko-Banović i Šamac-Sarajevo. Njegovo ordenje čuvam kao nešto najsvetije. Ja nisam morao da sa 13 godina rešim da osvetlam dedin obraz i da odem mesec dana na radnu akciju u Pirot, da gradim ovu zemlju, u mesto gde nikog nisam poznavao. Krvario sam kao detence i završio na kraju u bolnici i posle mesec dana došao u Beograd.

Zašto ovo kažem? Neprijatno se osećam dok ovo pričam samo zbog toga što mi je dosta više onih koji će o nama da sude po tome koga smo podržali. Ovaj narod mora da shvati jednu stvar, a to je da nam neće biti bolje sve dok deo naroda misli da deo naroda više mrzi predsednika Srbije Aleksandra Vučića, nego sistem koji je učinio da misle da će samo tom mržnjom moći da učine da im bude bolje u životu. Zar zaista ne možemo da svi shvatimo da ono što nas čeka zapravo iziskuje jedan ljudski, pre svega, konsenzus od strane svih. Zar zaista ne možemo da prihvatimo da nije sve u životu politika i da nekada moramo da kažemo – bravo. Potpuno je nebitno da li je u pitanju taj Aleksandar Vučić ili neko drugi ko je učino nešto vrlo važno za ovu zemlju.

Među ovim ministrima je bezbroj njih koji su učinili to i pre nego što su postali političari, na sportskom polju, u nekim svojim branšama koje su radili. tada je moglo da im se kaže bravo od strane svih, sada kada su političari, kada nas zastupaju, jel to zabranjeno? Pitam sve, bukvalno koji slušaju, koji gledaju ovo, odgovor ne moram da dajem. To je ono za šta ću se u svoje lično ime truditi da promenim, makar u ovoj Skupštini, i neću se libiti da bilo kom od ministara ponudim svoju ličnu pomoć za sve što im bude trebalo što se tiče poslova koje umem da obavljam. Neću se libiti ni da svim tim ministrima predložim stvar za koju mislim da je korisna, kao što se neću libiti da im sada svima predložim da prvi zadatak, kada budu formirali svoje timove, bude formiranje brzih kancelarija za svih 23 ministarstava onlajn, digitalnih, na koje će svi moći da se jave ekspresno, u roku od dva klika, dve sekunde, daju svoje predloge. Jer, ova zemlja počiva na mladim, talentovanim, kreativnim i starim talentovanim časnim ljudima koji imaju šta da kažu, ali nema gde da se čuje.

Nema, zapamtite, ne postoje glupe ideje, postoje glupi i bez ideja. Svaka ideja je korisna i kada dođe sa bilo čije strane, jer korisna ideja jednako kao istina, čast, ne smeju da imaju alternativu i ne mogu da budu ni levo, ni desno.

Ono što bih rekao, a tiče se programa Vlade, mislim da neće biti ni svrsishodnije, ni celovitije, ni pametnije od svih ljudi koji su pre mene govorili, ali moram da se okrenem ka tome, jer prosto ono što nas čeka u tih šest tačaka ja bih kao prvu tačku ponovo izvukao tu borbu za zdravstveni integritet Srbije, jer bez te borbe nećemo preživeti, sve ostalo će biti suludo, jeste da tih šest tačaka zapravo u ovih godinu, godinu i po dana predstavlja udaranje temelja za nešto što će se desiti od 2022. godine i gde neće više imati pravo niko da kaže da nije imao uslove. Jer, znate šta, neće ni virus imati pojma da li je neko imao uslove ili nije imao uslove da pomogne sebi svojoj porodici.

Virus nema pojma da li je neko ko je vlasnik kluba koji sada radi do pet ujutru, a neko nije sposoban da ga zatvori, otera u zatvor, nema pojma da li će on zaraziti svoju ili našu decu. Virus nema pojma da članovi zakona moraju da se menjaju kako pedofili i zlostavljači beba i dece ne mogu po ekspresnom postupku da odu zatvor. Virus nema pojma mnogo toga.

Mi smo tu, zapravo, da pomognemo da svi ovi ljudi koji se nalaze ispred nas imaju maksimalnu podršku da umesto nas rešavaju te stvari po hitnom postupku i da pravimo kompromise. Kada naučimo da aplaudiramo jedni drugima za sve ono dobro što smo rekli ili učinili, tada ćemo moći da dobijemo aplauz za sve ono što mislimo da je pametno u ovoj zemlji.

Opoziciju neću da pominjem, jer sam godinama bio deo opozicije, ali opozicija mora da shvati jednu stvar, postaće deo pozicije ili pozicija tek onda kada nauče da kažu bravo, kada makar za jednu koja je očita stvar kažu bravo, kada kažu bravo za „Beograd na vodi“, na primer. Neću da ulazim u detalje toga, ali je suludo ne reći bravo za „Beograd na vodi“, a ne reći ua za Beograd na heroinu i Beograd na udžericama, kakav je bio pre nego što je nastao sada „Beograd na vodi“. To je samo jedna stvar.

Znam da rizikujem, znam da će ova Vlada u senci na tviteru sada da me razapne, ali apsolutno me to ne interesuje. Znam da će mnoge moje kolege koje sada ovo gledaju i koji misle da su mi kolege, od kojih sam mnoge odškolovao da budu dobri urednici, sada će se truditi da traže nešto iz moje biografije što im ne odgovara, ali sam siguran da ću makar sa moje strane i u ime poslaničke grupe Partija ujedinjenih penzionera Srbije „Tri P“ da se trudim da, bez obzira na sve udarce, sve uvrede, učinim neki doprinos da pomognem ovim ljudima i ovoj Vladi koja treba da pomogne celoj Srbiji i svima nama.

Za kraj se neću vraćati u istoriju, ali ću morati da kažem jednu stvar koja ima i te kako veze sa ministarstvom koji će voditi gospodin Milan Krkobabić, predsednik Partije ujedinjenih penzionera Srbije. Ne zato što trebam da mu se dodvorim ili zato što trebam da istaknem njegov rad, ili što je to on od mene tražio. Štaviše, mislim da će možda i da se naljuti što to kažem, ali mislim da je jedno od ministarstva koja su zaista ključna u narednom periodu i Ministarstvo za brigu o selu Srbije.

Ministarstvo za brigu o selu objedinjuje, ne poljoprivredu, jer poljoprivrednik možete da budete iz Beograda, iz Jagodine, iz Kragujevca, objedinjuje sva ostala ministarstva, i Ministarstvo za demografiju, i Ministarstvo turizma i sve ostale stvari. Zbog toga je bitno da ovo ministarstvo ima temelje da u narednih 10, 15, 20 godina, on ili bilo ko drugi, vodi srpsko selo ka opstanku. Bez srpskog sela mi ne postojimo. Po svim parametrima, Srbija će nestati 2050. godine, kada bude nestalo poslednje srpsko selo.

Ono što su podaci, a do kojih sam ja došao tek kada sam se uključio malo dublje u ovu priču, kažu da je 570.000 seoskih domaćinstava u Srbiji, da je milion ljudi, da je 174.000 penzionera kojima je penzija 12.000 dinara. Sela se gase, a onda su neki ljudi, zaista uz podršku predsednika i prethodne Vlade, rešili da naprave Nacionalni program za preporod sela Srbije, koji je pravio nacionalni tim sastavljen od jednako časnih ljudi, koji nisu morali da žrtvuju neki svoj život i udobnost kako bi se bavili ovim. Ali, oni moraju da znaju, bitka za selo nije bitka za seljaka, to je bitka za našu decu koja su rođena u gradu. To je bitka za unučiće i praunučiće.

Koliko god se neko potrudio da pogrešno shvati ono što ću sledeće reći, ali selo je srce Srbije. Sve ostalo možemo samo da govorimo kao floskulu i da se busamo u grudi, a već sutra da zaboravimo. Selo je ono odakle smo došli, gde jesmo i ostaće zauvek srce Srbije. Bez sela ne možemo da dišemo.

Govorim ovo iz ličnog iskustva, jer sam, za razliku od mnogih drugih, rešio da se vratim u kontra smeru. Ja sam rođen u Beogradu, u istoj kući gde mi je rođen i otac i deda, na Zvezdari, a onda sam otkrio selo u svojoj 52 godini života, u okolini Prijepolja, zavole taj kraj, te ljude i imam nameru da tamo provedem svoje penzionerske dane. Zato se borim i za sebe i za svoju decu.

Neću se više baviti prošlošću, niti to savetujem ovoj Vladi. Prošlost ne možete da menjate. Moja molba vama je da pravite budućnost koja će vrlo brzo postati deo prošlosti, ali one koju nećete imati potrebe da menjate. Jer, istoriju možda pišu pobednici, ali na nama je da učinimo sve da ti pobednici ne budu oni među kojima neće biti nas.

Hvala još jedanput svima. Izvinjavam se ako sam možda malo emotivno preterao u svom govoru. Izvinjavam se i ljudima iz moje poslaničke grupe ako sam iskočio iz teme. Ponavljam, govorio sam iz srca i svaku svoju grešku spreman sam da ispravim, ali sam spreman jednako i da pomognem svima vama. Hvala vam.

PREDSEDNIK: Zahvaljujem.

Kao što smo se dogovorili, sada će biti pauza od sat vremena.

Nakon pauze, pošto je jedino još ostala poslanička grupa Aleksandar Vučić – Za našu decu, govoriće Milenko Jovanov.

Pre toga vas molim da budete tu tačno u 15 časova i 15 minuta, jer će novi poslanici, pre ove diskusije, morati da polože preda mnom zakletvu da bi njihov mandat bio verifikovan. Hvala vam.

(Posle pauze)

PREDSEDNIK: Dame i gospodo narodni poslanici, nastavljamo sa radom.

Pre nego što nastavimo diskusiju, primili ste ostavku narodnog poslanika Novice Tončeva na funkciju narodnog poslanika u Narodnoj skupštini Republike Srbije i Izveštaj Odbora za administrativno-budžetska i mandatno-imunitetska pitanja Narodne skupštine, povodom razmatranja ove ostavke, koji je utvrdio da je podnošenjem ostavke nastupio slučaj iz člana 88. stav 1. tačka 2) Zakona o izboru narodnih poslanika i predlaže da Narodna skupština u smislu člana 88. st. 3. i 4. istog zakona konstatuje prestanak mandata ovom narodnom poslaniku.

Shodno članu 88. stav 1. tačka 2) i st. 3. i 4. Zakona o izboru narodnih poslanika, Narodna skupština, na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat pre isteka vremena na koji je izabran narodnom poslaniku Novici Tončevu danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini.

Pošto su se stekli uslovi, predlažem da konstatujemo potvrđivanje mandata narodnim poslanicima u Narodnoj skupštini za upražnjena poslanička mesta, kako bismo omogućili njihovo učešće u radu Narodne skupštine i na današnjem zasedanju.

Uručena vam je Odluka Republičke izborne komisije o dodeli mandata narodnih poslanika radi popune upražnjenih poslaničkih mesta u Narodnoj skupštini.

Takođe, uručen vam je Izveštaj Odbora za administrativno-budžetska i mandatno-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnim poslanicima, sa predlogom da Narodna skupština, shodno članu 27. stav 5. Zakona o izboru narodnih poslanika, konstatuje potvrđivanje mandata narodnim poslanicima: Neveni Vujadinović, Petru Vesoviću, Nemanji Popoviću, Milanu Jugoviću, Mirjani Radenković, Bosiljki Srdić, Borisu Bursaću i Acu Petroviću, izabranim sa izborne liste „Aleksandar Vučić – Za našu decu“ i narodnom poslaniku Ljiljani Kuzmanović Vujaković izabranoj sa izborne liste „Aleksandar Šapić – Pobeda za Srbiju“.

Na osnovu Odluke Republičke izborne komisije i Izveštaja i predloga Odbora za administrativno-budžetska i mandatno-imunitetska pitanja Narodne skupštine, a shodno članu 27. stav 5. Zakona o izboru narodnih poslanika, konstatujem potvrđivanje mandata narodnim poslanicima: Neveni Vujadinović, Petru Vesoviću, Nemanji Popoviću, Milanu Jugoviću, Mirjani Radenković, Bosiljki Srdić, Borisu Bursaću, Acu Petroviću i Ljiljani Kuzmanović Vujaković.

Čestitam narodnim poslanicima na izboru i molim da se pripremite za polaganje zakletve.

Molim vas da pristupite.

Pošto ste već pristupili, molim vas da ponavljate tekst zakletve za mnom.

(Predsednik čita tekst zakletve, a narodni poslanik ponavlja.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI".

Molim narodne poslanike da potpišete tekst zakletve.

Dozvolite mi da vam u ime Narodne skupštine i u svoje ime čestitam na izboru za narodne poslanike i poželim uspešan zajednički rad u tekućem mandatnom periodu.

Hvala puno.

Nastavljamo sa radom.

Kao što sam rekao, daću reč Milenku Jovanovu, samo ga molim da se prijavi ponovo. Izvolite.

MILENKO JOVANOV: ХХлчхнклс

Hvala najlepše.

Poštovani predsedniče Skupštine, dame i gospodo potpredsednici Skupštine, dame i gospodo poslanici, poštovana mandatarko, poštovani kandidati za članove Vlade Republike Srbije, neću mnoge iznenaditi ako kažem da će poslanička grupa „Aleksandar Vučić – Za našu decu“ svim srcem podržati izbor ove Vlade, program ove Vlade, ciljeve koje je pred sebe postavila, jer je to program koji je ova koalicija, dakle, „Aleksandar Vučić – Za našu decu“ izložila pred građanima Srbije i za taj program dobila ogromnu podršku naroda.

Želim, poštovana gospođo Brnabić, da vam se zahvalim na ozbiljnom i iscrpnom ekspozeu koji ste ovde podneli poslanicima, što pokazuje vaš odnos prema Skupštini, vaš odnos prema građanima, vaš odnos prema nama kao poslanicima. Posebno to želim da naglasim zato što su neki raniji slučajevi govorili da su ove ekspozei podnošeni u 20 minuta, verovali ili ne. Kakvi su bili ekspozei, takve su bile nažalost i vlade, a takvi su im bili i rezultati.

Postoji nešto što je u parlamentarnoj praksi i u nekom političkom, uslovno rečeno, bontonu poznato, a to je da se Vladi daje sto dana nakon formiranja da se ministri upoznaju malo sa konkretnim poslom koji će da rade, da vide kako stvari funkcionišu. Međutim, ovoj Vladi koja još nije ni izabrana niko nije dao ni sto sekundi, a ne sto dana i već od nedelje popodne, tamo negde oko pola 12, kada su bila objavljena imena ljudi koji će biti predloženi od strane SNS u Vladu Republike Srbije, počeli su strahoviti napadi lični na svakog od kandidata ponaosob. To pokazuje otprilike da neki ljudi apsolutno nemaju nameru da menjaju svoje ponašanje, da menjaju svoj način bavljenja politikom, nego će da nastave da ličnim optužbama zamenjuju, pritom netačnim, neistinitim, odvratnim, groznim, zamenjuju činjenicu da nemaju politiku, jer oni ni u jednom trenutku nisu napali Vlade, iz prostog razloga što, iako je tih šest ciljeva ranije bilo objavljeno, sama Vlada nije predložila svoju politiku i ta politika nije bila nigde prihvaćena.

Druga vrsta kritika bila je u pravcu da ova Vlada nema legitimitet. Kažu Skupština, u kojoj se nalazimo, nema legitimitet, pa iz takve nelegitimne Skupštine proizilazi Vlada koja takođe nema legitimitet. Jedini problem koji imaju je u tome što se legitimitet ne određuje saopštenjima političkih stranaka, nego odlukama naroda na slobodnim izborima, kakve smo imali.

Dakle, građani Srbije su vrlo jasno i nedvosmisleno dali podršku koaliciji Aleksandar Vučić – za našu decu, za program koji smo pred građane izneli. Toj koaliciji su se priključile i još neke stranke i koalicije koje su učestvovale na izborima, tako da je podrška Vladi i šira od one koju je nosila samo naša koalicija, što dovoljno govori koliki je to legitimitet i kolika je to podrška koju ova Vlada u ovom momentu ima u građanima Republike Srbije.

To je postojanje legitimiteta ili ne postojanje legitimiteta, podrška naroda, a ne saopštenja političkih stranaka, jer je to i logički i teorijski neobjašnjivo i nemoguće. Jer bi to dalo pravo svakoj političkoj stranci pravo veta na izbore na kojima ako bi učestvovala ne bi dobro prošla. Šta to treba da znači? Dobijem rezultate istraživanja, vidim na istraživanjima loše stojim, objavim bojkot izbora i kažem sve što se formira to je nelegitimno. To tako ne funkcioniše.

Veoma nam je važno što ste naglasili da će ovo biti Vlada kontinuiteta i političkog i ekonomskog. Posebno nam je važno što ste naglasili da će ovo biti Vlada kontinuiteta, ne samo sa prethodnom Vladom, nego sa Vladom od 2014. godine, prvom vladom Aleksandra Vučića. To nam je važno iz prostog razloga što je to Vlada koja je udarila temelje, čvrste i stabilne temelje politike koja se danas vodi a tada je formirana.

Vi ste nabrojali rezultate koji su proistekli iz te vlade, vi ste nabrojali rezultate koji su zabeleženi na tim temeljima i prošle i pretprošle godine. Ja bih, ako dozvolite, dodao samo još nekoliko stvari u vezi sa tim.

To je Vlada koja je posle dugo, dugo vremena vratila čoveka u centar političkih zbivanja. Mi smo se faktički, hajde uslovno rečeno, od 1945. godine bavili nekim velikim temama i imali smo velike ambicije na svetskom nivou. Srbija i tadašnja Jugoslavija bavile su se pokušajem da pobedi svetski komunizam, da se pobedi kapitalistički imperijalizam. Pa, smo se onda bavili samoupravnim socijalizmom, odnosno samoupravljanjem, onda smo se devedesetih bavili anti-globalizmom, a posle dvehiljadite verovatno anti-antiglobalizmom i u tim velikim temama zaboravili su ljude, obične ljude kojima treba da se reši običan problem, put, da mu dete ide u normalnu uređenu školu, da ima radno mesto, da se izgradi fabrika itd. Dakle, u tim velikim temama, zaboravili smo ono što je srž i suština politike, a to je da učinite da ljudi žive bolje.

Vlada, od 2014. godine vratila je čoveka, neki kažu običnog čoveka, ja nešto ne volim taj izraz jer bi to značilo da postoje i neobični ljudi, mada kad se setim, recimo, bivšeg poslanika Saše Radulovića, možda i postoje ali, dakle, vratila je čoveka u srž i u centar političkih zbivanja i odluka i sve se donosi i sve se radi u cilju pomoći i ostvarivanju boljeg života za pojedinca, čoveka, građanina ove zemlje.

To je bila politika koju ste vi kasnije nastavili, koja je na jedan mudar način pristupala međunarodnoj politici, regionalnoj politici, vodeći se interesima države Srbije i interes države Srbije je posle dugo vremena tada stavljen na najviši mogući nivo interesovanja svakog ko se u Srbiji bavi politikom.

Do tada čak ni vlade nisu bile formirane uvek u skladu sa onim što je interes države Srbije, a sigurno nisu bile formirane onako kako su građani Srbije glasali i želeli, nego su bile formirane u skladu sa interesima tajkuna i ambasada, tako da je to još jedna pobeda koja je za Srbiju izvojevana, a to je da je moć vraćena u ruke narodu, da narod Srbije na izborima kaže koga hoće na vlasti, a koga u opoziciji. To je nešto što mora da se čuva.

Najzad, ono što je za SNS posebno važno, to je da je u tom periodu počelo vraćanje nacionalnog dostojanstva. Nečega što je bilo davno zaboravljeno, nečega što je bilo prokazano u državi Srbiji, pa je ispalo da u državi Srbiji valjda je najvažnije smisliti što lepše i što milozvučnije izvinjenje svima i za sve. To je bila vlada koja je počela da menja onu ustaljenu priču u regionu, da je uvek i za sve i jedino kriva Srbija. Zato se ponosimo i time što je doneta odluka o danu srpskog jedinstva, zato se ponosimo i spomeniku koji će biti podignut Stefanu Nemanji. Ponosimo se i onom serijom o Nemanjićima koja je, pogledajte koliko je to interesantno, je na isti način, od istih ljudi napadana, sa istom argumentacijom, kvazi argumentacijom tačnije, kao što se danas napada ovaj spomenik, potpuno identično. Kome to smeta otac srpske države? Ali, i to je bio problem u tom i takvom vremenu.

Dakle, to su otprilike neke stvari koje su ostvarene u tom prethodnom periodu i koje želimo da nastavite i zato nam je važno što je to vlada kontinuiteta i što ćete blisko sarađivati, kako ste i rekli u ekspozeu sa predsednikom Republike, predsednikom naše stranke Aleksandrom Vučićem.

Ova Vlada je već postigla jednu pobedu, a to je da je po broju žena u Vladi od strane Blumberga, dakle, neće valjda neko reći i da su to Vučićevi botovi i nešto slično. Dakle, podigla Srbiju, odnosno sastav Vlade je podigao Srbiju na najviši svetski nivo u tom kontekstu, učešću žena u izvršnoj vlasti. Time smo još jednom pokazali razliku između onih koji pričaju i onih koji rade. Dakle, godine su prolazile na prazne priče, na nešto što nije davalo rezultate. Mi danas imamo konkretan rezultat koji pokazuje kako se ozbiljno i odgovorno pristupa tom pitanju i kako se pruža šansa, nažalost, manje zastupljenom polu u politici.

Izneli ste šest tačaka koje je predsednik definisao kao tačke sa kojima se ova Vlada saglasila i koji će biti i ciljevi ove Vlade. Apsolutno smo saglasni da borba protiv korupcije i kriminala mora da bude energično vođena, da ne može i ne sme da bude nikoga kome se gleda kroz prste, jer je to borba za državu Srbiju.

Dakle, ta pošast mora da dobije odgovor kakav zaslužuje i uveren sam da ćete raditi na tome da takav odgovor i usledi. Činjenica da je predsednik države stao na čelo te borbe, činjenica da Vlada Srbije to uzima kao jedan od svojih prioriteta, činjenica da smo mi u parlamentu nekoliko puta govorili o tome da će parlament biti saveznik u toj borbi, govori da smo svi na istom zadatku i govori da ćemo imati veće šanse da dođemo do onoga što nam je svima cilj, a to je da jednom stanemo toj pošasti u kraj.

Pitanje Kosova i Metohije je izuzetno bolna i teška tema za koju će nam trebati i strpljenje i snage na unutrašnjem i na spoljnom planu.

Na spoljnom da objasnite argumente Srbije za koje neki misle da ih nema uopšte, jer smo i sami to predstavljali da toga nema, jer smo imali ministra inostranih poslova koji je trčao okolo i molio da nas oslobode tog balasta, a sa druge strane da na unutrašnjem planu objasnite da stvari nisu često onakve kakve bismo želeli da budu, nego da realnost nekada mora da bude i onakva kakva nam se ne sviđa, da moramo da shvatimo da smo neke stvari pogrešno radili i da su neke stvari došle na naplatu zbog nekih naših pogrešnih odluka u prošlosti. Loše odluke za sobom uvek nose i posledice.

Posebno je važno da nastavimo borbu za zdravlje stanovništva. Posebno je važno da se nastave ekonomske reforme. Posebno je važno da se svih ovih šest ciljeva ostvari. Nisu to poređani ciljevi po prioritetima, to nisu ciljevi u vertikalnom redu nego u horizontalnom i tražiće se od vas kako bi stara srpska reč rekla - multitasking, da istovremeno nekoliko, odnosno ovih šest ciljeva realizujete da istovremeno radite na njima, i da istovremeno pokušate da ostvarite što više malih koraka u postizanju konačnog cilja.

Važno nam je što je plan razvoja Srbije 2025 sastavni deo vašeg programa i plana za naredni period. To je plan koji treba da izvrši potpuni preobražaj Srbije. Ta Srbija 2025. je nešto što svi želimo, nešto za šta se svi borimo. To je Srbija premrežena putevima, prugama, sa rešenom infrastrukturom, u selima. I to je nešto što kada govorimo o selu.

Selo jeste važna poljoprivreda, ljudi na selu od toga žive, ali čovek na selu želi da ima sve uslove za život kao oni koji žive u gradu. Žele da imaju kanalizaciju, žele da imaju vodovod, žele da imaju internet, žele da imaju sve to. Dakle, zato nam je važno i to što ste na poseban način definisali ministarstvo koje će se time baviti.

Kod ta tri ministarstva postoji nešto interesantno. Dakle, kao i kod nekih drugih situacija koje su se dešavale u prošlosti.

Postoji nekakav problem u društvu. Svi o tom problemu govore, a kad neko krene da rešava taj problem, onda udari tog što rešava taj problem. Tako je bilo sa Beogradom na vodi, neko ga je danas pomenuo. Dakle, svi su znali da je to problem, svi su znali da je to stecište narkomana, svi su znali da je to najružniji deo ovog grada, a onda kada je neko taj problem rešio, kada od toga pravi najlepši deo Beograda, najmoderniji deo Beograda, e onda je to problem. E, sad je tako i u ovom slučaju.

Pričalo se o tome da je problem što nema dijaloga, što se postavlja pitanje ljudskih prava, itd. Pa, se postavilo pitanje razvoja na selu, postavlja se pitanje nataliteta i borbe za veći prirodni priraštaj. A onda, kada je neko krenuo te probleme da rešava, e sad ćemo da napadnemo, šta će nam ta ministarstva? Ljudi, da li je to problem ili nije problem? Da se dogovorimo za početak.

Dakle, ovo garantuje da će se na jedan ozbiljan i sistematičan način raditi, da će se pristupiti ovim problemima sa idejom da se problem reši, a ne da se o problemu priča. I to je iskorak veliki u odnosu na neki prethodni period.

Posebno mi je drago da ste spomenuli nešto u vašem ekspozeu što se zove veštačka inteligencija koja je važan prioritet za Vladu.

Zašto to govorim? Srbija je, nažalost, u poslednjih 30 godina gubila korak sa svetom. U najgorem periodu za nas, dakle, od početka devedesetih, pa do 2012. godine, svet je odmicao vrlo brzo, a mi smo u tom periodu imali ratove, bombardovanje, uništavanje privrede kroz sankcije, kroz nekonkurenciju, zastarelu tehnologiju, zastareo način funkcionisanja, a onda smo i to malo privrede što je preteklo uništili, rasprodali i prepustili tajkunima da zbog tri lokala u Beogradu zatvaraju firme po unutrašnjosti. Mi moramo da stignemo svet, jer ako nam odmaknu nikada ih nećemo stići.

Pokazalo se da naša pamet, kroz IT tehnologije i te kako može da bude konkurentna u svetu. Zato je ovo važno, da pokušamo da kroz ove oblasti uhvatimo korak sa tom četvrtom industrijskom revolucijom, iako smo već ovu nekako prošli, kao loš đak kad se provuče, hajde sad u ovom novom dobu da uhvatimo korak sa svetom i da možda budemo, zašto da ne, i neki lideri, makar regionalni, ako ne i šire? Pokazali smo da možemo. Pokazali smo da možemo u sportu. Evo, sad pokazujemo da može i u ekonomiji. Pokazali smo da možemo po broju žena u Vladi, pa dajte da možda možemo i u ovome nešto uradimo u tom pravcu.

Dakle, pred vama su jasni ciljevi, pred vama su jasni zadaci, program imate, plan imate, široku podršku imate. Dame i gospodo, služite Srbiji. Hvala vam.

PREDSEDNIK: Zahvaljujem.

Pošto smo iscrpeli listu govornika koji imaju status predsednika, odnosno predstavnika poslaničkih grupa, sada su podnele poslaničke grupe listu narodnih poslanika koji bi želeli da uzmu reč.

Samo bih vas još jednom podsetio da bismo imali satnicu kako smo i najavili. Cilj je da polaganje zakletve, ukoliko sve bude u redu, a ne sumnjam da hoće, ali kažem iz proceduralnih razloga, oko 20.00 časova bi bilo polaganje zakletve. Da bismo do toga došli, treba obaviti glasanje na vreme.

Molim šefove poslaničkih klubova da, imajući sve to u vidu, malo redukuju broj prijavljenih da bismo stigli da ovo sve završimo večeras.

Prelazimo na diskusiju u okviru ove liste prijavljenih govornika.

Reč ima narodni poslanik Samir Tandir. On je poslanik van poslaničke grupe.

SAMIR TANDIR: Poštovani predsedavajući, koleginice i kolege narodni poslanici, poštovani kandidati za ministre u Vladi Republike Srbije, danas smo čuli jedan iscrpan ekspoze.

Ono što posebno želim da istaknem jeste što me raduje da imamo formiranje tri nova ministarstva na kojima je lider naše stranke, akademik Muamer Zukorlić permanentno isticao u prethodnom mandatu Ministarstvo za selo, jer nam zemlja ostaje prazna, ministarstvo koje će se baviti društvenim dijalogom, jer smo kao društvo suštinski podeljeni i neophodan nam je dijalog i pomirenje i Ministarstvo za demografiju, jer nas je svakim danom sve manje, i Bošnjaka, Srba, svih građanki i građana koji u Srbiji žive.

Ono što je važan segment ekspozea jeste spoljna politika. Od nove Vlade očekujem nastavak dobre saradnje sa SAD, pogotovo posle potpisivanja Vašingtonskog sporazuma, jer mislimo da je to šansa koju više ne treba da propustimo.

Takođe, ono što treba istaći jesu Evropske integracije, brže otvaranje i zatvaranje poglavlja, jer taj proces zaista sporo traje i treba maksimum uložiti energije da se taj proces ubrza.

Ono što je, takođe, važan segment jeste regionalna politika. Mi verujemo da nema trajne stabilnosti Balkana bez suštinskog pomirenja između bošnjačkog i srpskog AKAnaroda i to je polje i tema na kojoj svi zajedno treba da radimo.

Takođe, ono što očekujemo od nove Vlade Republike Srbije jeste nastavak dobre saradnje sa muslimanskim svetom, sa muslimanskim zemljama, jer to su veliki investitori u Republici Srbiji. To su zemlje na kojima su naše kompanije tradicionalno prisutne još od vremena bivše Jugoslavije i ne samo kroz plasman hrane i gotovih proizvoda, već i kroz plasman usluga.

Što se tiče ekonomije, osvrnuću se samo na onaj segment koji se tiče očekivanja građanki i građana u Sandžaku. Očekujemo da napokon dobijemo jednu veliku investiciju u mandatu ove Vlade. Očekujemo nastavak izgradnje autoputa, izgradnju kliničkog centra u Novom Pazaru. Videli smo sa kakvim su se izazovima suočavale građanke i građani u Sandžaku. Očekujemo gasifikaciju i izgradnju pruge do Novog Pazara.

Ono što posebno moram da istaknem i sa čim nisam zadovoljan jeste da u ovom predlogu Vlade Republike Srbije nemamo predstavnike manjinskih zajednica koje žive u Republici Srbiji, iako jednu trećinu građanki i građana u stanovništvu čine manjinske zajednice, ali ono što je činjenica jeste da smo u nekim ranijim mandatima imali više predstavnika u Vladi, pa nismo imali konkretne pomake na terenu i ovo je šansa ujedno i za ovu Vladu da pokaže kako se može i na taj način delovati.

Ono što hoću da istaknem jeste da ovoj Vladi treba dati šansu. Ne možemo davati sud, ne možemo osuđivati, a da ne damo šansu, da vidimo koliko mogu, šta znaju i koliko imaju hrabrosti da se uhvate u koštac sa izazovima sa kojima se kao zemlja i kao društvo suočavamo.

Očekujem da posle 100 dana Vlade ovde pričamo o konkretnim rezultatima.

Hvala vam.

PREDSEDAVAJUĆI (Vladimir Orlić): Zahvaljujem.

Sledeći prijavljeni je narodni poslanik Vladan Glišić.

Da li želi reč? (Nije tu.)

Reč ima narodni poslanik Aleksandar Marković.

Izvolite.

ALEKSANDAR MARKOVIĆ: Zahvaljujem, potpredsedniče Narodne skupštine.

Dame i gospodo narodni poslanici, poštovani mandataru, uvaženi kandidati za članove Vlade, današnja sednica Narodne skupštine na kojoj biramo Vladu Srbije je proizvod rezultata izbora održanih 21. juna 2020. godine, na kojima je više nego ubedljivu i blistavu pobedu odnela SNS sa svojim koalicionim partnerima, odnosno lista „Aleksandar Vučić – za našu decu“. Potom smo došli u jednu paradoksalnu situaciju.

Naime, neki mediji sa tajkunskim predznakom, to su oni isti mediji koji su naklonjeni onoj Đilasovoj grupaciji, koja je bojkotovala te parlamentarne izbore, su otpočeli kampanju pokušaja da se ospori legitimitet izbornih rezultata, pokušali su da ospore legitimitet Narodne skupštine, samim tim i Vlade Srbije, a onda su, kada su shvatili da im to nikako ne polazi za rukom, krenuli u jednu drugu kampanju, a to je – kad će više ta Vlada, zašto se toliko čeka sa izborom Vlade, pa su počeli da odbrojavaju dane, sate, minute, itd. na tim svojim portalima. Evo, da ih obradujem - vrlo brzo će Vlada Srbije biti izabrana, do kraja današnjeg dana, svakako, i već od sutra svi zajedno nastavljamo da idemo onim putem kojim smo i do sada išli, a koji je, da kažem, zacrtao i trasirao Aleksandar Vučić još 2014. godine.

Izuzetno mi je važno da istaknem da biramo Vladu koja će predstavljati kontinuitet reformskog napretka Srbije, kontinuitet svega onoga što je mandatar gospođa Brnabić iznela u svom ekspozeu u vidu dosadašnjih rezultata Vlade Srbije, brojnih rezultata u brojnim segmentima koje niko relevantan ni ne pokušava da ospori, i kada govorimo o nastavku ekonomskog rasta, i kada govorimo o borbi za interese Srbije, ali i očuvanju i opstanku srpskog naroda na Kosovu i Metohiji, i kada govorimo o borbi protiv pandemije korona virusa, i kada govorimo o očuvanju političke stabilnosti Srbije i naročito kada govorimo o borbi protiv korupcije i organizovanog kriminala.

Da li neko može da ospori da iz godine u godinu jačamo privrednu aktivnost, da stvaramo bolji investicioni ambijent?

Da li neko može da ospori da iz godine u godinu beležimo veći priliv direktnih investicija što direktno utiče na povećanje broja novih radnih mesta, a što direktno utiče na povećanje životnog standarda građana, ali i opšteg ekonomskog rasta Srbije?

Da li neko može da ospori da je Srbija danas neuporedivo poštovanija u svetu i da smo uspeli, da kažem, da povratimo ugled kod svih važnih političkih faktora u svetu?

Da li neko može da ospori da je Srbija danas apsolutni lider u regionu po svim parametrima, da predstavlja oslonac za sve Srbe gde god oni živeli, spremna da im pomogne i da ih zaštiti ukoliko bude potrebe?

Da li neko može da ospori da je bezbednosni i odbrambeni sistem Srbije na visokom nivou, veoma visokom nivou i, usudiću se da kažem, možda i na najvišem nivou u poslednjih nekoliko decenija, neuporedivo višem nivou nego u godinama kada su neki dok su pljačkali i pustošili Srbiju, namerno razarali našu vojsku, namerno devastirali naš odbrambeni sistem, topili tenkove, prodavali naoružanje, i lako i teško, kao staro gvožđe i uz sve to govorili – a šta će nam vojska? Za razliku od njih, mi dobro znamo šta će nam vojska. Za razliku od njih, mi znamo koliko je važno ulagati u efikasnu i modernu vojsku kao faktor mira i stabilnosti? Baš zato što nećemo ratove, baš zato što ne želimo nove sukobe, baš zato što želimo mir i stabilnost u regionu, baš zato ulažemo i jačamo i modernizujemo vojsku i čitav odbrambeni sistem naše zemlji.

I pored svih dobrih rezultata o kojima sam govorio, mi dobro znamo da ne smemo da se opuštamo, dobro znamo da nije dovoljno da samo kažemo – e, bolji smo od onih štetočina koji su godinama pljačkali i uništavali Srbiju i tu je kraj. Nije kraj tu. Dobro znamo da smo bolji, ali nema opuštanja. Znamo da nije dovoljno i to je razlog zašto svaki put lestvicu dižemo sve više i više, zato što znamo da možemo bolje, da ćemo od Srbije napraviti uspešnu, uređenu i pristojnu zemlju.

Zahvaljujem.

PREDSEDAVAJUĆI: Zahvaljujem, gospodine Markoviću.

Sledeći prijavljeni je narodni poslanik Enis Imamović.

Da li želi reč? (Da.)

Izvolite.

ENIS IMAMOVIĆ: Hvala, uvaženi potpredsedniče.

Kao što je i naš predsednik poslaničke grupe rekao na početku, SDA Sandžaka neće glasati za ovu Vladu.

Nekoliko puta smo čuli da je ova Vlada vlada kontinuiteta i upravo je taj kontinuitet razlog zbog kojeg nećemo glasati za nju, zato što to vidimo kao kontinuitet progona neistomišljenika, kontinuitet gušenja građanskih sloboda, kontinuitet gušenja slobode medija, kontinuitet brutalnih obračuna sa svakim ko se usudi da kaže ili izrazi drugačiji stav i mišljenje.

U ekspozeu koji smo čuli nismo primetili nijednu konkretnu meru za uključivanje Albanaca i Bošnjaka u državne institucije sa javnim ovlašćenjima u prvom redu u policiji, sudstvu, tužilaštvu i drugim državnim organima sa javnim ovlašćenjima.

I, kako će ova Vlada dostići taj cilj ravnopravne i ravnomerne zastupljenosti manjinskih naroda u državnim organima sa javnim ovlašćenjima, posebno zbog činjenice koju je morala imati u vidu, a to je da je ova kritika bila kritika svih izveštaja Evropske komisije o napretku Srbije ka EU?

Još jedan od naših glavnih ciljeva jeste ozbiljna decentralizacija, o čemu takođe nije bilo reči u ekspozeu. To za nas predstavlja ostvarivanje prava građana Sandžaka na autonomiju, jer mi Sandžak vidimo kao političko-teritorijalnu celinu ravnopravnih građana i naroda koji u njemu žive, o čemu su se oni upravo izjasnili na referendumu 27. oktobra 1991. godine.

Mi ovakav model decentralizacije i regionalizacije ne nudimo samo za Sandžak, mi tu predviđamo takav model i za Šumadiju, za Mačvu, za Podunavlje, za Niški kraj i upravo najrazvijenije zemlje sveta su one koje su najviše regionalizovane, pa čak i federalizovane.

Često, mnogima od vas nije prijatno da sluša ono za šta se mi zalažemo, ali ni jedan korak koji je važan nije lak i ni jedan korak koji trebmo da načinimo u pozitivnom pravcu u ovakvim trenucima u kome se nalazi Srbija, nije prijatan. Jedan od takvih koraka jeste iskreno i ozbiljno suočavanje sa prošlošću.

U tom smislu, kao predstavnici Bošnjaka insistiramo i nastavićemo da insistiramo na priznavanju, osudi i zabrani negiranja genocida u Srebrnici, ali i rešavanju otmica u Sjeverinu, Štrpcima i brojnih drugih zločina počinjenih nad Bošnjacima Sandžaka. Smatramo da je to prvi i najvažniji korak ka otvaranju dijaloga između bošnjačkog i srpskog naroda.

Ovo je neophodno kako bi budućim generacijama naših naroda omogućili svetlu sadašnjost, kako bi ih oslobodili tereta zločina počinjenih u njihovo ime.

Mi smo očekivali da Vlada ozbiljno pristupi i utvrđivanju odgovornosti za propuste koji su doveli do ugrožavanja života i zdravlja naših građana, pogotovo u Sandžaku i Preševskoj dolini prilikom prvog i drugog talasa korona virusa. Vlada koja nije spremna da se na takav način suči sa odgovornošću ne može imati naš glas.

Mi smo u ovom parlamentu u kontinuitetu već punih 30 godina, što nas čini jednom od najstarijih i najiskusnijih stranaka, parlamentarnih stranaka u Srbiji. to govori o našoj trajnoj opredeljenosti da sve probleme, sva ova pitanja rešavamo unutar institucija sistema dijalogom, osuđujući upotrebu sile i nasilja za dostizanje političkih rešenja i političkih ciljeva.

Želimo da vodimo dijalog. To smo dokazali kroz naše učešće u svim dijalozima, suštinskim dijalozima koji su pokretani u Republici Srbiji. Predlagali smo konkretne mere, mnoge mere vam se nisu sviđale, ali vidimo da i nakon svih ovih godina do tih mera mi opet dolazimo i vraćamo se, što znači da te stvari moraju biti rešene.

Ne znamo sa kolikim kapacitetima i integritetom će raspolagati Ministarstvo za ljudska i manjinska prava i društveni dijalog. Za sada smo izuzetno skeptični po tom pitanju, ali nismo isključivi. Za ovu Vladu nećemo glasati jer joj ne verujemo. Hvala.

(Đorđe Milićević: Povreda Poslovnika.)

PREDSEDAVAJUĆI: Da gospodine Milićeviću, vidim vas.

Gospodine Imamoviću, samo jedna napomena vezano za priliku da se iznosi kritički stav o kom ste govorili, ne propustite da primetite da ste govorili, slobodno i otvoreno izneli apsolutno sve kritike koje ste imali nameru da iznesete i nije bilo onog brutalnog obračuna koji ste pominjali, nego apsolutno nije bilo nikakvog.

Kada kažemo da smo dostigli izvesne standarde u ovom parlamentu, između ostalog, na to mislimo.

Gospodine Milićeviću, vi po Poslovniku?

ĐORĐE MILIĆEVIĆ: Zahvaljujem, gospodine predsedavajući.

Ukazujem na povredu Poslovnika, član 106, zapravo član 107, oprostite. Mislim da je narušeno dostojanstvo i ugled Narodne skupštine Republike Srbije, jer su izrečene notorne laži. Između ostalog, neke od tih laži su progon neistomišljenika, što se nikada nije desilo u Narodnoj skupštini Republike Srbije.

Podsetiću vas, do bojkota u parlamentu nije došlo zato što je neko želeo da spreči demokratsku raspravu i demokratsko sučeljavanje mišljenja, već je jedan deo opozicije bio u nemogućnosti da kroz takvu vrstu rasprave pokaže svoju snagu.

Druga notorna laž, sloboda medija. Znate, vi dosta više te kuknjave od strane jednog dela opozicije, kuknjave o medijima u medijima. Dakle, mediji su slobodni, autonomni u odlučivanju i mi se ne bavimo uređivačkom politikom medija, ne na način kako je to želeo jedan deo opozicije.

Što se tiče Deklaracije o Srebrenici, pa Narodna skupština Republike Srbije, ispravite me ako grešim, je usvojila Deklaraciju o Srebrenici, poklonila se žrtvama, da li je tako? Da li je to učinio još neki parlament u regionu? Nije. Predsednik Republike je otišao u Srebrenicu. Da li je to bio pokušaj ubistva predsednika Republike Srbije? Da li je to neko i na koji način osudio i da li je to…?

Srbija se suočava sa prošlošću i pokazuje i spremnost da to učini. Tu spremnost je pokazao predsednik Republike i kako je prošao? Dokle više mi treba da pokazujemo tu spremnost? Dajte tu spremnost neka malo drugi pokažu u regionu, bar mali deo onoga na način kako to čini i radi Republika Srbija i kako to čini i radi predsednik Republike Srbije.

Ne želim da se Narodna skupština u Danu za glasanje izjasni o ukazanoj povredi Poslovnika. Zahvaljujem.

PREDSEDAVAJUĆI: Zahvaljujem, gospodine Milićeviću.

Pošto ste se već izjasnili da ne želite da Narodna skupština glasa o ukazanoj povredi, na tome mogu samo da zahvalim, ali što se tiče obrazloženja ja sam ga kroz komentar na izlaganje gospodina Imamovića već u značajnoj meri dao.

Naravno da izgovarati neistine za govornicom nije stvar koju bi pozdravio bilo ko od nas, ali mi koji vodimo sednicu ostavljamo vama koji govorite iz klupa da na takve pojave reagujete.

Prema prijavi za reč, od vremena poslaničke grupe, gospodin Vladimir Đukanović. Izvolite.

VLADIMIR ĐUKANOVIĆ: Hvala, predsedavajući.

Naravno da je ova vlada kontinuiteta, pre svega u tom antifašističkom i antinacističkom pogledu, jer svakako nikada niko u Vladi neće reći da je Aćif Hadžiahmetović antifašista, već naprotiv. Reći će da je to apsolutni nacista i kolaboracionista nacista, kao i Šaban Poluža, kao naravno i „Handžar divizija“ koja je postojala. Tako da, po tom pitanju ja apsolutno ovoj Vladi dajem podršku da nastavi u tom pravcu.

E sad, što se tiče same Vlade i što se tiče sastava njenog, prvo moram da kažem da to što naizgled nema opozicije ovde ili ne u nekom značajnom obimu, to ne znači da ćete vi ovde dolaziti kao na letovanje. Naprotiv. Ja mislim da ćete sada biti daleko kritikovaniji i neće vam biti ni malo lako kada dolazite ovde da branite određene zakone.

Ja moram tu, gospođo Čomić, sa vama da se složim. Vi ste godinama bili naš kolega poslanik, parlament mora da bude jači od Vlade. Vi zavisite od nas, a ne mi od vas. Prema tome, vi ćete ovde biti i te kako kritikovani i za razliku od nekih ranijih perioda kada ste od strane opozicije uglavnom imali čistu pljuvačinu bez ikakve argumentacije, ovde ćete imati argumentovanu raspravu i verujem da će vam biti mnogo teže da se branite. E sad, nemojte da očekujete ni malo da vam ovde bude lagano.

Gospođo Čomić, meni je drago što ste vi ušli u ovu Vladu, iako će mi sada to mnogi zameriti, ja se sa vama svakako ideološki ništa ne slažem pod milim Bogom i nikada se nećemo ni slagati, ali ste vi pokazali jednu određenu dozu hrabrosti, jer to što vi trpite poslednjih dana, ja se nadam da ste vi sada videli sa kim ste tolike godine sedeli.

Znači, oni koji su vas do juče podizali u nebesa danas o vama govore najgore moguće stvari. Ja zaista sa gađenjem to čitam. Prosto je neverovatno da su tako promenili mišljenje. Pri tome, vi niste promenili vaše političko mišljenje, čak ni ideologiju, ništa, nego ste samo shvatili da to što oni rade je potpuno štetno, dekadentno, nenormalno, apsolutno suludo. To je suicid u politici i vi ste se prosto opredelili da neke svoje stavove artikulišete na najbolji mogući način. Drago mi je da ste dobili šansu, mada moram da priznam to neko vaše liberalno shvatanje koje imate teško da ću ja ikada prihvatiti, ali lepo je da razgovaramo i sa vama je uvek bilo teško ići u bilo kakav duel jer ste za razliku od njih deset puta obrazovaniji i uopšte nije naivno razgovarati sa vama.

Ja moram da kažem da sam vrlo srećan danas što nisu neke restriktivne mere uvedene i to podržavam i apsolutno pozdravljam tu odluku da nema restriktivnih mera po pitanju korone. Znam da se mnogi u zdravstvu neće složiti sa mnom, ali ova država mora da misli na radna mesta i na ekonomiju.

Možemo mi da pričamo šta god hoćemo, bez ekonomije ova zemlja će apsolutno propasti. Tu sada moram da naglasim da mi je drago da gospođa Atanasković ulazi, ne kao ekspert, pošto ja tu reč ne podnosim. Ti eksperti koji su nama bili u Vladi, ja ne znam prvo ko im je svojevremeno davao tu licencu da su oni eksperti, ne znam gde se stiče licenca da si ekspert, nego žena dolazi iz privrede, kao neko ko je uspešno vodio firmu „Prva petoletka“ i sada dolazite kao neko iz privrede da vodite resor privrede. Ja to apsolutno pozdravljam i kako ste vodili „Petoletku“, verujem da će te voditi privredu, a to znači uspešno. Verujem da će to zaista biti dobro po čitavo građanstvo, i pre svega, po našu državu, tim pre, zato što u ovim nenormalnim uslovima koji vladaju u svetu, a po pitanju ekonomije, vi ćete zaista imati veoma, veoma, težak posao.

Za neke od vas, pravo da vam kažem, žalim što ste došli na ta mesta, ne zato što imam nešto lično protiv vas, nego mi vas je lično žao, zbog toga s čim ćete se suočavati. Ova borba protiv kriminala i korupcije, taj ko se dohvati sada mesta ministra unutrašnjih poslova i ministra pravde, taj je zaista nagrabusio, mora za glavu da se hvata, ali to vam je što vam je, nemate odatle gde, prosto, morate da se sa tim suočite. Ja, gospodine Vulin, pre svega vas tu zaista iskreno žalim, ali šta da vam kažem, to vam je što vam je i samo napred u borbu protiv kriminala i korupcije.

Što se tiče pravosuđa, čitao sam biografiju buduće ministarke i ona je zaista nešto što obećava, što zaista obećava, ali ta borba u pravosuđu će biti zastrašujuća. Moram da kažem na svom ličnom primeru i sada zaista moram da kažem nešto javno, koliko god da me možda neko i osudi, ali od kada sam postao predsednik skupštinskog Odbora za pravosuđa, ovo je danas negde šesti ili sedmi dan, ja ne znam koliko sam poziva, raznoraznih poruka dobio, posebno zbog ovih raznih biranja sudija, tužilaca itd.

Znači, molim svakoga, nemojte to da radite. Niti me interesuje ko će biti u Visokom savetu sudstva, Državnom veću tužilaca, ne interesuje me uopšte biti sudija. Ko je stručan, neka pobedi, neka bude u tom telu, mene to lično ne zanima, a verujem da će i vas opsedati. Tako da, znam šta vas čeka i kako je stanje uopšte u pravosuđu, to je rak rana srpskog društva. Nažalost, zbog nekolicine ljudi koji su potpuno uništili naše pravosuđe, ogroman broj čestitih sudija i tužilaca trpi i nažalost se ta borba protiv kriminala i korupcije ne odvija na pravi način.

Ja sam već rekao ovde u svom prvom izlaganju pre nekoliko dana, znači, džaba proklamovana borba protiv kriminala i korupcije, ako ne bude podrške tužilaštva, možemo slobodno da je zaboravimo, od toga neće biti ništa.

Što se tiče vojske, ja sam apsolutno neko ko se zalaže da se potpuno razvija naša armija, zato što je jača vojska, jača je ekonomija, jača je i privreda. I ovo što ste vi, gospodine Vulin, do sada radili, bilo je zaista dobro, a svakako da sve ono što je gospodin Vučić obezbedio sa, pre svega, državama nama prijateljskim, koje su pomogle razvoju naše vojske, to je nešto što je zaista fantastično.

Ja verujem da se ovde narod najviše raduje. Naš narod se najviše raduje kada vidi da nam vojska jača i ja sam apsolutno neko ko je pristalica toga. Vojska mora da bude zaista na vrhuncu, da uvek odgovori u potencijalnim izazovima. Vidimo šta se u globalnom svetu dešava. Znate, kada meni kažu - jao što se mi naoružavamo? Pa, naravno da se naoružavamo. Pa, samo lud čovek se, samo potpuno ljudi koji su odsutni od realnosti se ne naoružavaju. Pa, pogledajte svi oko nas, znate, niko neće da kaže kad Hrvatska kupuje ofanzivne helikoptere, da im kaže zašto se oni naoružavaju, ali zato mi ako kupujemo defanzivno naoružanje, da bismo se branili, to je strašno, to je onda militarizacija društva itd.

Samo vi, gospodine Stefanoviću, nastavite dalje u tom pravcu. Vojska mora da bude što jača i na svim poljima apsolutno da se razvija. Tako da, ja verujem da će to biti u pravom smislu u kontinuitet.

Gospođo Brnabić, vi ste opet ovde frontmen, odnosno lider ove Vlade. Drago mi je što ste pokrenuli nešto što naši ljudi nisu najbolje shvatali sve ovo vreme, to je tzv. IT, odnosno digitalizacija našeg društva. Mogu samo da kažem da naši IT resursi, odnosno ljudi koji se bave tim segmentom, spadaju u top 20 u svetu i mi tu moramo ogroman novac da zaradimo. Verujem da ćemo u tome uspeti. Od nekih država koje su mnogoljudnije, koje imaju bolje čak resurse da razvijaju taj sektor, te države su slabije od nas, zato što mi imamo zaista darovitu omladinu. I u tom segmentu vam želim i dajem punu podršku.

Ono što bih vas zamolio, a to su tzv. ti hakerski napadi na naša javna preduzeća, koja se odvijaju poslednjih nekoliko meseci, koja su zaista zastrašujuća, da imamo što bolju obmanu u virtuelnom svetu. Znate, ako se granice štite fizički na terenu, mi moramo da štitimo i te virtuelne granice. Prema tome, molim vas da u tom segmentu budemo što jači.

Sve u svemu, pozivam, naravno, sve da glasaju za ovu Vladu. Ovo će biti Vlada dijaloga. Ovo će biti Vlada koja će se ovde znojiti, ja vam garantujem, kad dođete u parlament. I ovo će svakako biti Vlada, što je neko rekao, kontinuiteta. Oročeni ste na godinu i nešto dana. Dajte u tih godinu i nešto dana da uradite nešto veoma kvalitetno za ovu državu. Gospodine Momiroviću, tu, pre svega, mislim na vas, zato što ćete dobiti segment da se nastavi dalje izgradnja infrastrukture, puteva, da se gradi. Meni je drago da se u Beogradu, Kragujevcu, Novom Sadu, ovoliko gradi. Nikada bolja stanogradnja nije bila. Prema tome, samo napred. I što više i ovih stanova za snage bezbednosti naše i za neke druge segmente, ukoliko to bude moglo.

Sve u svemu, pozivam sve da glasaju za ovu Vladu i da ova država nastavi dalje sa reformama. Hvala.

PREDSEDAVAJUĆI: Hvala.

Prema prijavi za reč, Selma Kučević.

Da li želi reč? Nije tu.

Reč ima Jelena Žarić Kovačević. Izvolite.

JELENA ŽARIĆ KOVAČEVIĆ: Zahvaljujem, uvaženi predsedavajući, gospodine Orliću.

Dame i gospodo narodni poslanici, uvaženi kandidati za predsednika Vlade i za članove Vlade, velika mi je čast da danas, evo, po treći put govorim o izboru Vlade. Najpre sam imala priliku da učestvujem u izboru Aleksandra Vučića za predsednika Vlade, pa onda i vas, gospođo Brnabić, i drago mi je što se danas vi po drugi put nalazite ovde pred nama kao mandatar i kao kandidat za premijera.

Svedoci smo velikih i teških reformi koje ste imali hrabrosti da sprovedete, ali sa druge strane, svedoci smo i mnogo razgovora o investicijama, mnogo novih projekata, mnogo strategija koje tek očekuju da ih sprovedete.

Dakle, danas možemo da kažemo da govorimo o Vladi kontinuiteta, o Vladi koja je tu da nastavi započeto i da završi započeto, da nastavi reforme i da vodi Srbiju napred u svim oblastima.

Ciljevi o kojima je govorio i predsednik Aleksandar Vučić su postavljeni promišljeno i ja sam sasvim sigurna da ćete vi u narednom periodu biti posvećeni radu i odlučni u sprovođenju politike, u sprovođenju politike kojoj su građani Srbije dali ogromnu podršku na poslednjim izborima.

Kao narodni poslanik koji dolazi iz Niša, ja želim da vam se zahvalim što podržavate razvoj juga Srbije. Svojevremeno je Aleksandar Vučić dao obećanje i to obećanje je i ispunio, da će se jug Srbije razvijati više nego ikad.

Do 2012. godine, nažalost, nije bilo tako. Bili smo svedoci u kakvom gradu smo živeli u to vreme. Sećate se da su fabrike zatvarane, ljudi su ostajali bez posla. Niš je tada bio zaboravljen grad, ne samo za mlade ljude koji nisu mogli da pronađu svoje mesto, već nije bilo nikakve nade da će se privreda, ekonomija ili obrazovanje razvijati, ako uzmemo u obzir da je Niš jedan od većih univerzitetskih centara.

Danas Niš ima nove fabrike, na hiljade novih radnih mesta. Stopa nezaposlenosti se i dalje smanjuje. Videli smo koliko autoputeva sada Niš povezuje sa drugim gradovima u Srbiji, pa ga povezuje i regionalno. Imamo i aerodrom koji sada obara sve rekorde. Kao univerzitetski grad, dobili smo Naučno-tehnološki park, u koji su uloženi milioni evra i koji sada pruža mogućnosti i privredi, a i mladim naučnicima i istraživačima da pronađu svoje mesto i gde mogu da rade.

Takođe, želela sam da kažem da smo u Nišu dobili mnogo novih stanova, pre svega za pripadnike snaga bezbednosti, ali i mnogo novih tzv. socijalnih stanova, koji omogućavaju mladim ljudima, mladim bračnim parovima koji nemaju nekretnine da kupe svoj prvi stan.

Danas možemo da kažemo da imamo jedan od najmodernijih kliničkih centara u Nišu na više od 50.000 kvadrata.

Prema tome možemo da kažemo da su u razvoj juga uloženi milioni evra i to se reflektuje ne samo na bolji životni standard građana, već je sada Niš postao pravi regionalni centar i dobio svoju ulogu koju zaslužuje.

Volim da u obraćanjima budem kratka i konkretna, pa ću to i sada učiniti.

Želim, gospođo Brnabić, da vam kažem da sa nestrpljenjem očekujemo Program 2025, koji ste najavili, a koji podrazumeva vrednost više od 14 milijardi evra. Želim da vam kažem, kao odbornik Skupštine gradske opštine Crveni Krst u Nišu, da je naročito značajna najava da će sva sela dobiti vodovod i kanalizaciju.

Na teritoriji naše opštine postoje 23 sela od kojih 19 sela ima ovakve probleme. Videćete sa kakvim problemima ćete se susresti samo tamo, ako vam kažem da samo u pet naseljenih mesta postoji izgrađena kanalizaciona mreža i da je slična situacija i sa vodovodnom mrežom. Podsetila bih samo da na teritoriji ove opštine živi više od 33.000 ljudi, a da oko 25.000 ljudi živi upravo u tim selima.

Zašto sam ovo pomenula? Ove podatke sam iznela da bismo, sa jedne strane, shvatili sa kakvim izazovima, krupnim, velikim i teškim ćete se vi sresti u daljem obavljanju svog posla i vršenju funkcije premijera. Evo samo na primeru jedne gradske opštine u Srbiji, a sa druge strane ovo sam pomenula da bih prenela molbu svih građana sa ove opštine za pomoć i podršku Vlade Republike Srbije, kako bi se popravio životni standard građana i kako se oni više ne bi sretali sa problemima kao što su neispravna voda za piće, umiranje stoke u selima kada su velike vrućine ili otežano funkcionisanje svih ljudi koji u tim selima zapravo žele i da ostanu.

Na kraju, želim da vam čestitam na dosadašnjoj hrabrosti, na velikom radu i na velikom trudu i da vam kažem da ćete u poslaničkoj grupi Aleksandar Vučić – Za našu decu uvek imati podršku za Predloge zakona koje nam budete uputili. Želim i vama i svim kandidatima svu sreću u predstojećem radu i da vodite Srbiju krupnim koracima napred zajedno sa našim predsednikom Aleksandrom Vučićem. Hvala.

PREDSEDAVAJUĆI: Hvala gospođo Žarić Kovačević.

Sledeća prema prijavi za reč Nadije Bećiri.

Jedna informacija samo za vas, zbog raspolaganja vremenom, minut i 48 sekundi je preostalo za poslaničku grupu.

Izvolite.

NADIJE BEĆIRI: Poštovani građani, poštovani predsedniče parlamenta Ivice Dačiću, poštovani narodni poslanici, poštovani prisutni, na početku, novom sastavu Vlade želim uspeh, naravno, kontinuiran rad na afirmaciji prava nacionalnih manjina.

Pripadam albanskoj manjini u opštinama Bujanovac, Preševo i Medveđa, opštinama u kojima postoji hitna potreba za unapređenjem albanskih prava i poboljšanje ekonomskog i socijalnog razvoja.

Poštovani predsedniče, u ovim opštinama pre svega potrebna je promena državnog pristupa prema albanskoj manjini kao ravnopravnim građanima, kako u predstavljanju državnim i javnim institucijama, tako i u društvenom životu, i u unapređenju naših prava zagarantovanih zakonima Srbije i međunarodnih konvencija.

Kao poslanica koja zastupa interese albanske manjine i građana u ovoj zemlji, pozivam vas, buduću premijerku, ministre, da započnete ozbiljnu politiku, posvećenost, poboljšanja blagostanja. Takođe, mislim da je vreme da se albanskoj manjini pruži prilika da više radi za svoju zajednicu, te da u saradnji sa ostalim državnim organima unapredi svoj stav, iako smo se do sada osećali diskriminisano. Hvala vam puno.

PREDSEDAVAJUĆI: Zahvaljujem gospođo Bećiri.

Reč ima Aleksandra Tomić.

ALEKSANDRA TOMIĆ: Uvaženi predsedavajući, poštovani ministri, poštovana premijerko, kolege poslanici, prethodnoj koleginici bih samo rekla da u onom Poslovniku o radu, gde stoji Ustav Republike Srbije, može da vidi da Sandžak i Preševska dolina ne postoje kao opštine, već su to izmišljena imena delova teritorije Republike Srbije kojim očito želite, kao nacionalna manjina, da privučete neke glasove da biste ušli u ovu Skupštinu da nam držite pridike o nacionalnoj pripadnosti određenih manjina.

Republika Srbija ima zakonom definisane obaveze države prema nacionalnim manjinama, pa što bi pravili razliku između vaše nacionalne manjine ili bilo koje druge. Nikada više nije veći stepen razvoja kada su u pitanju odnosi Srbije, kao države, prema nacionalnim manjinama nego sada. To možete da proverite i u Prištini i u Tirani i videćete da je Srbija zaista u svakoj međunarodnoj instituciji, po pitanju nacionalnih manjina, na najvišem nivou, iako mnoge nacionalne manjine u Srbiji sebe nazivaju određenim imenima koja ne odgovaraju državama članicama EU, pa zbog toga jednostavno žele da podrže određene nacionalne manjine kada su u pitanju određena kulturna pitanja, ekonomska. Zbog toga mi imamo razvije tzv. prekograničnu saradnju, i to najbolje znaju Ministarstvo za evropske integracije, a gde zaista gajimo jako dobre odnose i negujemo, ne samo kulturne blagodeti tih naših dugovekovnih odnosa, već i dobre odnose sa svim tim državama.

Prema tome, ono što ste pokušali ovde, a svaki dan pokušavate da provučete ta tzv. imena nepostojećih opština u Srbiji, ne daje vam za pravo uopšte da govorite ovde o lošim odnosima nacionalnih manjina u Srbiji.

Danas ova Vlada koju biramo ovde u parlamentu Republike Srbije je rezultat i plod političke realnosti. Svi oni koji su želeli da izađu na izbore i da prikažu svoje programe imali su prilike pred građanima Srbije da dobiju podršku za to.

Srpska napredna stranka je očito dobila podršku za program sa kojim je izašla pred građane Srbije, a samim tim je pokazala da Vladu Republike Srbije, koju danas ovde prezentuje u svom punom kapacitetu zajedno sa programom koji će da sprovede i sa strateškim ciljevima i sa operativnim ciljevima, gospođa Ana Brnabić je imala prilike da nam da u svom ekspozeu, pokazala je da svih ovih šest strateških ciljeva treba da na adekvatan način realizuje u vrlo kratkom vremenskom periodu, u nemogućim uslovima, jer nas informacije, problemi iz sata u sat zasipaju i probleme moramo da rešavamo promptno.

Danas imamo 1.200 građana Srbije koji su zaraženi korona virusom, koji su problem ne samo Srbije, regiona, već celog sveta. Mi odgovaramo adekvatno, brzo, efikasno, efektno i sve ono što treba da pokažemo kao država to je da ćemo imati rezultate koji su merljivi. Mi i sada imamo merljive rezultate kada je u pitanju i prethodna Vlada i prethodni sastav gospođe Ane Brnabić koja je do sada vodila Vladu Republike Srbije.

Kada govorimo o merenju rezultata, najbolji rezultati se pokazuju kroz javne finansije. Kroz javne finansije smo mogli da vidimo 2012. godine kako su neke prethodne vlade vodile neodgovornu politiku prema Republici Srbiji, a kako to izgleda danas od kada je odgovornost preuzeo Aleksandar Vučić i SNS i kako je izgledala Vlada kontinuiteta gospođe Ane Brnabić i sa koliko problema smo se susretali u celom tom putu koji je Vlada od 2012. godine, pa 2014.godine, do danas. Ako kažemo da je budžetski deficit tada, 2012. godine, bio 6,2% ukupno BDP, a danas je 0,2%, onda vidite o kakvoj razlici koncepta govorim kada je u pitanju politika Republike Srbije.

Tada su se dizali i podizali komercijalni krediti da biste isplaćivali plate i penzije i zaposlenima u prosveti i u zdravstvu i u državnoj upravi i penzionerima, a danas jednostavno na osnovu zaista realnog rasta i razvoja ekonomskih privrednih aktivnosti vi imate isplaćivanje plata i penzija, koje su od 2014. godine, nakon sprovedenih ekonomskih reformi i fiskalne konsolidacije, polako, onoliko koliko je to bilo moguće, se povećavale. Samim tim mi danas imamo stabilnu kasu i zbog toga ne treba da brinu oni koji primaju plate iz budžeta.

Ono što treba reći da je bolji životni standard građana bio uvek cilj SNS, a i gospođe Ane Brnabić kada je preuzela Vladu, nakon onih teških vremena kada je vodio gospodin Vučić, i danas imamo i odgovore na pandemiju Kovid-19 kroz ekonomske mere i pokazalo se da Srbija koja je to prva uradila, znači, ekonomske mere donela je i usvojila u aprilu mesecu, još dok su svi bili zatvoreni zbog pandemije Korone, pokazala da je na adekvatan način u pravo vreme u pravom trenutku upravo donela te mere i dala podršku iz budžeta Srbije. Neko je ovde rekao da smo mi suočeni sa ratnom ekonomijom. Tačno. U vreme ratne ekonomije uglavnom su davanje iz budžeta. Tada je tržište vrlo ograničeno i uglavnom država interveniše na tržištu.

Međutim, mi smo negde kroz taj državni intervencionalizam uspeli da negde održimo da tržište postoji, i to je od velikog značaja za Srbiju i zbog toga mi možemo da planiramo velike stope rasta za sledeću godinu upravo da ceo onaj ekonomski udar koji smo doživeli u ovoj godini uspemo da zaustavimo i da evropske zemlje koje će ići sa ekonomskim padom od 10%, a ove najjače 6% kao što su Nemačka i Engleska, mi jednostavno završimo ovu godinu sa 1% i 0,5%, a visoki cilj postavljen ovoj Vladi je da završimo sa nulom kada je u pitanju uopšte ekonomski pad.

To su visoki ciljevi i ti ciljevi pokazuju u stvari zbog čega je ovako Vlada koncipirana sa ovakvim sastavom. Kadrovska rešenja koja su danas ovde predložena pokazuju da su ljudi sa zaista impozantnom biografijom. Za one koji su bili i radili u ovoj Vladi od 2014. i 2016. godine pokazuju u stvari da mogu da se nose i sa drugim resorima za koje su zamenjeni i to je ono zbog čega kažemo da ambiciozne ciljeve i visoke ciljeve mogu da nose samo oni koji su zaista sposobni da se bave adekvatno ovim poslom i da se bore za državu.

Na kraju bih rekla da mi zaista ovakvim merama, koje smo i ciljevima koje smo postavili i kroz ovih šest strateških ciljeva i kroz ove operativne ciljeve, koje smo danas čuli od premijerke, to je znači razvoj visokih tehnologija, forsiranje jednostavno da se nađemo korak, rame uz rame se razvijenim industrijama kao što su one koje se bave zaista razvojem tzv. 4.0 industrijske revolucije, da se bavimo veštačkom inteligencijom i digitalizacijom u svim segmentima društva, mi stvaramo jednake šanse svim građanima, ali za otvoreni društveni dijalog, tu pokazujemo suštinski da zaista Srbija ide putem koji je jednostavno nezaustavljiv kada su u pitanju neki pripadnici opozicionih stranaka koji ne shvataju kuda je Srbija otišla u proteklih sedam godina. Shvatiće onoga trenutka kada zaista razgovaraju sa građanima Srbije za to koje su želje i koje ciljeve žele građani Srbije da ih postignu kada je u pitanju budućnost Srbije i budućnost njihove dece. Onoga trenutka kada se suoče sa svojom ne samo prošlošću, nego svojim idejama sa kojima treba da izađu pred građane Srbije i pred izbore shvatiće u stvari koliko je i SNS i gospodin Aleksandar Vučić i Ana Brnabić, koja vodi Vladu Republike Srbije, bila dalekovida kada su u pitanju ciljevi za razvoj Republike Srbije.

Društvo jednakih šansi, društvo otvorenog dijaloga za nas su imperativ u budućnosti, ulazak u EU, razgovor o evropskim integracijama, razgovori i borba za transformaciju i reformu ekonomske snage Republike Srbije i dalji napredak su oni ciljevi koji ovu Vladu kandiduju da danas bude izabrana i zbog toga ću u danu za glasanje podržati ovaj predlog. Hvala.

PREDSEDAVAJUĆI: Hvala, gospođo Tomić.

Reč ima narodni poslanik Veroljub Arsić.

Izvolite.

VEROLjUB ARSIĆ: Dame i gospodo narodni poslanici, poštovana gospođo Brnabić, pre nešto više od tri godine vi ste predstavili svoju prvu Vladu, svoje prve kandidate za ministre i tada ste nam nešto obećali. Obećali ste da će to biti Vlada kontinuiteta sa prve dve vlade tadašnjeg premijera, a sadašnjeg predsednika Republike Srbije gospodina Aleksandra Vučića. U vaše obećanje smo vam poverovali.

Pre nego što nastavim svoju diskusiju moram da postavim jedno pitanje i vama i narodnim poslanicima, ali i građanima Srbije. Da se niste držali tog obećanja koje ste nam dali pre nešto više od tri godine, da li bi Srbija uspela da se izbori sa onim prvim talasom Korona virusa? Tvrdim da ne bi. Onakvu Srbiju kakvu smo zatekli 2012. godine, potpuno devastiranu, sa potpuno razorenim privrednim sistemom i potpuno razorenom saobraćajnom infrastrukturom građani Srbije bi bili žrtve ovakve pandemije.

Zahvaljujući tim reformama koje je započeo Aleksandar Vučić 2012. godine počeli smo da obnavljamo Srbiju i da stvaramo privredu koja odgovara građanima Srbije, privredu koja će da stvori socijalnu jednakost i stabilnost, privredu koja će da stvori ekonomsku stabilnost, privredu koja će da stvori političku stabilnost i politički ugled u međunarodnoj zajednici. Reformom privrede postigli smo i fiskalnu stabilnost i da nije bilo tih reformi u oblasti privrede bilo kakva borba protiv Korona virusa ne bi bila moguća. To je samo dokazalo da ste ispravno postupili kada ste nam obećali i držali se reformi koje je započeo Aleksandar Vučić.

Nemojte da vas čudi što bivši režim za svaku fabriku koju otvori predsednik ili vi tvrdi da dovodimo robovlasnike u Srbiju, a da su građani Srbije ne radnici nego robovi. Nemojte da vas iznenadi što kada svaki put otvorimo neku deonicu autoputa ili započnemo izgradnju autoputa napadaju vas, napadaju predsednika Vučića, tadašnjeg ministra gospođu Mihajlović kako su sredstva obezbeđena nepovoljnim kreditima i kako će puno novca da se pokrade prilikom izgradnje tog autoputa.

Bivši režim, bivši tajkunski režim ne može da podnese da Srbija napreduje i stiče ugled u međunarodnoj zajednici. Nije njima nikada ni bilo stalo do tog ugleda jer bi se za njega i borili dok su bili na vlasti. Njima je stalo samo do načina kako da dođu do državnog novca, kako da ga zloupotrebe i kako da još više od Srbije naprave dolinu nesrećnih.

Sada imamo jedno novo ministarstvo gde treba da bude moja doskorašnja koleginica Gordana Čomić ministar. Da ne ispadne da sam protiv dijaloga, ali bih voleo, pošto poznajem gospođu Čomić dvadesetak godina, nikada nismo bili na istoj strani, kada su bili u pitanju državni interesi često sam sarađivao i to jako dobro sa gospođom, o čemu će gospođa Čomić da priča sa Đilasom ili Šolakom u tom dijalogu?

Šta će oni da obećaju, šta će da ispune, da kažu – ej, sada ćemo malo manje da krademo ili da obećaju – evo, nećemo više uopšte da krademo, časna pionirska reč. Pa, pre će čovečanstvo da stigne u neku drugu galaksiju nego što će to da se desi. Ja vam želim uspeha i na tom polju gospođo Čomić, ali da se vratimo onome što čeka ovu Vladu.

Čeka nas dalja borba sa pandemijom koja je zadesila Republiku Srbiju i borba da očuvamo naš ekonomski i privredni sistem u Republici Srbiji. Do sada smo odolevali. Odolevali smo zato što smo jako konzervativno trošili sredstva koja smo prikupljali od poreza koje je čuvao tadašnji, a nadam se i budući ministar Siniša Mali i uspeli smo na određen način da sačuvamo naš privredni sistem i prvi zadatak ovoj Vladi jeste dalja borba za očuvanje privrednog sistema i njegovo unapređenje, jer kao što smo na početku pandemije naučili nema zdravstvene zaštite bez razvijene privrede, nema ugleda međunarodnog bez razvijene privrede, nema zaštićenog naroda bez razvijene privrede i smatram kada ste sve ovo do sada uspeli da postignete, da ćete i u budućnosti takve rezultate da imate.

Bivši, tajkunski režim šta drugo reći o njima, valjda zbog svih ovih rezultata koje smo imali da sačuvamo i građane Srbije, bez obzira na versku ili nacionalnu pripadnost, što sad neki pokušavaju kroz jeftine političke poene da osporavaju, ostaje im jedno najniže moguće ponašanje u ljudskoj vrsti, a to je crtanje meta na čelu predsednika Republike Srbije, crtanje meta članovima njegove porodice, valjda svesni da nikada više neće biti u situaciji da pljačkaju građane Republike Srbije. Zahvaljujem.

PREDSEDAVAJUĆI: Zahvaljujem gospodine Arsiću.

Sledeća prema prijavi za reč je Misala Pramenković.

MISALA PRAMENKOVIĆ: Poštovani predsedavajući, dame i gospodo, kandidati za sastav buduće Vlade i narodni poslanici na samom početku bih želela da iskažem zadovoljstvo činjenicom da će skoro polovinu budućeg sastava činiti upravo žene, pripadnice lepšeg pola, što smatram da je jako značajno za još značajnije uključivanje žena u društvene i političke tokove. Svakako je značajno za preuzimanje jako značajnih funkcija u samom društvu, ali opet sa druge strane, svakako očekujemo da će one svojim radom, trudom i zalaganjem opravdati poverenje koje im je ukazano.

Svakako najznačajniji resurs i ono što bismo smatrali novinom i osveženjem u ovoj Vladi jeste formiranje tri nova ministarstva. Dakle, ministarstvo za brigu o selu je jako značajan resor, a poslanici stranke Pravde i pomirenja su u proteklom mandatu upravo vrlo često u svojim diskusijama i govorili o potrebama sela, kao i o teškoćama sa kojima se ljudi koji žive na selu susreću. Sa druge strane, pitanje osnivanja ministarstva za ljudska i manjinska prava i društveni dijalog jeste takođe jako značajno pitanje i u načelu i programu stranke Pravde i pomirenja stoji zalaganje za dijalog, pomirenje i opštu društvenu toleranciju. Ministarstvo za brigu o porodici i demografiji je od suštinskog značaja za celo društvo, budući da od stabilne i kvalitetne porodice zavisi stabilnost jednog društva.

U svom ekspozeu mandatarka je govorila o programu delovanja budućeg u Vladi i jako značajnim istakla segment unapređenja zdravstvenog sistema. Ono što bi jako značajno bilo u budućem radu novog sastava Vlada jeste da se potrudimo da unapređenje zdravstvenog sistema bude ravnomerno, koliko je to moguće, da kažemo rašireno i u tom smislu delovati na teritoriji cele zemlje. Konkretno ću navesti naš zahtev, dakle, zahtev stranke Pravde i pomirenja i potrebu građana Sandžaka, ali i tog dela Srbije za osnivanjem kliničkog centra u Novom Pazaru. Zdravstveni sistem nažalost, protekla kriza je pokazala, nije dorastao zadatku i usled lošeg vodstva, ali i menadžmenta zdravstvenog sistema u Novom Pazaru, mi smo nažalost imali veoma veliku smrtnost od strane naših sugrađana.

Ono što bismo mogli istaći kao nedostatak budućeg saziva Vlade jeste svakako činjenica što u njoj nemamo predstavnike manjina, iako znamo da čak jednu trećinu ukupnog stanovništva u Srbiji čine manjine, iako ako se opet vratimo na neke prethodne prakse možemo uvideti da smo nekada imali predstavnike manjina direktno u Vladi, ali da oni suštinski i nisu zastupali interese svog naroda. Smatram da treba dati šansu budućem sazivu ove Vlade, a da ćemo svakako dalju podršku formirati na osnovu samog rada i konkretnih rezultata koji će uslediti. Hvala.

PREDSEDAVAJUĆI: Zahvaljujem.

Reč ima Nataša Mihailović Vacić.

Izvolite.

NATAŠA MIHAILOVIĆ VACIĆ: Hvala predsedavajući.

Uvažene koleginice i kolege narodni poslanici, mandatarko i kandidati za ministre u Vladi, slušala sam pažljivo ekspoze Ane Brnabić i kao narodni poslanik SDPS želim da kažem na početku svog izlaganja da je plan koji ste, mandatarko, obrazložili, najbolja potvrda da je SDPS donela ispravnu odluku kada je preuzela odgovornost da zajedno sa našim koalicionim partnerom posvećeno i marljivo radimo da doprinesemo napretku našeg društva i da se uhvatimo u koštac sa mnogobrojnim problemima koje nam svakodnevnica donosi i to ne samo lokalno i regionalno, već i globalno i to su problemi sa kojima se suočava planetarno moderno društvo i naravno mnogo razvijenije zemlje sveta.

Srbija je mala zemlja i njena snaga leži u zajedništvu, različitostima i uzajamnom poštovanju i uvažavanju, što ova Vlada svakako prepoznaje i zato nema razloga da nam postavljeni ciljevi ostanu ne ostvareni. Mi iz SDPS predano ćemo raditi da se planovi buduće Vlade što bolje i brže realizuju i na samom početku želim da dam punu podršku vašem budućem radu.

Kao što znamo, Vlada je produžena ruka građana koji su je birali da zastupa njihova prava i interese u državnim institucijama i to u njihovo ime rade najbolji. I pored teškoća sa kojima se prethodna Vlada suočavala u proteklom periodu, narod ume da prepozna. Građani su uz mnogo razumevanja uvideli i trud i rad i zalaganje i zato su na poslednjim izborima ukazali ponovno poverenje našoj koaliciji da formira i ovu Vladu.

To obavezuje ne samo vas, dakle, ne samo Vladu, već i nas narodne poslanike da u narednom periodu budemo još efikasniji, odgovorniji i posvećeniji u svom radu i da zajednički kroz zakonodavnu aktivnost, ali i kroz kontrolnu funkciju parlamenta, zajednički ostvarimo još bolje rezultate.

Stičući ponovno poverenje građana, slušajući građane i prepoznajući njihove potrebe, mandatarka je odlučila da u sastav nove Vlade uvede i nove ljude, da formira nova ministarstva, zadrži proverene kadrove, kako bi se kvalitet rada Vlade podigao na još viši nivo.

Predložene izmene i promene u sastavu Vlade u skladu su i sa potrebama društva. Nova Vlada podiže lestvicu odgovornosti prema građanima i verujem da će im biti još bliža i da će njen rad biti dodatno unapređen odličnim kadrovskim rešenjima.

Izborom vanstranačke ličnosti i to u najvažniji resor privrede Vlada pokazuje i zrelost i odlučnost, ali i spremnost da na ministarske, odnosno ključne pozicije u Vladi dovede ljude od struke.

I pored teškoća sa kojima se ova Vlada susretala u prethodnom periodu, ona je, i to je činjenica, ostvarivala sve bolje i bolje rezultate. U nekim oblastima, napredovali smo i mnogo brže nego mnogo bogatije i razvijenije zemlje Evrope. Izbor novih ministara je još jedan odlučan korak da se unapredi i obezbedi građanima Srbije očekivani kvalitet života kako bi se životni standard naših građana što više i što brže približio evropskom standardu.

Gledajući i na globalnom nivou i to sa kakvim se problemima suočavaju druge zemlje sveta mi smo uspeli da sačuvamo i ekonomsku i monetarnu stabilnost, da poboljšamo uslove i za rad zdravstvenih radnika koji su nažalost najviše bili pogođeni u prethodnom periodu usled Kovida 19, Vlada je odlučnim merama uspela da pandemiju zadrži u nekim okvirima koji su daleko manji nego i u regionu i u nekim zemljama EU, da ne pominjem SAD i neke druge zemlje i razmere pandemije u njima.

Snaga prethodne, a nadamo se i ove buduće Vlade leži u tome što nije i neće posustati ni odustati da sačuva svoje građane donošenjem odluka koje su nekada i nepopularne, ali koje sasvim sigurno donose dobre rezultate. Zato ne treba sumnjati da će u svom daljem radu ova Vlada znati da proceni i odlučno prenebregne sve izazove i poteškoće.

Svi znamo sa kakvim se problemima i izazovima Vlada do sada suočavala i kako se odlučno borila i bori da sačuva i integritet i suverenitet naše države i ne treba sumnjati u kontinuitet njenog rada i na tom polju. Prethodna je vrlo dobro razumela, a verujem da će i ova nastaviti ubrzano put ka članstvu u EU.

Znam da će ova Vlada umeti da prepozna i rad i želje i trud svih nas i da ćemo zajedničkim snagama oplemeniti život naših sugrađana.

Ja bih se na kraju svog izlaganja zahvalila svim građanima Srbije koji su nam ukazali poverenje još jednim mandatom i verujem da će i oni biti u još većoj meri deo pokretačke snage društva u celini i budućeg napretka Srbije i verujem da građani prepoznaju u kojoj meri im je program buduće Vlade blizak i da samo uz njihovu svesrdnu pomoć možemo očekivati napredak u svakoj oblasti.

Ne bih želela posebno i pojedinačno da se osvrćem na rad nekih ministarstava u proteklom periodu, jer verujem da Vlada samo kao celina može biti prepoznata i može delovati još efikasnije, što će joj naravno dati novi kapacitet i novi entuzijazam za dalji rad.

Na samom kraju, hoću još jednom da poželim sreću i uspeh u daljem radu i budućim članovima Vlade i vama premijerko Brnabić.

Hvala.

PREDSEDAVAJUĆI: Hvala vama.

Reč ima Anamarija Viček.

ANAMARIJA VIČEK: Zahvaljujem, poštovani predsedavajući.

Poštovana i uvažena gospođo Brnabić, uvaženi članovi buduće Vlade Republike Srbije, drage koleginice i kolege narodni poslanici velika čast mi je i zadovoljstvo da mogu da vam se obratim ispred poslaničke grupe SVM, koja će u danu za glasanje, znači danas, glasati za program ove nove Vlade i za ministre.

Volela bih da podelim sa vama nekoliko veoma važnih stavki koje smo čuli iz programa gospođe mandatarke. Naime, u protekle četiri godine sam radila kod državne sekretarke u Ministarstvu prosvete, nauke i tehnološkog razvoja i tom prilikom sam imala prilike da učestvujem u tome o čemu je gospođa Brnabić pričala šta je sve urađeno u oblasti prosvete u protekle četiri godine.

Naime, ta reforma koja je započeta, odnosno da se uvodi 2018. godine sigurna sam da će pokazati rezultate, naime toliko je duboka i prožima sve oblasti i sve nivoe obrazovanja, pa tako i vaspitanja, predškolskog vaspitanja i obrazovanja, da sam sigurna da će to doneti rezultate.

Volela bih da podsetim da manjinsko obrazovanje u Republici Srbiji se osnuje na dva značajna stuba. Jedan od tih stubova je pravo na obrazovanje na maternjem jeziku, a drugi značajan stub je savladavanje srpskog kao nematernjeg jezika, srpskog kao državnog jezika.

Savez vojvođanskih Mađara je jedna stranka koja se godinama zalaže i za jedno i za drugo. Mi sada u zakonodavstvu imamo svaku predispoziciju da imamo manjinsko obrazovanje, kvalitetno na istom nivou kao što se to nudi na srpskom jeziku. Evo, samo primera radi, za vreme Kovid krize u periodu od marta do juna meseca, časovi koji su se snimali na srpskom jeziku kako bi se obezbedila nastava na daljinu, ti časovi su se snimali na svih osam jezika nacionalnih manjina, pa tako i na mađarskom jeziku što je i u našem slučaju značajno i sa nacionalnim savetima nacionalnih manjina je Ministarstvo prosvete, nauke i tehnološkog razvoja radilo na tome.

Naravno, ima tu još dosta toga da uradimo. Meni je izuzetno drago što je gospođa Brnabić naglasila digitalizaciju škola, jer je tu svakako započeta velika stvar, a imala sam prilike i sa tada državnom sekretarkom, sada ministarkom, Tatjanom Matić, da sarađujemo na digitalizaciji podršci škola u smislu digitalizacije.

Srpski kao nematernji jezik je svakako jedan od značajnih elemenata i meni je bilo veoma interesantno da sam u prvom mandatu kao narodna poslanica tadašnjem ministru upravo to pitanje postavila, šta se dešava i kako će se reformisati srpski kao nematernji jezik, a taj predmet se zajedno sa svim ostalim predmetima uveo u reformisane predmete.

Sledeća oblast koja je takođe veoma značajna za obrazovanje na jezicima nacionalnih manjina, a to je takođe bilo spomenuto za vreme ekspozea, a to je priznavanje diploma, visokoškolskih diploma stečenih u inostranstvu i mi smo u proteklom periodu, proteklim godinama bili svedoci formiranja ENIK-NARIK centra, što je bio jedan značajan korak, pa potom Agencije za kvalifikacije što je takođe bio jedan značajan korak. Sada imamo samo jedan mali detaljčić na kom treba da radimo, a to su studijski programi tzv. kratkog ciklusa. To nam je jedino što za sada nije savršeno, ne funkcioniše savršeno, ali sam sigurna da će Vlada u novom mandatu, odnosno Ministarstvo prosvete, nauke i tehnološkog razvoja i to rešiti.

Ono što bih volela takođe da istaknem, jeste da mi je drago da ste naveli i umetničke škole i reformu koja će se uraditi u toj oblasti. Naime, saradnik u digitalnim medijima je jedna nova struka koja bi trebala da se razvije i ja se iskreno nadam da će Subotička gimnazija i gimnazija u Senti takođe dobiti mogućnost za ovo.

Na kraju da zaključim, da potvrdim još jednom, poslanička grupa SVM će podržati program, podržati Vladu Republike Srbije i daćemo vam punu podršku. Zahvaujem.

PREDSEDAVAJUĆI: Hvala vama, gospođo Viček.

Reč ima Mira Petrović. Izvolite.

MIRA PETROVIĆ: Poštovani predsedavajući, gospođo Brnabić, uvažene kolege i koleginice i naravno budući članovi Vlade.

Ja sam vrlo pažljivo slušala vaš ekspoze danas, slušala sam ga pažljivo i prošli put kad ste ga izlagali i za sada prvo što mi se čini da je prošli put bila svečanija atmosfera, pa je ovo možda posledica korone, ali možda i posledica upravo tog kontinuiteta o kome pričamo sve vreme. Nekako je ovo, čini mi se, radna atmosfera. Mislim da ste u međuvremenu zaista postali prava političarka. Da li je to dobro ili ne videćemo, videćemo na kraju mandata ove nove Vlade, videćemo, na kraju krajeva, i kakvi će biti rezultati ministara koje ste izabrali, koje ćemo naravno i podržati. Ali, pošto sam ja političarka, nadam se da me ne shvatate pogrešno. Zaista očekujem da će ova nova Vlada ispuniti najveći deo ekspozea, nemoguće je ispuniti ceo, budimo objektivni u startu, to vam je kao i budžet kada pravite i plan i program poslovanja, ali da možemo zaista da uradimo mnogo, mislim da možemo.

Pre nego što se osvrnem na stvar koja je za nas kao PUPS - "Tri P" poslaničku grupu najvažnije, moram samo da podsetim i volela bih da iskoristim priliku, jer imam i retku priliku da preda mnom budu i svi ministri, da ja kao žena koja vodim četiri godine već vrlo uspešno Javno preduzeće "Pošta Srbije", na koju sam ja stvarno ponosna, jer mi nijedan jedini dinar do sada nismo uzeli od države, sem što smo uredno punili budžet, što može da nam potvrdi ministar Mali, koji se uredno sa mnom čuje u oktobru mesecu da vidimo kad ćemo mi da uplatimo ono što treba da uplatimo državi.

Moram priznati da nisam baš imala preveliku podršku ministara u ovom periodu i zato se nadam da ova Vlada koju ste sada ovako izabrali, sa ovoliko žena u sastavu, da će biti ekspeditivnija od prethodne, koliko god bili zadovoljni ili nezadovoljni onim radom. Ja lično, ja sada zaista ovo govorim kao Mira Petrović, direktor Javnog preduzeća "Pošta Srbije", a vratiću se naravno na svoj poslanički mandat i položaj. Ja sam lično zadovoljna izborom gospođe Tanje Matić, jer je sa njom bilo savršeno sarađivati. Mislim da će biti mnogo lakše kada bude vodila ministarstvo koje je za moje preduzeće najvažnije. Kao što mi je drago što imamo novu ministarku u privredi, jer je i to meni jako važno ministarstvo, ministarku pravde, jer kad god mi treba neko mišljenje stručno, a ja ga nešto ne dobijam, ne znam zašto, pa ću to, recimo, protumačiti da mislite da ja sama mogu da izađem na kraj sa svim tim problemima. Neskromno, ali mislim da je zaista i vama u Vladi, vama ženama u Vladi, mi ništa nećemo rešiti time što imamo 11 žena, ako ne budete imali svu podršku muških kolega i naravno predsednika države za sve ovo što se radi.

U mom preduzeću ja uglavnom imam žene kao saradnice, na ključnim pozicijama su žene, imam jednog jedinog direktora koji vodi IT, ali mislim da je to prosto sticajem okolnosti, mislim da mi malo ekspeditivnije, brže radimo, jer nas čeka svašta. Mi imamo i kuće, mi imamo decu, mi imamo muževe, mi imamo i svoje poslove koje želimo zaista da odradimo na najbolji mogući način.

Ono što moram da istaknem za prethodnu Vladu, da ne bude da sam sad tu nešto ja htela da kritikujem, ali o tome su govorile moje kolege, to je zaista slika koju mi sada vidimo kada vidimo Beograd koji se gradi. Kranovi su na sve strane, putevi se rade, šta god bilo, ja znam kad sednem u auto, kad krenemo negde, to je sada milina. Jedino što mogu da sugerišem, kao jedan estetski deo cele priče, a to rade Kinezi, to sam imala prilike da vidim, svaki kran samo ukrase svetlima i to izgleda kao milion strela koje su na nebu, pa eto mogli bismo i mi to da uradimo, da malo ulepšamo naš grad i da se prosto vidi koliko je i cela Srbija postala gradilište.

Sada ću se vratiti na ono što je za nas kao poslaničku grupu najvažnije, a to je u stvari ekonomski razvoj, planovi koji su pravljeni zaključno sa 2025. godinom. Ono što je bitno, da sve to što smo zajedno prošli od 2014. godine, sve te teške mere koje smo morali da donesemo svi zajedno, da podnesemo teret svega toga, da se nikada više na to ne vratimo, da zaista 2025. godine stignemo do plata od 900 evra najmanje, da stignemo do penzija od 450 evra i da održimo to što su se predsednik države Aleksandar Vučić i naš predsednik partije Milan Krkobabić dogovorili, da penzioneri nikada više ne dođu u situaciju da postanu socijalna kategorija, da penzije ne mogu da budu manje od 50% plata.

Podsetiću, juče ili prekjuče kada smo pričali ovde je neko od kolega rekao kako, nažalost, ima mnogo starijih ljudi. Mislim da se pogrešno izrazio. Cilj i jeste da bude što više starijih ljudi, ali je problem u tome da imamo što bolji natalitet i da se što više dece rađa. I tu treba zaista odraditi mnogo. Mislim da je to segment na koji moramo da se usredsredimo, jer sve to što mi radimo, ako ne budemo imali dece je besmisleno.

Ono što je nama važno, što je važno našim glasačima, što je važno, na kraju krajeva, svim građanima Srbije, to je da su im plate redovne, da su im penzije sigurne, redovne, da se stalno razvijaju, da se standard ljudi poboljšava. Mi smo se i u gradu u nekom periodu kada smo bili deo tadašnje vlasti izborili za mnogo stvari koje su penzionerima popunile kvalitet života, od toga, ja ću podsetiti da u Beogradu svi penzioneri stariji od 65 godina imaju besplatan prevoz zahvaljujući nama. Mi smo se i tada, zajedno sa našim koalicionim partnerima, izborili za trudnice da primaju ceo iznos plate za vreme održavanja trudnoće, a onda smo to preneli ovde 2012. godine i to je bila prva stvar koju smo zajedno sa našim kolegama poslanicima uradili, ali na našu inicijativu, i izmenili Zakon o zdravstvenoj zaštiti i to omogućili svim ženama u Srbiji.

Mi smo otvarali klubove za stara lica, koji nisu bili samo, znate, sednete pa igrate šah. Ne. Ja sam lično učestvovala u tome, iako sam bila šef kabineta. Kupovali smo štafelaje za slikanje, kupovali smo police i napravili zaista biblioteke, ukrašavali, znači, učinili te prostore lepšim. Mislim da je cilj svih nas da kada dođemo do nekih penzionerskih dana, da imamo dovoljno i zdravlja, pa nam je tu zato jako važno ulaganje u zdravstvo, da imamo dovoljno snage da taj što duži period koji je pred nama proživimo što kvalitetnije.

Pošto pričamo o digitalizaciji, koja je sada u vreme korone pokazala da je to bio vidovit korak tada, ali smo i mi PUPS-ovci bili vidoviti pre desetak godina, kada smo organizovali u Beogradu i prve kurseve za IT, gde smo imali polaznike koji su bili stariji od 88-89 godina.

Tako da, postoji mnogo stvari koje možemo da uradimo zajedničkim snagama, moramo da stavimo prioritete. Nije lako, znam. Neću uopšte da pričam o spoljnoj politici, mnogo umnih glava se time bavi, i Kosovom i uopšte situacijom u svetu, neću uopšte da pričam o koroni koja nas je sve poremetila, ali mislim da je ne tako težak period pred nama, samo je potrebno da svi damo svoj maksimum u svemu tome što radimo i da zbilja imamo dijalog između nas.

Gospođu Čomić ovde poznajem iz parlamenta od 2012. godine, ali moram priznati da sam bila iznenađena onim vašim plakatom koji ste imali u vreme kampanje. Meni nekako to ne ide uz vas, kao što mi ne ide ni uz mene, uz majke dece, tako da mislim, u redu, imali ste neki, po mom mišljenju, kiks vaš lični, ali ste vi uvek bili za dijalog, čitala sam i šta je gospodin Čanak za vas rekao, sve preporuke ste dobili, ali mislim da moramo stvarno da ipak malo vodimo računa o načinu komunikacije između nas. I slikanje i razgovori i uopšte kompletno neki odnos među nama ovde mora da bude na nekom nivou, jer mi smo ipak izabrani ovde i predstavnici građana Srbije.

Ja vam zaista želim i mi ćemo kao poslanička grupa PUPS - "Tri P" glasati, naravno, večeras za izbor ove Vlade i dati svu moguću podršku koju možemo da damo da možete da ostvarite dobar deo ekspozea koji je premijerka iznela. Hvala.

PREDSEDNIK: Zahvaljujem.

Reč ima narodni poslanik Žarko Obradović. Izvolite.

ŽARKO OBRADOVIĆ: Hvala.

Poštovani predsedniče, poštovane koleginice i kolege, poštovana gospođo Brnabić i kandidati za članove Vlade Republike Srbije, slušajući vaš ekspoze, gospođo Brnabić, kao i ono što piše u ovom programu Vlade Republike Srbije koji smo dobili, sa kojim smo imali priliku da se upoznamo, mislim da je više nego jasno da je Srbija na dobrom putu.

Kada se pogledaju ove brojke i kada se čuje sve ono što ste vi danas nama rekli, a što javnost Srbije ima priliku da čuje, potpuno je jasno, i da se videti i gde je Srbija bila juče i šta je danas i šta će biti sutra.

Kao građanin Republike Srbije ne mogu, a da ne budem zadovoljan kada prolazeći Srbijom, inače našom lepom zemljom, vidim koliko je sve urađeno i šta je sve urađeno u proteklih nekoliko godina. Retko je zadovoljstvo, ne znam da li to ljudi razumeju u dovoljnoj meri, ali videti izgrađene saobraćajnice, realizovane infrastrukturne projekte, videti da smo povezani od severa do juga ili prema istoku sa ostalim zemljama, da imamo nove, moderno izgrađene saobraćajnice. To ipak nešto znači.

Mi smo mala i relativno siromašna zemlja. Pogledajte Bugarsku i Rumuniju, članice EU, od 2007. godine onaj ko je putovao tamo može se uveriti da zemlje koje su članice EU nemaju onakve saobraćajnice kao što ima naša Srbija. To govori nešto o nama, to govori nešto o ovoj Vladi, to govori nešto o ovoj koaliciji. Ne, nešto, to govori mnogo toga.

Znate, čovek ne može, a da ne bude zadovoljan kad pročita ove brojke o povećanju BDP-a u protekle četiri godine, od 2016. do 2020. godine, o smanjenju stope nezaposlenosti u Srbiji, o učešću javnog duga u BDP-u koji je smanjen sa 67,8% na ispod 50%, na 48,4%. To treba pročitati i to treba razumeti. To govori kakve su sve ozbiljne mere preduzete u godinama iza nas da bi bili danas na ovoj poziciji na kojoj smo i da možemo da razgovaramo sa drugima.

Meni je drago što smo imali priliku da čujemo sve ono što će Vlada raditi. Dobro je, predsednik Vučić je pomenuo šest osnovnih ciljeva. Dobro je što ste to pocrtali i o tome treba stalno govoriti, jer tih šest ciljeva koji su pomenuti kao osnovni ciljevi Vlade, što znači da ih ima još, ali ovo su noseći, zajedno sa strukturom Vlade koja je danas ovde pred nama, tehnički, ali i sa ljudima. To jeste garancija da ćemo postići dobre rezultate.

Usuđujem se reći da je ovo Vlada kontinuiteta, Vlada napretka, Vlada reformi i Vlada razvoja. Srbija postaje jedna razvijena, stabilna zemlja, i politički i ekonomski. Kad kažem stabilna politički, znate kako, sastav ovog parlamenta nije izabrala vladajuća koalicija, niti bilo ko od političkih stranaka u Srbiji, sastav ovog parlamenta izabrali su građani Republike Srbije i oni su ti kao jedini i konačni procenitelj vrednosti svakog od nas. Građani uvek treba da biraju one za koje smatraju da u najboljoj meri ispunjavaju njihove ciljeve ili njihova očekivanja.

U razgovorima na Fakultetu političkih nauka sa predstavnicima opozicije već posle dva sastanka bilo je jasno da je bojkot nekima sredstvo političke borbe. Onda se počelo razgovarati o tome, naravno sa strane, da u Srbiji ne postoji atmosfera, ne postoji dijalog, ne postoje uslovi iako su svi zakoni bili doneti pre 2008. godine. Nijedan nije menjan sem, koliko ja znam, Zakona o finansiranju političkih stranka i tu su smanjena sredstva političkim strankama. Ali, da kažem, glasovi odavde onda dobijaju podršku od strane pojedinaca vani. Srbija je uvek imala one koji o njoj ne misle dobre i onda je lako naći istomišljenike o tome.

Jačanje međunarodne pozicije Srbije je strašno važno. Evropske integracije, pregovori sa Prištinom su ciljevi koje apsolutno treba ispuniti. Pre toga, dozvolite mi, ipak po redosledu ciljeva svi su važni, ali ovaj prvi cilj koji je pomenut postavlja zaštitu prava građana jeste nešto što zaslužuje posebno da se apostrofira.

Vi ste videli, ceo svet je pogođen ovom pandemijom virusa Kovid-19 i niko nema rešenje za ovu pandemiju. Pre nekoliko meseci kad smo potvrđivali odluku o vanrednom stanju, ja sam tada citirao Jirgena Habermasa i njegovu tezu da odavno nismo imali toliko znanja o neznanju. Danas se ništa situacija nije promenila. Ni dan danas ne znamo zašto se sve ovo dešava, iako primenjujemo različite mere. Pokazalo se da je socijalna distanca nažalost ili na sreću jedina mera koja jeste neka vrsta garancije da se Kovid neće proširiti.

Ono što znamo jeste da je Vlada Republike Srbije odlično uradila posao, da smo učinili sve što je trebalo da zaštitimo građane, i to sve kategorije građana. Mislim da je veoma logično i pametno što je i predsednik i što ste vi ovde danas kao predsednik Vlade apostrofirali zdravlje građana Republike Srbije kao prvi cilj.

Evropske integracije, to treba da nam bude prioritet. Tačno, ali treba reći, ja sam video da ste vi to napisali na 20. stranici ovog ekspozea i to treba građanima Srbije jasno reći – brzina i ishod integracija ne zavise od nas. Mi smo potpuno kompetentni, i administrativno i stručno, da ispunimo standarde koji se postavljaju pred nas, ali svi treba da znaju da je uslov svih uslova Poglavlje 35 – normalizacija odnosa sa Kosovom. To treba glasno i jasno reći.

Da nije bilo predsednika Vučića u proteklih nekoliko godina koji je diplomatskom aktivnošću promenio ponašanje pojedinih država i onog što je radilo Ministarstvo inostranih poslova sa otpriznavanjem, 18 država je povuklo priznanje ili suspendovalo priznanje Kosova. Nemojte da imamo iluziju, bar ja nemam. Ne znam da li delite moje mišljenje, ali ne bi ni EU, ni Amerika reagovali da imenuju specijalne predstavnike za dijalog Beograda i Prištine. Ne, nego bi čekali da se stvari privedu svom kraju, da mi prećutno priznamo Kosovo i da onda kažu – eto, tako je moralo, to je logičan sled događaja. Znate i sami već kakva je politika pojedinih zemalja zapada prema nama.

Unutar EU imamo puno neprijatelja. Nije nepoznato da su sve ove glavne prema nama, da kažem, diktiraju Nemci i to se zna ne samo od juče nego i danas, a nažalost i sutra. Uslov svih uslova jeste taj dijalog sa Prištinom. Međutim, mislim da naše državno rukovodstvo povlači veoma pametne poteze. Jačamo saradnju sa prijateljima, ali otvaramo i nova prijateljstva.

Dobro je što imam odličnu saradnju sa Ruskom Federacijom i Narodnom Republikom Kinom, pre ili kasnije taj problem će se rešavati u Savetu bezbednosti UN. Kao stalne članice sa pravom veta imaće priliku da i u naše ime kažu nešto i o tom pitanju, a malo je zemalja u svetu veličine Srbije i broja stanovnika kao što je Srbija, imaju tako moćne prijatelje kao što je Kina i Ruska Federacija. Malo je državnika u svetu kao što je predsednik Vučić koji je imao priliku da se sretne toliko puta sa predsednikom Sijom ili sa predsednikom Putinom. Znate, u političkom sistemu koji postoji u Kini personifikacije odnosa prema jednoj zemlji, kada se predsednik te države sretne sa predsednikom te zemlje. To je završena priča, a Kina jeste u ovom trenutku najmoćnija zemlja sveta. Na zapadu svi kažu da je globalizacija zaustavljena zbog pandemije, a da je Kina našla prva rešenja kako iskočiti iz ove pandemije i jedina će izgleda biti zemlja sa pozitivnom stopom rasta ove godine u svetu. Na zapadu postoji nepodeljeno mišljenje da je kineska ekonomija postala prva ekonomija sveta.

Ne govorim ovo da bih glorifikovao Kinu, nego da bih rekao da imati takvog prijatelja ima svoj smisao i te kako. Dobro je što je predsednik Vučić potpisao Vašingtonski sporazum i sa zemljom kao što je SAD treba imati dobre odnose. Drago mi je što je naše rukovodstvo, da kažem, u tom odnosu pokazalo i mudrost, jer one dve tačke sporazuma koje se odnose o dizerfikovanju izbora snabdevanja i o kvalitetnom komunikacionom, kako su rekli, kompaniji koja nabavlja telekomunikacionu opremu imaju svoj smisao.

Znate, našao sam ovde u vašem ekspozeu na stranici 31, to će biti budući posao gospođe Mihajlović, sjajnu rečenicu - završiti turski tok, povezati Bugarsku i Mađarsku preko Srbije, obezbediti prirodni gas kao izvor snabdevanja za Srbiju. Druga rečenica je još bolja. Ona daje odgovor za ovo diversifikovanje izvora snabdevanja gasni konektor između Srbije i Bugarske. To govori o tom diversifikovanju izvora snabdevanja. Znači - učinićemo sve ono što je u sporazumu, ali ćemo zaštiti svoje državne i nacionalne ciljeve.

Pre svih, Vučićev drugi dan posle povratka iz Vašingtona rekao da se 5G oprema, naravno „Huavej“ pouzdan partner i da se ovo ne odnosi na kinesku kompaniju i da ćemo mi nastaviti saradnju sa kineskom kompaniju, naravno, u interesu jedne i druge zemlje.

Kvalitet života građana - sve ovo što radi ova Vlada je usmereno ka tome. Mislim da je Vlada Republike Srbije povukla dobar potez osnivanjem ova nova tri ministarstva. Ne želim tu da trošim reči, govorio sam o tome i kad je bio Zakon o ministarstvima, ali mislim da je briga o porodici, demografija, pitanje ljudskih i manjinskih prava, dijalog, jako važno, nešto što treba da negujemo i naravno, Ministarstvo za brigu o selu, jer nam sela ostaju prazna.

Dozvolite mi na kraju da kažem samo nekoliko reči o obrazovanju. Mislim da zaslužuje i tema i obraz. Ako ste primetili, dva su poglavlja u pregovorima sa EU, privremeno zatvorena, nauka i obrazovanje, 25. i 26, otvoreno i zatvoreno 2016. i 2017. godine.

Znači, ukoliko bude potrebe mi ćemo, naravno, sve ono što bude deo EU, implementirati u naš obrazovani sistem i u sistem nauke. S obzirom na kratkoću vremena, jer objektivno, predsednik je oročio mandat ove vlade, treba učiniti sve što je moguće da ova vlada i u oblasti obrazovanja učini ono što treba, da nam sistem bude bolji, da bude kvalitetniji, da bude veći obuhvat, da postoji veza između privrede i obrazovnog sistema.

Ono što ste pomenuli vi kao dobri premer još urađeno, apsolutno tačno, i to treba negovati, ali treba primeniti i druge stvari koje je moguće u ovom periodu.

Mislim da je sjajna stvar za obrazovani sistem Republike Srbije za Srbiju što ćemo od aprila meseca sledeće godine imati jedinstven informacioni sistem prosvete. Tada ćemo tačno znati kako nam sistem funkcioniše i onda ćemo moći da povećamo strateške korake. Onda to neće biti izraz volje neke interesne grupe, ili nekog ko se setio genijalne ideje. Ne, sistem nam tako funkcioniše, treba da povučemo takve i takve poteze. Mislim da je to sjajna stvar i to je nešto što ohrabruje, pogotovo uz ove sve druge parametre koji su pomenuti i o kojima se govori, Srbija 2025. Znači, uz jačanje ekonomije i uz povećanje životnog standarda, naravno i ličnog dohotka zaposlenih.

Na samom kraju, još nešto sam hteo da kažem, to je vezano za ovo možda čime će se baviti kolega Popović, pošto se on bavio delom ovog posla, Izveštaj Nacionalnog saveta za naučni i tehnološki razvoj, govori da 97% rezultata našeg istraživačkog rada čine objavljeni naučni radovi, a svega 2,3% patentni.

Tu se stanje mora promeniti, jer frapantno je za društvo kao naše, malo ali stvarno ne mislim da smo prepametni, ali mislim da umemo da razmišljamo, da imamo tako mali broj patenata.

Znate, jedno istraživanje iz Australije iz 2016. godine, pokazalo je da kada se uporede količina uloženog novca i rezultati, odnosno ono što je aut u jednom obrazovanom sistemu, to pokazuje tada te 2016. godine, Srbija je, verovali ili ne, bila na prvom mestu, što govori, sa ovim skromnim ulaganjima da smo imali odlične rezultate. Ako je tako, onda ne treba dozvoliti da patentni i tehnička rešenja budu svega 2,3% tog izvoza.

Povezivanje istraživača, privrede i nauke, fakulteti, istraživački centri, instituti treba da rade sa privredom. To treba povezati, jer je to interes Srbije, jer samo inovacije mogu doneti, da kažem u ekonomskom delu i nova rešenja, bolje Srbiji.

Mislim, gospođo Brnabić, i treba i to reći na kraju, to govorim u ime poslaničke grupe, treba pohvaliti i vaš izbor ljudi koji će predstavljati ovu Vladu. O tome je malo ko danas govorio. Mislim da ste napravili dobru kombinaciju iskustva, znanja koje postoji i nove energije, jer to se uklapa u ono što sam rekao na početku, da je ovo vlada i kontinuiteta, ali i reformi i razvoja. Nama su potrebni novi ljudi za ovo vreme u kom se nalazimo. Građani Srbije to od nas očekuju i niko od nas ne želi da ih razočara. Hvala vam.

PREDSEDNIK: Zahvaljujem.

Reč ima narodni poslanik Darko Laketić.

DARKO LAKETIĆ: Poštovani predsedniče, poštovana mandatarko i budući članovi Vlade, uvažene kolege narodni poslanici, javljam se kao narodni poslanik Srpske napredne stranke i predsednik Odbora za zdravlje, ali pre nego što krenem sa suštinskim izlaganjem želeo bih da pohvalim rad parlamenta, rad Narodne skupštine Republike Srbije u prethodnom sazivu.

Zašto ovo govorim? Zato što lično smatram da je narodna skupština u prethodnom sazivu bila izložena nečuvenim pritiscima. Naime, bili smo svi svedoci u parlamentu, različitih fizičkih nasrtaja i svakih drugih nasrtaja na narodne poslanike, naročito na predsednika Narodne skupštine, Maju Gojković.

Zaista sam ponosan zato što mogu da kažem da smo uspeli svi zajedno da očuvamo duh parlamentarizma i da očuvamo toleranciju u ovom Domu.

Zato, uvažena mandatarko, gospođo Brnabić, u sektoru, odnosno, resoru kulture dobićete jednog velikog borca.

Takođe, ono što želim da kažem vezano za ta dešavanja jeste da brutalne fizički nasrtaje i moralne lekcije pokušavali da dele neki ljudi koji su decenijama ili više od deceniju pljačkali ovu našu mučnu zemlju, ili pak oni koji si pokušavali da silom uđu u parlament ili motornom testerom u zgradu RTS, ili pak oni koji su besramno promenili nacionalnost da bi sedeli u skupštinskim klupama, ali, narod je taj koji donosi sud i narod je dao sud na prethodnim izborima, nedvosmisleno i rekao šta misli o takvima.

Suštinski vezano za formiranje Vlade mogu da kažem da sam ponosan i zbog toga što lično smatram da je Srpska napredna stranka u proteklom periodu značajno podigla lestvicu ozbiljnosti samopregora i predanosti u radu vezano za funkcionisanje celokupnog državnog aparata.

Naime, radio sam jednu analizu toga kakvi su bili planovi Vlade u periodu pre 2012. godine, na šta su se oni svodili i što je još bitnije, kakva je bila realizacija obećanog i planiranog.

Video sam da su se suštinski ti planovi sastojali iz određenih opštih smernica, a što se tiče realizacije, gospodo, uvaženi narodni poslanici, svi smo zajedno svesni kakva je bila realizacija zato što smo 2012. godine, zatekli pustoš.

Današnji ekspoze posmatram ne samo kao jednu obimnu sublimaciju učinjenog, posmatram i kao realnu projekciju ciljeva u mandatnom periodu. Kažem realnu zato što posmatrajući ekspoze iste mandatarke, a prethodne Vlade video sam da je većina tih ciljeva praktično ostvarena i da nije bilo epidemije i pošasti koje je snašla svet, ja sam bio ubeđen da bi ta projekcija bila zaista 100%.

Ono što bih posebno pohvalio jeste rešenost i programska opredeljenost ne samo mandatara, već, rekao bih, i cele Vlade pod vođstvom budućeg premijera, današnjeg mandatara, da suštinski ide ka reformama u svakom državnom segmentu. To je ono što je našoj državi bilo neophodno, to je ono što smo dugo iščekivali tokom proteklih decenija. Sada lagano realizujemo.

Ne bih se pojedinačno zadržavao u oblastima gde su ostvareni najveći pomaci, ali bih apostrofirao, recimo, veliki uspeh u dualnom obrazovanju, koji je veoma značajan. Naravno, govorim o srednjoškolskom dualnom obrazovanju, visokoškolsko, tek koliko se sećam, zakon treba da stupi na snagu, ali smo ga doneli, ali suštinski gledano, to su oni kvalitativni pomaci koje naš narod i naša država treba. To je ono što se dešava po prvi put u Srbiji, da praktično tržište kroji smer u srednjoj školi ili sutra na fakultetu, da tržište kroji profil, da tržište kroji broj izvršilaca, odnosno broj studenata dece koje će upisati, i to je nešto što je zaista za ponos.

Što se tiče zdravstva, odnosno moje oblasti, ja sam, inače, pre koji dan značajno više diskutovao i govorio o velikim, da kažem, rezultatima. Kada kažem rezultatima, mislim na sve ono što smo zacrtali i kao krizni štab i kao različita tela koja se bave tim problemom. Govorim o medicinskoj opremi. Govorim ne samo o maskama, rukavicama, respiratorima, govorim o svemu onome što je neophodno da bi sistem funkcionisao, govorim i o organizaciji. Ali, sada ću više govoriti o ovom drugom segmentu, koji je nesumnjivo isto tako značajan koliko i borba protiv ove pošasti, a to je nastavak izgradnje kliničkih centara i nastavak ulaganja u infrastrukturu zdravstvenih ustanova, odnosno sistema zdravstva.

Dakle, nastaviti započeto i to izuzetno pohvaljujem, zato što sam u ekspozeu čuo jedan momenat, jednu informaciju, koja me je, praktično, kupila, a to su veliki planovi vezano za zdravstvo, jer ulaganje u zdravstvo predstavlja ulaganje u budućnost.

Takođe, mislim da napor nove Vlade, ne samo ministarstva zdravlja, već nove Vlade u celini, treba da bude svakako smanjenje liste čekanja za odgovarajuće operacije, ukidanje liste čekanja za zračenja, takođe ulaganje u kadar i nastavak ulaganja u opremu. Ako sublimiramo sve ove ciljeve, mislim da ćemo doći ne samo jednog fantastičnog zdravstvenog sistema, već do toga da dobijemo maksimalno zadovoljnog pacijenta.

Naravno, svi ovi planovi su realni isključivo zbog toga što imamo takve finansijske parametre. Sećam se dobro ekspozea sadašnjeg predsednika, tadašnjeg mandatara, gospodina Aleksandra Vučića, kada smo krenuli u one bolne, a neophodne i suštinske reforme u sektoru ekonomije i finansija. Pa, uvažene kolege narodni poslanici i poštovani građana, te reforme su bile neophodne iz razloga, to se danas vidi, što danas je naša privreda značajno otpornija, značajno snažnija, upravo iz tih razloga, zato što smo reformom uspeli da dođemo do tog statusa, čak i u ovim vremenima medicinskih katastrofa, poput ove epidemije, vidimo da privreda Srbije i dalje stoji čvrsto na nogama, u Evropi je najbolja ili među boljima.

Ono što bih na kraju svog izlaganja želeo da kažem jeste moje očekivanje, da ja očekujem i od mandatara i od ove Vlade, pored profesionalizma u radu i rada, mukotrpnog rada, očekujemo od njih i tražim kao narodni poslanik jedan najviši nivo patriotizma i rodoljublja, tražim maksimalnu posvećenost, osećaj pripadnosti i osećaj ljubavi prema državi Srbiji i tražim da narod, da građani budu na prvom mestu.

Hvala vam.

PREDSEDAVAJUĆA (Marija Jevđić): Zahvaljujem, kolega Laketiću.

Sledeći je narodni poslanik Muamer Bačevac.

Kolega, pre nego što vam dam reč, jedna mala napomena da je vašoj poslaničkoj grupi ostalo dva minuta i 46 sekundi.

MUAMER BAČEVAC: Odgovorna i prava politika je uvek skupština, uvek sluškinja ekonomije. Tamo gde nema političke stabilnosti, tamo gde nema pravne države, tamo gde je minimum korupcije, nulta korupcija, tamo nema razvoja, tamo nema zadovoljnog građanina, tamo nema bogatog građanina, a to je naš cilj.

Gospodo, svi koji vas vraćaju u prošlost, svi koji vas vraćaju u političku nestabilnost, svi koji vam otvaraju ljute rane iz bliske prošlosti, oni ne misle dobro vama. Oni ne misle dobro građanima Srbije, oni ne misle dobro nama, oni misle na svoj rejting i preko nacionalnih manjinskih pitanja da su prisutni u medijima. To je lak put, a težak je put briga za radnikom, borba protiv korupcije, ulaganje u obrazovanje, dobro zdravstvo. To radi SDP. Mi smo brana nacionalizmu.

Gospodo, nema integriteta kod ljudi koji se mnogo nacionalno busaju, nema tu velikog obrazovanja, nema tu želje da drugom i drugačijem bude bolje. Ne interesuje građane ni Sandžaka, ni Srbije ni autonomija Vojvodine, ni autonomija Šumadije, interesuje ih bolji život. To je imperativ i to je naša borba.

Potaknut sam govorima prethodnika ovih dana i bilo mi je često neprijatno što se na takav način zloupotrebljavaju nacionalna, manjinska, ljudska pitanja. Srbija je zemlja u kojoj su ljudska prava zadovoljavajuća. Ja to tvrdim. Ima problema, ali verujte… Da li je čuo neko od vas da je neko zbog nacionalne pripadnosti uvređen, gurnut? Pa, to je svedeno na minimum. Pa, ovo je zemlja koja treba time da se hvali. To je nešto čime se mi ponosimo.

Zašto otvarati te teme koje ne donose dobrobit našim građanima? Malopre čujem da su nezadovoljni neki iz mojih krajeva, prethodni govornici, zdravstvenom zaštitom u državi Srbiji. Gospodo, nama se nije desio italijanski scenario. Gospodo, mi smo primili svakog pacijenta u Kliničkom centru u Beogradu. To vam kaže neko ko se zarazio u bolnici od korone i ko je 31 dan bio pozitivan i ko je sada došao iz Kliničkog centra iz sale za kateterizaciju.

Veliko hvala ministru zdravlja, 180 novih mladih medicinskih radnika je zaposleno u Novom Pazaru. Želim da nastavite na tome. Hvala vam za angio-salu, to je rezultat. Hvala vama, a rezultati našeg političkog angažmana i našeg medicinskog usavršavanja videće građani Sandžaka koja je blagodat toga i budućeg kliničko-bolničkog centra koji smo isplanirali i obezbedili sredstva za njegovu gradnju.

Na kraju želim da podvučem, pošto mi već ističe vreme, a imao sam mnogo toga da kažem, reagujući samo na ono što čujem, da mi hoćemo kontinuitet, da mi hoćemo, dobru, razvijenu državu i da će Socijaldemokratska partija Srbije, a i mi, sandžački predstavnici u njoj, raditi mnogo na tome i, pre svega, ja kao predsednik Odbora za ljudska i manjinska prava, za podizanje tih prava, jer na njima treba stalno raditi, ali i za ravnomernu zastupljenost nacionalnih manjina u Skupštini.

(Predsedavajuća: Kolega, ja vas molim da privedete kraju.)

Želeo bih da završim sa jednom zahvalnošću što ste imali pažnje i što ste me saslušali.

PREDSEDAVAJUĆA: Zahvaljujem, kolega.

Narodni poslanik Atila Juhas ima reč.

ATILA JUHAS: Hvala lepo.

Poštovana predsedavajuća, poštovani potpredsednici Narodne skupštine, poštovane kolege narodni poslanici, poštovana gospođo Ana Brnabić, poslanička grupa SVM će podržati, da glasa izbor nove Vlade i njen program iz više razloga. Neke od razloga je kolega predsednik naše poslaničke grupe Balint Pastor izneo u svom izlaganju, a neke ću ja pokušati u ovom preostalom vremenskom periodu.

Ja ću se, pre svega, osvrnuti na temu iz poljoprivrede i ruralnog razvoja, ali pre toga mi dozvolite da istaknem neke od postignutih rezultata u ovom već polako bivšem sazivu Ministarstva poljoprivrede.

Na tim rezultatima smo radili zajedno, zajedno sa kolegama iz Ministarstva poljoprivrede zajedno sa ovde prisutnim ministrom i mislim da su bitni za sve nas, pre svega za registrovana poljoprivredna gazdinstva i sve građane Republike Srbije.

Akreditovani IPARD program, rešen je problem oko registracije poljoprivrednih priključaka mašina, izmenjen je i dopunjen Zakon o bezbednosti saobraćaja. Mislim da su izmenom i dopunom Zakona o poljoprivrednom zemljištu taj resurs, to naše blago, u svim ovim pravnim aktima zaštićen dovoljnom merom da istakne i da da mogućnost svim našim poljoprivrednim proizvođačima i mladima i ovim starijima, iskusnijima da mogu da se bave tom delatnošću.

Jedan jako bitan akt smo doneli, to je Pravilnik o mogućnostima, odnosno jedan pravilnik koji daje mogućnost da se primarni proizvodi mogu prerađivati i da jedno registrovano porodično poljoprivredno gazdinstvo prvi put u istoriji Zakonom o bezbednosti hrane, koji daje mogućnost izmena i dopuna zakona, može da prerađuje i da plasira, da direktno vrši prodaju hrane potrošaču. To je izuzetan jedan iskorak prema mogućnosti da poljoprivredni proizvođači i gazdinstva mogu da opstanu i da imaju svoj razvoj na selu.

Ostao nam je zadatak, jako bitan, što je kolega Pastor izdvojio, to je problematika PIO. Ja se nadam da će sledeći saziv Vlade Republike Srbije u što kraćem vremenskom periodu podneti izmenu i dopunu Zakona o obaveznom penzijskom osiguranju koji će omogućiti da se u budućem periodu PIO obaveza plaćanja PIO poljoprivrednih gazdinstava bude pre svega srazmeran prihodima i svojoj ekonomskoj veličini gazdinstva. Mislim da su ovo bitni zadaci i bitni rezultati koji su u ovom prošlom vremenskom periodu odrađeni.

Što se tiče planova, mislim da je u ovom dolazećem periodu od izuzetnog značaja da se i dalje podržavaju mladi poljoprivredni proizvođači. Moramo pomagati i dalje u radu sva udruženja poljoprivrednika, osnažiti ih što više, pomagati porodična poljoprivredna gazdinstva, donošenjem kvalitetnih mera agrarne politike osnažiti poljoprivredna gazdinstva i samim tim omogućiti dalji razvoj.

Ono što je bitno, bitan je kontinuitet. Ovde se dosta pričalo o kontinuitetu. Ja mislim da je pravi izbor, to ne govorim zato što sam bio saradnik gospodina Nedimovića, već zato što smo imali u prošlom vremenskom periodu primer da za 10 godina smo imali 10 ministara. Taj kontinuitet će nam omogućiti da rešavamo ovaj problem i da iznađemo rešenja za druge.

Dijalog, pričalo se ovde o dijalogu u prošlom i pretprošlom zasedanju. Taj dijalog će nam omogućiti kvalitetan dijalog sa poljoprivrednim proizvođačima, da donosimo prave kvalitetne mere agrarne politike koje će uticati da imamo dobar sistem podsticaja u poljoprivredi i ruralnom razvoju.

Na kraju mi dozvolite da istaknem važnost ovog novog ministarstva, Ministarstvo za brigu o selu. Ja živim na selu, ja dolazim iz mesta Nova Crnja, iz opštine Nova Crnja iz Srednjobanatskog okruga. Tačno znam šta je problem na selu i šta su mogućnosti.

Nije samo pomagati selu i nije selo samo poljoprivreda, već su to i nova radna mesta i ulaganje u infrastrukturu, jer vidite struktura poljoprivrednih gazdinstava kod nas u Srbiji su između četiri i pet hektara. Ako se otvore novi pogoni za preradu samozapošljavanje na selu će biti omogućeno i da se fabrike i nove investicije plasiraju više prema ruralu i selima a ne samo prema gradovima. Mislim da ćemo moći samim tim da rešimo veliki deo i poljoprivrednika i njihovih građana.

Još jednom bih istakao, podržavam i glasamo za Predlog Vlade. Podržaćemo novu Vladu ispred naše poslaničke grupe SVM. Hvala vam lepo.

PREDSEDAVAJUĆA: Zahvaljujem.

Reč ima narodna poslanica Snežana Paunović.

SNEŽANA PAUNOVIĆ: Zahvaljujem.

Uvažena predsedavajuća, poštovana gospođo Brnabić, uvaženi kandidati za buduće ministre i najpre građani i građanke Srbije, važan zadatak je pred nama i ja sam nekako imala planiranu diskusiju, istina, u nekom drugom smeru od onog koji ću sada koristiti. Malo su me inspirisale kolege i možda vratile na jednu temu kojom ne da se ne bih bavila, ne da nije važna, nego je, prosto, smatram temom nad svim temama.

Vaš ekspoze je sadržajan, pokazuje da imate nameru da nastavite samo brže i odlučnije, da realizujete sve ciljeve koji nisu mali i što je najvažnije svi su za dobrobit svih stanovnika države Srbije. U tom smislu ste predstavili kandidate za ministre, kako ih zovete vaš budući tim, i nema razloga da vam ne verujemo da ćete uspeti.

Kada pogledamo sastav parlamenta nema dileme da ćete biti i kritikovani, ali kada kažem kritikovani onda mislim konstruktivno. Onda zaista ne mislim da će se često dešavati ono što smo danas čuli, a to je da budete vređani bez osnova.

Ja to moram da kažem po dva osnova pre nego se vratim na vaš ekspoze. Najpre, kao poslanik koji dolazi iz Peći i čini mi se da mi je to glavna preporuka, možda i veća da govorim o nacionalnoj manjini Albanaca nego nekih od mojih kolega koji su to probali da kažu ili pročitaju šta im je napisano.

Koliko su ugrožena ljudska prava? O tome možemo da razgovaramo. Koliko treba unaprediti manjinska prava? O tome imamo nameru i da razgovaramo i da radimo. Shvatila sam da je Gordana Čomić zadužena, a Gordana Čomić ako nešto ume, ume da radi.

Mi smo danas ovde čuli jednu potrebu da se prikaže nekakva žrtva koja ne postoji pred nekim ko bi trebao da bude ili ona dobra baka koja ima jedno malo nevaspitano dete, pa kada ono napravi neki belaj, ona kaže: „Dobro, čekaj, jeste malo, ali daj da vidimo kako da mu pomognemo“. Ne bi sve to bilo strašno ni da sa tim umazanim prstićima mi probamo da čupnemo nešto što se ne sme dirati, pitanje je samo čime smo umazali te svoje prstiće, šta nam je krajnji cilj, da li smo zaista glasnogovornici nacionalne manjine ili imamo neke druge težnje koje nas vode u smeru dalje neke secesije i stvaranja nečega na šta mi koji sedimo ovde nemamo pravo da pristanemo u životu, a to je „velike Albanije“.

U tom smislu, obaveza je moja da najpre kažem da će mi glavni zadatak biti da štitim pravo svakog čoveka, a vama ću apsolutno pomoći da ukoliko se desi bilo kome od mojih kolega da im, ne daj Bože, u Preševu, Bujanovcu ili Medveđi neko polomi groblje kao što je to neko radio u mojoj rodnoj Peći, ja ću biti prva koja će tražiti krivce, da im ne daj Bože neko pobije decu koja su izašla na kupanje u podne dana, ja ću takođe biti opet najglasnija da se utvrdi ko je kriv.

Ako nemamo osećaj da na taj način govorimo u Skupštini, bilo bi sjajno da ne govorimo nikako i da ne pokušavamo da napravimo žrtvu od sebe u Srbiji koja je žrtva, pa malo je reći žrtva, u Srbiji u kojoj ja govorim u ime 250 hiljada raseljenih ljudi.

Dakle, nemojte mi o ljudskim pravima sa pozicije nekoga ko se slobodno kreće preda mnom, koja to ne može u svom rodnom kraju.

Ovde ću završiti, sve ono što bih dalje rekla, pre svega zato što naviru emocije, preteraću, a drugo i zato što oni koji su isprovocirali ovakvu moju reakciju i ne vrede više od ovoga.

Ono što je jako važno, naglasili ste u vašem ekspozeu, to je da će i dalje primarno biti bavljenje demografskom politikom, našim natalitetom, koji je važan. Ja se naročito radujem da ćemo se baviti ljudskim i manjinskim pravima. I tu jedan osvrt sa pozicije žene, pre svega, jer to tretira i rodnu ravnopravnost. Opet nemam dilemu kako će to da izgleda, ja potpuno svesno hvalim Gordanu Čomić, zato što ne pripada mojoj političkoj stranci, a znam da je vredelo podržati je kada je tražila i podnela zakon o 40% žena.

Hvala vama koji ste prevazišli naša očekivanja i vaš kabinet sada broji 50% žena. To obećava, a nama daje zadatak da se još ponekim zakonima u međuvremenu i u mandatu pozabavimo.

Sigurna sam da ćete biti izabrani, da kažem, u ime poslaničke grupe SPS da ćemo dati podršku, to bi bilo suvišno. Skratiću svoj govor, pre svega, poštujući apel predsednika Skupštine da što pre izaberemo Vladu, a i da ostavim svojim mlađim kolegama vremena da se i oni obrate, jer mladosti pripada budućnost. Hvala.

PREDSEDAVAJUĆA: Zahvaljujem, koleginice Paunović.

Sledeći prijavljeni je Milimir Vujadinović.

MILIMIR VUJADINOVIĆ: Hvala, predsedavajuća.

Uvažene kolege, poštovani građani Srbije, poštovana mandatarka, sa kandidatima za vaš tim, kao što ste na početku sami rekli, ovo je drugi put u životu da se sa ove velike govornice obraćate ovom uvaženom domu, izlažete plan za rad vaše Vlade u narednom periodu i tražite za to podršku ovog uvaženog doma.

S tim u vezi, biću potpuno iskren i prema vama i prema građanima Srbije i prema ovim našim kolegama. Kada ste prvi put 2017. godine dobili mandat od predsednika države da sastavite Vladu i kada ste na Vidovdan te 2017. godine izlagali ekspoze ovde za istom ovom govornicom, imao sam veliku ličnu dilemu kako da se opredelim i kako da glasam.

Iskreno vam priznajem, bio sam skeptik, da li ste baš vi prava osoba kojoj taj posao treba da bude dodeljen i kako da se lično odredim prema tome. Odredio sam se tako što sam u tom momentu verovao, pre svega, predsedniku države, predsedniku moje partije, tj. sada već naše partije, čoveku sa najvećim političkim iskustvom, ne samo u Srbiji, verovatno i na Balkanu. Odlučio sam se u tom momentu da verujem čoveku koji je Srbiju vraćao iz ambisa nad kojim je uveliko visila, da verujem čoveku koji je Srbiju spasio od bankrota pred kojim je bila, da verujem čoveku koji je krajem 2013. godine i početkom 2014. godine, Srbiju proveo kroz onu zimu koja je verovatno bila jedna od jačih u istoriji, a u proleće te iste 2014. godine kroz istorijske poplave, koje su nanele veliku štetu Srbiji i ne sećamo se da smo imali takve u novijoj istoriji. Odlučio sam se da mu verujem i glasao sam za vas, za vaš ekspoze, glasao sam za vaš tim.

Počeli ste da radite, vreme je prolazilo, a vreme je najbolji sudija. Nizali su se rezultati. Ispostaviće se da se na Vidovdan sa vaše strane sve najbolje videlo. Ispostaviće se da ste nizali rezultate i da ja nisam imao realnog osnova da budem neverni Toma u onim danima kada ste predlog iznosili pred nas.

Poštovana mandatarka, ja sada ovo kažem kao važnu stvar koju Srbija treba da zna, ti rezultati su se ogledali kroz ispunjavanje svega onoga što ste zacrtali u tom ekspozeu i za šta ste tražili podršku u tom momentu od nas. Ali, Srbija treba da zna da ste bili otvoreni za svaku inicijativu i svaki predlog koji je dolazio i od mene lično i od mojih kolega i od bilo kog čoveka iz ovog parlamenta, a siguran sam i od bilo kog čoveka iz Srbije. Ekspresno ste odgovarali na sve naše predloge. Nekada su bili realni i uvaženi, ali u najmanju ruku i minimalno su uvek bili ozbiljno razmotreni. To je stvaralo još jedno veće poverenje prema vama i vašem timu.

Gde smo danas? Danas ponosno stojite pred ovom govornicom, iznosite rezultate, govorite o Srbiji kao zemlji pobeda, ponosnoj zemlji, uvaženom partneru koji danas opet sve one najvažnije odluke donosi samostalno. Danas govorite i govorimo o Srbiji koja ima najveći ekonomski rast i najbrže rastuću ekonomiju u Evropi. Govorite o 3,6 milijardi evra direktnih stranih investicija u Srbiju, što je u suštini mnogo više nego u svim drugim zemljama bivše Jugoslavije skupa. Govorite o Srbiji zaposlenosti. Govorite o 320 i, ispravite me ako grešim, nešto kilometara autoputeva, „Milošu Velikom“ kao najvažnijem projektu i sve to polako počinje da daje rezultate u smislu boljeg standarda i života svakog čoveka u Srbiji. Međutim, ne samo u Srbiji, verujte mi. To se polako počinje videti i na standardu života svih naših ljudi koji žive u okruženju.

Prvi put se u ovom uvaženom domu u jednom važnom političkom dokumentu, Strategiji odbrane i Strategiji nacionalne bezbednosti, zahvaljujući ministru Vulinu i vama kao predsednici Vlade, nalazi definicija da je Srbija garant bezbednosti svakog našeg čoveka, gde god živeo, pogotovo kada je u pitanju Republika Srpska i prvi put takva definicija ulazi u zvanični politički dokument koji se donosi u ovom uvaženom domu.

Pobrinuli ste se za bezbednost, ali nije to dovoljno. Počinjete sa predsednikom države ozbiljna ulaganja u ekonomski napredak svakog našeg čoveka koji živi u okruženju, posebno Republiku Srpsku. Ulažete 30 miliona evra u svaki projekat u Republici Srpskoj, u zbiru. Danas nema u Republici Srpskoj nijedne lokalne samouprave koja nema barem jedan objekat i jedan projekat koji je finansirala Republika Srbija.

Ceo prošli vek, prolazeći kroz Republiku Srpsku i BiH, mogli ste da vidite objekte za koje se govorilo – izgradila ih je otomanska imperija, izgradila ih je Austrija itd, poneki i Nemačka, a danas u svakom gradu, kao zalog za budućnost, kad ja, vi, naši potomci prođemo kroz Republiku Srpsku, postojaće objekti za koje se govori – izgradila ih je Srbija u vreme vlasti Aleksandra Vučića i Vlade gospođe Ane Brnabić.

Menjali ste istoriju zajedno sa predsednikom države, verovatno toga niste bili ni svesni, u pozitivnom smislu, svakako.

Niste zapostavili ni dijasporu. Donosili ste ozbiljne mere i u smislu ukidanja carina za lične stvari dijaspore, ali budite uvereni, i danas ste malo o tome govorili, da će našu dijasporu smanjiti samo ozbiljno ulaganje u kapacitete naučno-obrazovnih institucija, istraživačkih centara, naučno-tehnoloških parkova, jer istini za volju, naši ljudi u dijasporu odlaze u potrazi za boljim obrazovanjem i za dobro plaćenim poslovima. Dobro je to što ste pomenuli i u novom ekspozeu koji je danas pred nama.

Poštovana mandatarka, uzevši u obzir sve ovo što sam govorio, rezultate koje ste postigli, ja sam siguran da ćete ispuniti i sve ono, a pogotovo ovih šest tačaka koje su definisane u ovom, da kažem, programu koji ste nam predložili i da će svaka od tih tačaka imati svoju refleksiju na naše ljude u okruženju i na našu dijasporu. To ste malopre i pomenuli, tj. već jutros, brzo je prošao ovaj dan, pomenuli za ovom govornicom, da će vam naši ljudi u regionu i dijaspori biti važan segment u vašem budućem delovanju.

Sad, ne znam da li je slučajnost ili namera, ali činjenica jeste da u vašem timu koji ste nam predložili dobar deo ljudi ili je direktno rođen u državama u okruženju u kojima živi naš narod ili vuče direktne korene i rodbinski je vezan za taj isti region.

Ponavljam, ne znam da li je to namera ili je slučajnost, ali u svakom slučaju, oslikava simbolički jedno nacionalno jedinstvo našeg korpusa uopšte na Balkanu. I to je dobra stvar u svemu tome.

Neću govoriti o personalnim rešenjima. Od celog vašeg tima, ja danas imam rezervu samo prema jednom predlogu, pre svega, zbog političkih razlika koje sa tim predlogom imam od samog početka.

Ako je predsednik države svoj lični osećaj, svoje lično mišljenje stavio iza državnog interesa, ne vidim razloga da to ne uradim i ja to danas. I to govori o odgovornosti i predsednika države i SNS. S tim da gajim nadu da ću nakon godinu ili dve delovanja i spreman sam da kažem da sam pogrešio i da je rezerva bila neosnovana ako rezultati rada budu pozitivni. U svakom trenutku ću biti spreman da kažem da je ta moja rezerva bila nepotrebna. To ne znači da neću podržati taj predlog.

Sve u svemu, poštovana mandatarko, ovaj put ja lično glasam za vas i vaše predloge iz barem jednog razloga više nego 2017. godine. Ovaj put, pored predsednika države, verujem i vama. Verujem zbog svega onoga što ste uradili za moju Srbiju, za vašu Srbiju, za našu Srbiju, za naš narod u Srbiji i naš narod na Balkanu, uopšte. To govorim u svoje lično ime, a znam da je tako i kada je pitanju SNS, jer su naši glasovi uvek jedinstveni, tj. naš glas je uvek jedinstven.

S tim u vezi, kao predsednik Odbora za dijasporu i Srbe u regionu, budite sigurni da ću vam ja, moje kolege, SNS, biti veran saveznik u nastavku poslova koje ste započeli u ovom prethodnom mandatu, a koje je u stvari te 2014. godine započeo današnji predsednik države.

Na kraju, neka nam je sa srećom i nama i vama i vašem timu i Srbiji i svakom našem čoveku na Balkanu. Hvala vam.

PREDSEDAVAJUĆA: Zahvaljujem.

Ima reč narodni poslanik Uglješa Marković.

UGLjEŠA MARKOVIĆ: Uvažena predsedavajuća, uvažene kolege narodni poslanici, uvažena mandatarko i kandidati za budući sastav ove Vlade, uvažene građanke i građani Republike Srbije, danas je pred nama jedan veoma važan dan, dan u kome biramo novu Vladu, novu po svojim određenim personalnim rešenjima, kao i novim resorima koje će imati u sebi, ali svakako Vladu u kontinuiteta koji je zacrtan još od perioda 2012. godine dogovorom dvojice lidera Ivice Dačića i Aleksandra Vučića.

Kao pripadnik mlade generacije, osvrnuću se na položaj mladih u našem društvu. Mladi se danas suočavaju sa različitim vrstama izazova koji utiču bitno na kvalitet njihovog života, počevši od ekonomskih okolnosti, obrazovanja, ali i pitanja koja se tiču zasnivanja svoje porodice.

Ono što je mladima i te kako potrebno jeste da neko ima da ih sasluša i uvaži sve ono što su njihove preferencije. U tom smislu moram da istaknem i pohvalim ono što je država uradila u prethodnom periodu, što se tiče određenih projekata koje je sprovela i pokazala da u određenom intenzitetu ima sluha za mlade ljude i tu, pre svega, mislim na projekat koji se tiče iz oblasti zdravstva, kada je 100 najboljih studenata medicinskih fakulteta i 250 najboljih maturanata srednjih medicinskih škola dobilo priliku da dobije posao u svojoj struci, čime smo, s jedne strane, i zanovili naš zdravstveni kadar, a sa druge strane omogućili našim najboljim mladim lekarima da ostanu u svojoj zemlji.

Pohvalio bih iz oblasti poljoprivrede ono što je urađeno kada je u pitanju prilika da mladi poljoprivrednici apliciraju za bespovratna sredstva za pokretanje svoje poljoprivredne proizvodnje i nekih drugih agro biznisa.

I naposletku bih, takođe, istakao projekat koji se ticao „Moja prva plata“, a zahvaljujući kojim je 10.000 mladih ljudi dobilo priliku da stekne neka nova znanja, veštine i kompetencije koje su im u svakom slučaju pomogle prilikom sledećeg zapošljavanja.

Od ove Vlade očekujem da još energičnije nastoji da razume potrebe mladih ljudi i da na taj način se bori za njihovu kvalitetniju budućnost.

Smatram da država, uzimajući naravno sve okolnosti u kojima se nalazimo, treba da nađe načina da izdvoji više sredstava kada su u pitanju studenti. Smatram da bi mogli i u većoj meri da se školuju o trošku države, jer smatram da to nije trošak, već investicija za budućnost koja uz određene pravovremene privremene aktivnosti kojima idemo i vrlo brzo valorizovale svo to znanje koje je stečeno na tim fakultetima.

Takođe su nam potrebna i nova radna mesta koja jesu otvarana u prethodnom periodu, ali smatram da su nam potrebna i nova radna mesta koja će zahtevati i visokokvalifikovan kadar, čime bismo smanjili odliv naših mladih i obrazovanih ljudi iz Srbije, što smatram da je jedan od gorućih problema sa kojima se danas suočavamo.

Takođe, kao mlad čovek, koji je formirao svoju porodicu, podržavam inicijativu za stvaranje novog resora koji će se baviti porodicom i populacionom politikom, jer smatram da je porodica odavno izgubila ono mesto u našem društvu koje treba da zauzima, a to je da bude osnovni stub našeg društva i mislim da bismo vraćanjem porodice na to mesto koje joj pripada preventivno delovali kada je u pitanju niz neželjenih efekata koje za rezultat dobijamo, a reflektuju se kroz određena, da kažem, devijantna ponašanja kod mladih ljudi.

Mislim da je zdrava i jaka porodica jedan od osnovnih preduslova, ako pričamo o natalitetu, a složićemo se da bez nataliteta nema budućnosti naše zemlje.

Slušajući vaš ekspoze, smatram da imam razloga da budem optimističan da će se prava i položaj mladih ljudi naći na visokom mestu prioriteta onoga što ćete vi i vaša Vlada u narednom periodu raditi i, takođe, budućoj Vladi, ako je izaberemo, a ne vidim ni jedan razlog da to večeras i ne uradimo, želim da bude Vlada svih građanki i građana Republike Srbije, ostvarujući uspehe u interesu svih nas. Zahvaljujem.

PREDSEDNIK: Sledeći poslanik je Marijan Rističević.

MARIJAN RISTIČEVIĆ: Dame i gospodo narodni poslanici, ima izreka – govor treba da bude kao ženska suknja, dovoljno dugačak da pokrije temu, a dovoljno kratak da bude zanimljiv. Mislim da je to Čerčil rekao, pa ću ja probati da se držim toga.

Odmah da kažem da poštujem svoje koalicione partnere, a posebno njihovu hrabrost zato što u politici, ja kroz njih shvatam, ne dobijete često ono što samo vi želite, već i ono što drugi žele i otuda razumem par kadrovskih rešenja koja se nekima od nas baš ne dopadaju.

Da krenemo redom. Ja ću krenuti od spoljne politike. Pozdravljam što će to biti gospodin Selaković, s obzirom da sam imao tu čast da u ovih osam godina upoznam vrednosti koje on poseduje. Verujem da će u spoljnoj politici napraviti ono što mi očekujemo. Velike sile misle često da sa nama mogu i bez nas. Znam da će on sa tim izaći nekako na kraj.

Da bih bio dovoljno kratak, preći ću i na vojsku koja je veoma bitna i za spoljnu politiku po pitanju odvraćanja, a i Srbija je željna mira. Dosta je Srbija puta ratovala za druge. Vreme je da u malo dužem periodu živi za sebe i da u ekonomiji postigne neke rezultate kojima će i dalje jačati vojnu moć svoje zemlje, političku moć, spoljnopolitičku moć, a ima i ona izreka Sun Cua koja kaže – najveća veština je pobedi protivnika bez upotrebe sile.

Verujem da će to i novi ministar vojni i novi ministar spoljne politike u mnogome učiniti, naravno uz zahvalnost bivšem ministru spoljnih poslova, koji je zajedno sa Vladom uspeo da povuče 18 priznanja lažne države Kosovo.

Dame i gospodo narodni poslanici, mi moramo poštovati sve druge, ali, naravno, gospodine Selakoviću vi ćete učiniti da mi poštujemo sami sebe, jer ovi veliki često misle da im ne trebaju partneri, nego vazali i da mi samo treba da budemo podanici, a nikako prijatelji, partneri velikih sila i ova Vlada koja je sve do sada i buduća Vlada verujem da će u mnogome to učiniti da se mi osećamo kao njihovi prijatelji, partneri a ne kao vazali i podanici.

Što se poljoprivrede tiče, ja pozdravljam najavu onih pet milijardi, da se u ovoj godini povećaju podsticaji, s obzirom da je više zahteva podneto nego što smo mi očekivali u odnosu na prošlu godinu. Takođe, pozdravljam nameru ekspozea da se poljoprivredna proizvodnja približi preradi i prehrambenoj industriji, pre svega da bismo mi koristili svoj biljni potencijal za razvoj stočarstva, proizvodnju mesa, mleka i jaja i prerađivačku industriju.

Da se razumemo, podsticaji su veći dva puta nego što su bili do 2012. godine u iznosima, ali ja želim da oni budu još veći, ne samo zbog poljoprivrednih proizvođača, već upravo zbog te prehrambene industrije o kojoj je budući premijer govorio zato što bi prehrambena industrija imala jeftiniju sirovinu i bila konkurentnija na regionalnom tržištu i na drugim tržištima i tako bi i iz zemlje doneli višak vrednosti i dodatnu vrednost ovoj zemlji.

Dame i gospodo, poljoprivreda nije samo poljoprivreda. To je sada pitanje bezbednosti, demografije itd. Želim gospodinu Krkobabiću svaki uspeh u tome bez obzira na određene moje rezerve. Želim da oni uspeju, njegov tim da uspe, jer taj uspeh se tiče i mene s obzirom da živim na selu. Pobornik sam onog – nije baš potpuno ispravno, postoji izreka – bolje patiti za selom nego na selu. Treba da razmislite da sedište tog ministarstva za brigu o selu bude na selu, recimo u Topoli. Odande je krenula obnova državnosti Srbije, odande neka krene i obnova srpskog sela.

Imamo preko hiljadu sela sa 100 stanovnika, 200 sela je nestalo. U ovom trenutku, danas nas ima 110 manje nego što nas je bilo juče, od toga najmanje 80% je živelo na selu. Sa sela vode dva puta. Jedan put vodi u svet, a drugi put vodi na onaj svet. Ne vraćaju se ni jedni ni drugi. Došlo je vreme da dam i jedan predlog da ta briga o selu bude stepenasta. Najviše treba da vodimo brigu o selima duž administrativne linije. Moj predlog je da svakom domaćinstvu damo jedan minimalni lični dohodak za porodice, ne pojedince, koje žive duž administrativne linije. Bela kuga je najefikasnije etničko čišćenje. Veliki gradovi ne gube stanovništvo iako nemaju neki veliki natalitet. I dalje se napajaju iz nekih malih sredina, iz sela, i dalje se beži sa sela. Ovo je način da zadržimo prvo stanovnike duž administrativne linije da se ne desi najuspešnija agresija, a ta agresija je agresija dečijim kolevkama. Nemojte da ispraznimo te teritorije, imamo iskustva sa Kosova, jer onda će neki drugi narodi naseliti tu teritoriju i onda će verovatno doći opet do nemira i eventualnih ratova zato što će na takav način oni želeti da zauzmu teritorije, da isprave granice u svoju korist.

Zato pozdravljam brigu o selu, to ministarstvo i takođe treba voditi računa o ostalih hiljadu sela koja imaju manje od 100 stanovnika, pa onda da vodimo brigu o onima koja imaju više od 100 stanovnika. Na mapu sam stavljao ta sela sa manje od 100 stanovnika. Većina je uzduž administrativne linije i granica sa nekim susednim republikama koje su u prošlosti imale teritorijalne pretenzije na našu teritoriju. Voleo bih da ih više nemaju.

Na kraju da vam poželim sve najbolje, posebno ministarki koja će da vodi dijalog. Kažem, da se glasa samo za nju ja ne bih glasao, ali pošto sam rekao da u politici ne dobijete ono što vi želite, već ono što drugi žele, moja je obaveza da glasam i da poželim uspeh. Pri tome mislim da ona može da spreči one događaje koji su se dešavali pred Narodnom skupštinom i da je moj koalicioni partner, za razliku od mene, bolje procenio da takva osoba može da započne taj dijalog i da nam se ne desi danas neki spolja finansirajući, neke grupe dele i da nas vode u sukobe same sa sobom. Stalno ponavljam, u takvim sukobima gubimo sigurno mi.

Nisam siguran da će naši politički protivnici tu pruženu ruku i nameru najvećeg koalicionog partnera u ovoj Skupštini i u budućoj Vladi prihvatiti. Nemojte da imate iluzija. Kada želite da učinite nešto dobro dok idete tim putem, nemojte da očekujete od nekih nesrećnika da vam uklone neku prepreku sa puta. Morate da očekujete da će probati ovakvi kakvi jesu da vam navaljuju neku kamenčinu na taj put, ali ja cenim poruku koju ste poslali, da Srbija želi unutrašnji mir, da se posveti ekonomiji itd, a na onima je da tu ruku ispruženu prihvate i zato ja želim budućoj ministarki svaki uspeh, jer od toga može mnogo toga da zavisi u ovoj državi, jer postoji intencija da oni spolja koji nam ne žele dobro iskoriste ove iznutra koji su nas godinama potkradali da opet pokušaju zbog ideje o novom potkradanju da uruše stabilnost Republike Srbije.

Dostojevski je rekao – kada idete putem i ako budete zastajkivali da svakog psa koji laje gađate kamenjem onda ćete teško stići do cilja. Gospodo ministri, budući predsedniče Vlade, nisu oni vredni ni kamenja, ni stajanja i zato vam želim svaki uspeh. Vaša želja će biti glavna, vaša želja da uspete biće pola uspeha. Hvala.

PREDSEDNIK: Zahvaljujem.

Reč ima narodni poslanik Jelena Mihajlović.

JELENA MIHAJLOVIĆ: Da li me možete obavestiti koliko je vremena preostalo za našu poslaničku grupu?

PREDSEDNIK: Ostalo je četiri minuta i dve sekunde.

JELENA MIHAJLOVIĆ: Hvala.

Uvaženi predsedavajući, poštovani narodni poslanici, poštovani kandidati i pre svega poštovani građani Republike Srbije, velika mi je čast što imam priliku da vam se obratim iz najviše državne zakonodavne institucije.

Čestitam pre svega predsedniku SPS na imenovanju na ovu izuzetno važnu državnu funkciju i nemam ni trunku sumnje da će on tu dodeljenu funkciju izvršavati sa mnogo uspeha i da će ovaj parlament biti mesto gde ćemo voditi isključivo konstruktivne i vrlo važne rasprave koje će imati za cilj da odluke koje ovde budemo donosili budu vrlo važne i da život svih građana Republike Srbije iz dana u dan bude bolji.

Danas smo tu da bismo izglasali novu Vladu. Pred nama su kandidati za nove ministre i s obzirom da će naša poslanička grupa podržati ovaj predlog i glasati za, želim da čestitam svim budućim ministrima, da vam poželim mnogo uspeha u radu, jer vaš uspeh znači i uspeh svakog građanina Republike Srbije, što kvalitetnije vi budete radili to će svaki građanin naše zemlje i kvalitetnije živeti.

Već vidim da vas vodi pozitivna selekcija, posebno gospođo Brnabić u vašem timu. Sigurna sam da će tako biti i sa ostalim kandidatima za ministre. Pozitivnu selekciju smatram vrlo važnom i da vas pri izboru kandidata vodi njihovo znanje, sposobnosti, a da ne bude toliko presudna partijska pripadnost ili nepripadnost.

To govorim zato što sam ja ovde dobila šansu da sedim i govorim kao kandidat sa liste SPS, kao neko ko nije član te partije, kao neko ko se nije do sada bavio politikom, već isključivo zbog vere da svojim znanjem, dosadašnjim iskustvom, umetničkom karijerom i pre svega zbog moje želje da potencijalno iniciram na neke korisne promene mogu da budem od pomoći u radu ovog parlamenta, posebno u sektoru kulture i umetnosti, odakle i dolazim.

Brojne ozbiljne teme su pred nama svakako, ali vas molim da pored tema KiM, zdravstvene situacije, migrantske krize, ekonomske stabilnosti, što češće na dnevni red stavljamo temu kulture, umetnika i već me raduje što je gospođa Brnabić u svom ekspozeu apostrofirala te teme koje su kultura, sport, omladina i obrazovanje.

I sami znate da su Čerčilu za vreme rata predložili da deo sredstava za kulturu odvoji za nabavku oružja, on je na to rekao - a za šta se onda borimo? Kultura jednog društva određuje njegov nacionalni identitet i to smatram izuzetno važnim. Naša lična ambicija nas, sada funkcionera moraju postati javno dobro, moraju biti gorivo koje ćemo trošiti za realizaciju ciljeva koji će biti važni našim bakama, dekama, deci, profesorima, umetnicima, taksistima, jer smo svi jednaki i svi zaslužujemo jednake šanse.

Ja se do sada nisam bavila politikom, već isključivo muzikom i umetnošću i kao takva sam spoznala apsolutno snagu državne institucije. Veoma je važno kada kao umetnik i kulturni poslanik dobijete podršku snažne državne institucije i velika je razlika kada radite i realizujete svoje ideje i zamisli bez nje.

Znajući afinitete koje budući ministar kulture gospođa Maja Gojković ima prema kulturi i umetnosti, sigurna sam da će kultura dobiti svoje zasluženo mesto kako u budžetu kojim ćemo se ovde uskoro baviti, tako i u sveobuhvatnoj pažnji koju bi kultura u našem društvu morala da ima.

Ja ću koristiti svoje zakonom i Poslovnikom dobijeno pravo da postavljam pitanja vezana, kako za situaciju u kulturi, tako i u svim drugim oblastima gde se budu pojavili neki problemi za koje smatram da su važni.

Sada ću vam kao neko ko dolazi iz branše muzike i umetnosti, malo izaći iz formalnih okvira i dopustiću …

(Predsednik: Jelena, pošto moramo isteklo je vreme.)

…..par stihova jedne pesme koja je napisana 1981. godine skoro pre 40 godina. Tu se pominju teme o kojima mi i danas govorimo u ovom parlamentu. A glasi ovako, malo ću u maniru generacije kojoj pripadam i umetnosti pokušati da odrepujem, neće pevati: "Mnoge mi stvari kipte u glavi i okupiraju moždane hemisfere, mozak ko treger, ko na bini Džeger, rasteže se prati, ali ne može da shvati, te ovakvi mandati, te skoro uvek isti kandidati. Kandidat koji ne pokuša da rastrgne mandat po meni nije pravi demokrat. Pad nataliteta, smejurija živa, kao kratka porodiljska odsustva su kriva, u stvari mladi bez posla, bez krova nad glavom naslućuju da bi dete hranili travom. Lako pozivaju na stezanje kaiša oni koji su odavno već sve stekli i svoju su decu obezbedili, a tuđe se naprasno odrekli. Nisu do stezanja doveli isključivo fenomeni svetske ekonomske krize, na primer nikog zbog nerentabilnih investicija, ama baš nikog savest ne grize. S toga rezultati, rezultati, pa tek onda ponovni mandati". Molim vas da vas ova kovanica sve vodi, sve nas zajedno kroz budući, nadamo se uspešan rad. Živela Srbija.

PREDSEDNIK: Hvala.

Moram da kažem da sam bio tolerantan, samo zato što je ovo njen prvi nastup. Ona je inače svetski velemajstor violončela i nikad se nije bavila politikom, tako da vas molim da imate razumevanja za ovu moju popustljivost.

Sada idemo dalje.

Sledeći poslanik je Vladimir Marinković. Izvolite.

VLADIMIR MARINKOVIĆ: Hvala predsedniče Narodne skupštine Republike Srbije.

Gospođo mandatar, kandidati za članove Vlade Republike Srbije, dame i gospodo narodni poslanici, ja u ovom cenjenom domu pre nekoliko dana govorio o jednoj činjenici i o tome da SNS na današnji dan i predsednik Aleksandar Vučić imaju rejting od 66%. Dakle, istorijsku podršku građana i naroda Republike Srbije za sve ono što je urađeno u prethodnih nekoliko godina, u vreme kada je on bio mandatar 2014. godine, kada je vodio Vladu Republike Srbije i ono što on kao svojevrsni amanet, kao 44/2 MG/MĆ

jednu veliku odgovornost prenosi na vas, gospođo Brnabić, ali i na sve buduće članove Vlade, da delujete i radite onako kako je to rađeno u prethodnom periodu, posebno u oblastima spoljne politike, ekonomije, izgradnje infrastrukture i očuvanja najviših nacionalnih interesa naše zemlje.

Zahvaljujući predsedniku Vučiću, zahvaljujući ovolikoj podršci naroda i SNS, naša zemlja postaje šampion u mnogim oblastima. O našoj zemlji se govori u stranim medijima, u najrazvijenim stranim državama u najboljem mogućem svetlu, počevši od "Fajnenšel tajmsa", od onoga što smo uradili po pitanju infrastrukture na "Duing biznis" listi Svetske banke, pa i pre nekoliko dana ovo "Blumbergovo" istraživanje i stav o tome koliko će ova naša nova Vlada, za nekoliko sati ili za sat i nešto vremena biti izbalansirana i koliko je to veliko bogatstvo i demokratičnost naše zemlje i nas kao političara u vladajućoj većini, da u Vladi Republike Srbije sedi 11 kvalitetnih, odličnih žena koje mogu da rade poslove od energetike, evropskih integracija i svih drugih resora koji su bitni za razvoj naše zemlje.

Moje kolege su govorile dosta o šest principa koje je predsednik postavio pre nekoliko dana, kojima će se naša zemlja prioritetno baviti u narednom periodu. "Srbija 2020.-2025." govori jasno o viziji predsednika Vučića, o liderstvu i o svemu onome što je nama potrebno da budemo još jači, da budemo još moderniji, da budemo još bogatiji i da sledimo one rezultate koji su napravljeni i u 2015, 2016. godini, ali i u prošloj godini, ali i da pokažemo koliko smo dobri krizni menadžeri, kao i on, ali kao i gospođa Brnabić, na kraju krajeva i sada već bivša Vlada da se na najbolji mogući način izborimo sa ovom katastrofalnom pandemijom, da sačuvamo zdravstveni sistem. Tu naravno čestitke i ministru zdravlja koji je odradio veliki posao i celom Kriznom štabu, da sačuvamo naše građane, da sačuvamo naše ljude, ali je jako važna stvar da ne zaboravimo našu ekonomiju, da ne zaboravimo naše male, srednje i velike kompanije, ali i da ne zaboravimo strane investitore.

Mi smo čini mi se, jedina zemlja u Evropi, koja je samo nekoliko dana posle završetka vanrednog stanja počela da otvara nove fabrike. U nju su počeli da dolaze novi investitori, da otvaraju hiljade radnih mesta, da radimo ono što je Vučić započeo 2014. godine, da dovedemo u svako mesto, koliko god da je ono malo, nerazvijeno, novu fabriku, nove tehnologije, da sarađujemo sa svima, da usaglašavamo našu spoljnu politiku, da jačamo ekonomski, da jačamo u svakom mogućem smislu i na taj način osiguramo sebi jaku spoljnu političku poziciju.

Sada postajemo i jesmo pouzdani i strateški partner NRK i Ruske Federacije, SAD. Na Vašingtonskom sporazumu nam čestitaju svi i to jeste jedna ogromna pobeda naše zemlje, ogromna pobeda predsednika Vučića i ono što je još bitnije od svega toga, da mi postajemo pobednici i da se u ovu zemlju zahvaljujući njemu i zahvaljujući tom liderstvu vraća taj liderski duh, vraća pobednički duh koji smo već pokazali da imamo i u oblasti ekonomije, i u oblasti socijalne politike, i u oblasti kulture, sporta, turizma, ali ovoga puta i spoljne politike, odbrane, unutrašnjih poslova i svega onoga što je važno za zaštitu ključnih i vitalnih nacionalnih interesa naše zemlje.

Takođe, hoću da kažem da je jako važno, pored ove saradnje sa velikim silama, to što je napravljena odlična saradnja i pozicioniranje i sa Višegradskom grupom i sa našom ovde kvadriteralom, računajući tu Grčku, Rumuniju i Bugarsku i sve ono što je urađeno na inicijativu našeg predsednika, a vezano za mini Šengen, vezano za prvenstveno i prioritetne ideje carinske unije i ekonomiju, radna mesta i sve ono što je on govorio godinama, a sada se pokazuje da to prihvataju i oni koji su od početka bili protiv toga, i oni koji su bili mentori i oni koji su bili uvek protiv nas. Slobodan protok roba, ljudi kapitala, trgovina, ekonomija, radna mesta, nove investicije, zajedničko tržište. Samo je to put ka rešenju par ekselans političkih problema, a za to vreme, 18 puta nepriznavanje ili suspendovanje priznanja tzv. Kosova i jačanje maksimalno pozicije naše zemlje u međunarodnoj zajednici, nemogućnost, odnosno sprečavanje tzv. Kosova da postane punopravni član Uneska. Sećamo se naše sreće i zadovoljstva kada je gospodin Stefanović došao iz Abu Dabija boreći se tamo da tzv. Kosovo ne uđe u Interpol.

Dakle, svi su radili i nadam se da će svi u narednom periodu raditi na tom putu i planu odbrane naših vitalnih interesa i naravno onoga što je postavio predsednik Vučić, a vezano za modernizaciju naše zemlje, vezano za mir, vezano za stabilnost.

Mnogo energije, mnogo rada je posvećeno tome da dođe do stabilnosti, da dođe do mira, jer kada imamo stabilnost, onda možemo da imamo i dugoročna politička rešenja. To je pokazatelj da naša vlast, da naša većina ovde u Skupštini, ali i naša buduća Vlada će brinuti o građanima, o njihovim interesima, o njihovom novčaniku i svemu onome što je potrebno za normalan život svakog našeg građanina. Tako ćemo samo podići naše kapacitete u oblasti demografije i demografskih kapaciteta, tako ćemo podići kapacitete i u oblasti ljudskih i manjinskih prava i, da tu završim, i tu smo šampioni.

Evo govori nekih mojih kolega su dovoljno pokazali koliko je ova država otvorena za saradnju, koliko nije u ovoj zemlji bitno ko se kako zove, koje je vere, koju religijsku ili bilo kakvu drugu ima pripadnost. To su pokazali naši prijatelji i braća Mađari danas, Bošnjaci koji hoće da grade ovu državu. Svima njima se zahvaljujem, Mađarima posebno.

Pre neki dan sam gledao jedan dokumentarni film i želim da se zahvalim na njihovim žrtvama i posvećenosti našoj zemlji, i Josipu Šicu, dobrovoljcu na Košarama, i Tiboru Cerni i njihovim porodicama, svima onima kojima je Srbija na srcu. Njima je Srbija i majka i biće majka i nadam se da će Srbija u budućnosti da nastavi ovim putem, da bude država svih građana ove zemlje želeći da svi oni budu razvijeni, da njihove porodice budu bogate i da svi napreduju. Hvala.

PREDSEDAVAJUĆA (Elvira Kovač): Zahvaljujem narodnom poslaniku Vladimiru Marinkoviću.

Sledeći reč ima narodni poslanik Života Starčević iz poslaničke grupe Jedinstvena Srbija.

Podsetila bih vas da vaša poslanička grupa ima devet minuta i 48 sekundi.

Neka se pripremi Marko Atlagić.

Izvolite.

ŽIVOTA STARČEVIĆ: Uvažena predsedavajuća, dame i gospodo narodni poslanici, uvaženi kandidati za članove buduće Vlade Republike Srbije, večeras, danas, biramo 16. po redu Vladu Republike Srbije u modernoj eri višestranačja, ako računamo one izbore iz 1991. godine i Vlade Dragutina Zelenovića ili 142. Vladu, ako brojimo od prve Vlade Avrama Petronijevića iz 1839. godine, odnosno Kneževine Srbije.

Zašto pričam i zašto sam počeo sa ovim podacima? Ovih dana na raznim portalima i medijima možemo videti pojedince ili čitati pojedince koji, želeći da omalovaže, diskredituju Vladu koja još nije izabrana, koji žele da omalovaže i minimiziraju bilo kakav budući rezultat Vlade koju danas biramo, Vladu koja još nije izabrana nazivaju vladom oročenog mandata, govore o tome da vlada ima kratak period i da ne može puno toga da uradi i da postigne značajne rezultate.

Međutim, ja moram da vam kažem da u istoriji Srbije jednostavno jako često i jako puno su birane i smenjivane vlade. Samo u periodu od 1918. do 1929. godine birano je čak 26 vlada, počev od tzv. 12. Vlade Nikole Pašića, pa sve do prve Vlade Petra Živkovića 1929. godine.

Naime, država Srbija je uvek bila izložena brojnim izazovima, kako iznutra, tako i spolja. Kako bi odgovorila tim izazovima, kako bi na najbolji, najoptimalniji način rešila probleme sa kojima se suočava Srbija je često, između ostalog, i menjala, rekonstruisala svoje vlade.

Inače, danas u 21. veku, kada su promene u svetu, Evropi, okruženju jako brze, kada su periodi između ekonomskih kriza i perioda ekonomskog prosperiteta jako kratki i jako se brzo smenjuju, danas u doba kada vlada pandemija Korona virusa i naravno ekonomska kriza koja prati tu pandemiju Korona virusa, svet, pa i Srbija koja svakako nije izolovana od svega imaju i te kako potrebu da se menjaju. Otuda danas biramo vladu koja treba da odgovori potrebama današnjice, izazovima današnjice i koja treba da omogući dobro funkcionisanje svih sfera društva u uslovima pandemije i ekonomske krize koja pogađa čitav svet i koja treba vladu koja treba vladu da zaštiti pre svega zdravlje nacije.

Ali, svet i Srbija danas i svet i Srbija 2022. godine neće biti isti. Svet se, kao što rekoh, jako brzo menja. Mi ne znamo da li će i kada biti završena pandemija Korona virusa. Ne mogu se precizno i tačno predvideti ni posledice ekonomske krize koja sledi i prati pandemiju. Ne znamo kakvi i koliki će biti pritisci, spoljnopolitički pritisci na našu državu. Sve to je razlog i upravo u tom smislu ja shvatam najavu predsednika Republike Srbije da ćemo 2022. godine imati nove parlamentarne izbore i novu Vladu koja će imati zadatak da odgovori nekom novom, drugačijem i nadamo se boljem vremenu.

Međutim, vlada koju danas biramo mora odgovoriti brojnim izazovima, kako sačuvati ekonomiju Srbije u uslovima pandemije i kako zadržati lidersku poziciju u regionu kada su u pitanju direktne strane investicije. Ova Vlada mora sačuvati političku i vojnu neutralnost u vreme kada smo svedoci veoma velikih turbulencija u svetu. Ova Vlada mora da očuva mir i stabilnost, ne samo u državi Srbiji, već i u regionu i da bude lider i stub očuvanja tog mira i stabilnosti u regionu.

Ova Vlada mora da očuva teritorijalni integritet i suverenitet naše države, a da pritom ostane na proklamovanom putu ka članstvu u EU. Ova Vlada mora da nastavi da gradi dobru spoljnu političku poziciju i da gradi dobre prijateljske odnose kako sa SAD i EU, tako i sa tradicionalnim prijateljima Rusijom i Kinom.

Naravno, ova Vlada treba da razvija i dobre dobrosusedske odnose. Ova Vlada treba da nastavi borbu sa kriminalom i korupcijom i da nastavi jačanje svih institucija sistema, mora da osnaži borbu protiv bele kuge, pospeši rađanje, sačuva zdravlje nacije. Ova Vlada mora da pokrene unutar preko potreban unutrašnji dijalog u društvu. Ova Vlada mora da nastavi sa revitalizacijom sela. Slažem se sa tvrdnjom u ekspozeu da svako selo treba da ima širokopojasni interes, ali svako selo mora da ima i zdravu pijaću vodi, kvalitetnu struju, gas, nasipane atarske puteve, mora da ima sportske terene, domove kulture, mora da ima penzionerske klubove kako bismo izjednačili kvalitet života kako u gradu, tako i na selu.

Slažem se i sa tvrdnjom da Srbija mora da ide u korak sa svetom i da Srbija mora da razvija veštačku inteligenciju, to je preko potrebno, ali Srbija mora da nastavi da čuva i da se trudi da očuva i našu prirodnu inteligenciju i znanje, odnosno naše mlade, da spreči odlazak u svet, odliv mozgova kako bismo te mlade, talentovane ljude sačuvali u našoj zemlji i kako bi od njih stvorili dobre građane Srbije.

Što se tiče obrazovanja, naše obrazovanje i naš obrazovni sistem je dobar. O tome svedoči činjenica da su mladi, školovani ljudi rado viđeni u najrazvijenijim državama sveta. Naš obrazovni sistem je nedavno pokazao da se lako i brzo adaptira i na iznenadne i nepovoljne i neprijatne situacije, ali prostora za popravljanje obrazovnog sistema i te kako ima.

Naime, naš obrazovni sistem moramo postaviti tako da odgovori potrebama ne današnjice, već nekog budućeg vremena. Zašto? Zato što oni koje danas školujemo iz obrazovnog sistema kao finalni proizvod izlaze tek za nekoliko godina, tako da naš obrazovni sistem mora ići ispred svog vremena.

Kažu – koja je razlika između škole i života? Školovan prvo da lekciju, pa vam onda da test, da vidi da li ste naučili. Život vam prvo da test iz koga naučite lekciju. Naš obrazovni sistem mora da bude usklađen sa potrebama života današnjice. Naš obrazovni sistem i stečeno znanje u njemu mora biti primenljivo. Zato mi je drago što je u ekspozeu obrazovanje stavljeno kao jedan od prioriteta.

Na prethodnim parlamentarnim izborima narod je pokazao da želi politički kontinuitet, dao je ogromno poverenje strankama koje su i u prethodnom periodu činile vlast, pa je ova vlast, odnosno ova Vlada koju večeras biramo zaista i Vlada političkog kontinuiteta, ali i Vlada sa puno novih personalnih rešenja, samim tim i sa novom energijom, koja će dati jedan dodatni impuls daljem snažnom ekonomskom razvoju naše države i društva.

Otuda poslanička grupa JS će podržati, kao što je i u prethodnom izlaganju rekao naš predsednik Dragan Marković Palma, predlog predsednika Republike za izbor i za kandidate za Vladu Republike Srbije i u daljem radu će dati svoj doprinos kroz skupštinsko delovanje, kako bismo svi zajedno odgovorili izazovima današnjice.

Budućoj Vladi želim puno uspeha u radu. Hvala.

PREDSEDAVAJUĆA: Hvala, kolega.

Samo da vas obavestim da ste potrošili vreme predviđeno za vašu poslaničku grupu.

Reč ima prof. dr Marko Atlagić. Izvolite.

MARKO ATLAGIĆ: Uvažena potpredsednice Narodne skupštine Republike Srbije, uvažena mandatarko gospođo Brnabić, dame i gospodo narodni poslanici, drago mi je što među kandidatima za ministre vidim lica koja su vrlo često u proteklom periodu dolazila u ovaj visoki dom, što govori o njihovom radu i posvećenosti. To želim i novim licima kandidatima za ministre.

Poštovani narodni poslanici, ovaj program rada Republike Srbije kandidata za predsednika Vlade Ane Brnabić izuzetno je dobro postavljen, zasniva se na onih šest ciljeva, ali razrađen do detalja, da tako kažem, i nemam nameru posebno o njima govoriti, ali ću skrenuti neku pažnju na svih šest, u nekom drugom kontekstu.

Prvo, kako je i nagovestila gospođa Brnabić, a i predsednik Republike, borba za zdravlje naših građana, pod broj jedan, kako onih starijih, tako i onih sredovečnih, a i naše dece. Cilj nam je, dame i gospodo, da budemo među pet najuspešnijih evropskih zemalja. To je visoka lestvica. Verujem u Vladu Republike Srbije da će ispuniti ovu lestvicu, a da ne kažem i prebaciti. U tu svrhu potrebni su nam novi kapaciteti, nove bolnice, klinički centri, renoviranje starih, potrebna su nam dodatna ulaganja iz budžeta, što nije lak posao. To je jako teško u ovoj situaciji u kojoj se nalazimo.

Radi onih koji svakodnevno negiraju uspeh bivše Vlade, da kažemo već bivše, ali i radi onih ministara koji su u sadašnjoj Vladi, dozvolite i radi građana Republike Srbije da kažem, da je Republika Srbija prva uvela zdravstvene mere za suzbijanje korone. Je li tako, gospodo narodni poslanici? Prvi smo uveli neophodne ekonomske mere za oživljavanje ekonomije. Znam da izazivam sada revolt naših političkih protivnika, a moraju se složiti sa ovim. Isto tako, sačuvali smo zdravstveni sistem uz nadljudske napore naših zdravstvenih radnika, medicinskih sestara i naših lekara i Vlade u celini i predsednika Republike, i to smo jedna od retkih zemalja, kako vidite sad u okruženju šta se dešava. Dalje, u ovakvoj situaciji, gradili smo kovid bolnice. Je li tačno ili nije? U ovako teškoj situaciji prilagodili smo zdravstveni sistem pandemijskom vremenu u neverovatno brzom vremenu, prekomponovali smo, i to smo jedna od retkih zemalja u okruženju, a da ne kažem i u Evropi.

Pomogli smo građanima Republike Srbije, svakom pojedinačno po sto evra, sačuvali smo naše penzionere, da ne kažem u stopostotnom smislu. Na račun toga dobijali ste vi, gospodine Lončar, udarce od naših političkih protivnika, vi gospođo Brnabić, vi članovi bivše Vlade i kandidati u sadašnjoj Vladi i naš predsednik Republike. Ovo moram zbog toga da kažem, prvi smo prilagodili školski sistem ovom pandemijskom vremenu, prvi u ovom delu Evrope, nabavili smo prvi zaštitnu opremu, dokazali smo praktično solidarnost, dali smo pomoć i nekim evropskim zemljama u Evropskoj uniji. Je li tačno ili ne? Unatoč svemu tome, doveli smo naš zdravstveni sistem na šesnaesto mesto u Evropi, a za vreme vlasti bivšeg režima, gospodine Jeremića i gospodina Đilasa, sa 619 miliona evra za vreme bavljenja politikom, bili smo van liste 2012. godine, onda smo poslednji, trideset šesti bili, a danas, danas smo šesnaesti na rang-listi.

Nažalost i na nesreću našu, ima i onih koji su radili suprotno, vodili su kampanju protiv suzbijanja korone. Imaju li malo osećaja prema onim koji su nastradali od korone? Deo doktora, deo profesora i da ih dalje ne nabrajam. Među njima, ovo moram da istaknem, zbog brutalnih napada na sve poslanike u Narodnoj skupštini SNS, brutalnih napada za sve kandidate za ministre i najbrutalnijih napada na predsednika Republike je dr Mila Alečković. Ta žena vrši propagandu iz Pariza protiv suzbijanja kovida-19 u Srbiji, a istovremeno iz Srbije vrši agitaciju protiv suzbijanja kovida-19 u Francuskoj i u Srbiji, niko ne zna gde je. Ona je nazvala predsednika Vučića i njegove saradnike, poslanike, bitangama, sadistima i psihopatama 15. juna gospodnje 2020. godine. Ta gospođa je profesor univerziteta. Ona kaže da se bori protiv respiratora, pa kaže, citiram: „Sve je više ljudi na respiratorima, da odu u smrt. To je program ubijanja ljudi“. Možete li, poštovani građani Republike Srbije, zamisliti da to govori profesor univerziteta? „Ljudi u Kriznom štabu su najgluplji“, citat njen, „Doktor Kon je velika budala“, citat. Kaže: „Na francuskom Kon znači budala“. To je ta naša profesorka. Ko je ta žena? Moram da kažem da je predavala na Filozofskom fakultetu u Beogradu. Zbog lošeg odnosa prema nastavi isterali su je sa tog fakulteta. Oni koji su joj hleb dali u Kosovskoj Mitrovici, ona im danas vraća takvim pogrdnim nazivima.

Dozvolite dalje, poštovani narodni poslanici, borba za vitalne interese našeg naroda na Kosovu i Metohiji, samo nekoliko rečenica, pošto 23 godine sam radio na Kosovu i Metohiji. To je vrlo teška borba, a vodi se posle 2008. godine, a problemi su pre više od tri veka, uz stalno gubljenje našeg stanovništva. Zato je potrebno široko jedinstvo čitavog naroda, jer samo tako možemo sačuvati naše interese da budemo spremni za kompromisno rešenje, da ulazimo u razgovore za kompromisno rešenje, da ulazimo u razgovore, ne da iz njih bežimo kao što predlažu neki politički protivnici. Imamo mi jedan deo intelektualaca koji se zalažu za to da predamo Kosovo i Metohiju.

Imamo mi jedan deo intelektualaca koji se zalažu za to da predamo Kosovo i Metohiju. Ja se izvinjavam, ali moram o imenima govoriti i ništa neću slagati, daću citat, ako se ne slažu neka me tuže za ovo.

Akademik, koga često prozivam u ovom visokom domu, Dušan Teodorović kaže, citiram – pustite Kosovo, da ne bi ste žrtvovali Srbiju. Veliki problem za srpsku naciju i državu su pojedini intelektualci, koji zahvaćeni, navodno evropskim pomodarstvom i koristoljubljem, zaboravljaju interese svoje otadžbine. Gospodinu Teodoroviću, akademiku, predsedava predsednik Srpske akademije, dr Kostić, koji je rekao, citiram – de jure i defakto Kosovo je izgubljeno za Srbiju. Završavam citat. Oktobar 2015. godine. Gospodo akademici, Kosovo pripada našim precima i našim potomcima, ono je natopljeno krvlju onih koji su za njega dali život. Na Kosovo su Srbi živeli, na Kosovu su Srbi radili i gradili vekovima, nadam se da će i u budućnosti, vekovima, ne da se nadam nego siguran sam.

Gospodine akademiče Teodoroviću, zapamtite moral i patriotizam čine jednog naučnika velikim, ponoviću vam, moral i patriotizam čine jednog naučnika velikim, upravo te vrednosti daju smisao nauci. Vi ste gospodine akademiče, 22. jula 2020. godine, rekli, citiram – Kosovo nije sastavni deo Srbije. Završen citat. A nije predsednik Upravnog odbora akademije, našao za shodno da stavi to na dnevni red, a stavlja i brani akademika Teodorovića, samo zbog toga što citiram ove gluposti, koje izgovara.

Vi ste, gospodine akademiče 5. marta gospodnje 2020. godine, uporedili građane Republike Srbije, koji podržavaju predsednika Republike Srbije, gospodina Aleksandra Vučića i SNS sa stanovnicima nacističke Nemačke i pristalicama Adolfa Hitlera, rekli ste gospodine akademiče, citiram – Aleksandar Vučić je uspeo slično, kao Staljin, Hitler, Musolini i Franko. Završen citat. Napali ste, gospodine akademiče i SPC. Nemam vremena večeras o tome, a nadam se da će mi dozvoliti predsednik poslaničke grupe u budućnosti.

Kada smo na temi Kosova i Metohije, moram da vam kažem i Dragan Đilas, od 619 miliona, a za Evropu Đilaš, sastao se u čačanskoj kafani, 4. jula 2018. godine, zajedno sa Vukom Jeremićem, Jankom Veselinovićem, Boškom Obradovićem, Dušanom Petrovićem, čini mi se da je i onaj Veljo Ilić, doktor kraduckanja, sastali su se i skovali plan da pokrenu proteste i da gospodina Vučića ruše na, upravo na temu Kosova i Metohije.

Poštovani narodni poslanici, poštovana kandidatkinjo za predsednika Vlade i kandidati za ministra, umesto da su se dogovorili da Kosovo i Metohiju vrate, tamo odakle su ga oterali, te moralne gromade pale su tako nisko, da nesreću vlastitog naroda i svojih građana koriste za svoje sebične interese. Zato njih nema danas ovde. Bili su oni u prošlom mandatu, nisu se hteli suočiti sa istinama u ovom visokom domu.

Četvrto, borba protiv onih koji su ekonomski progres Srbije iskoristili zato da postave neke nove temelje i mreže za uspostavu novog sistema i ubijanje i pljačkanje ljudi. Srpska napredna stranka, se borila protiv ove pošasti i dostigla visoki nivo, zahvaljujući Nebojši Stefanoviću, zahvaljujući gospodinu Vulinu i svim ministrima u prošloj Vladi, a zahvaljujući i narodnim poslanicima i našem predsedniku Aleksandru Vučiću.

Peto, očuvanje nezavisnosti samostalnog odlučivanja. Ovo posebno povlačim, očuvanje nezavisnosti samostalnog odlučivanja Srbije i Srbija je ponosi time. Zašto narodni poslanici? Pa, zbog toga što je to tradicija i sastavni deo identiteta srpskog naroda i srpske države. Bićemo vojno neutralna zemlja, brinućemo o svojim interesima, a naš kurs je EU.

Poštovani narodni poslanici, šesto, snažan ekonomski napredak Srbije, da se borimo za rast preko 6% iduće godina, a da bar ovu godinu s obzirom na situaciju u kojoj smo završimo oko nula, te da budemo zaista zbirno najbolji u Evropi. To je strahovita podignuta lestvica. To od vas traži, gospodo narodni poslanici i kandidat za ministre, naš uvaženi predsednik, gospodin Aleksandar Vučić. To traže građani Republike Srbije i nema zaista smisla da to nećemo ispuniti.

A da bi to ostvarili, danas je to neko rekao, u ekspozeu mandatarke to stoji, a i naš predsednik je to rekao pre četiri dana, potreban nam je mir, zalaganje u regionu za mir, upravo onako kako se zalaže naš predsednik Republike, propagira pedagogiju mira. Mir je osnovni uslov za stabilnost zemlje i regiona. Za budućnost se mir osigurava vaspitanjem naše dece i omladine, a ona je unazad 15 godina, ne samo u našoj zemlji, nego u regionu bila na vrlo nismo stepenu. Ne govorimo o obrazovanjem nego o vaspitanju. Vaspitanje za mir u budućnosti se vrši programima u dečijim obdaništima, u školama, na univerzitetima, dakle, u roditeljskom domu i ostalim faktorima vaspitanja i obrazovanja.

Još je veliki Lajbnic, nemački filozof rekao svojim savremenicima, citiram – dajte mi vaspitanje i mi ćemo za kraće od pola veka promeniti karakter Evrope. Završen citat.

Poštovane dame i gospodo, a veliki češki pedagog i reformator i učitelj, Jan Amos Komeski pisao je, citiram – rat treba odbaciti kao nešto zversko jer ljudstvo pristaje samo ono ljudima što je ljudsko. Završen citat.

Danas poštovani građani Republike Srbije čovek kao resurs, svekolikog progresa osuđen je, sudbina nam dala da gradimo društvo učenja, da gradimo društvo slobodnog vremena, da gradimo društvo informatičko i civilno društvo. To nije ni malo lako, to su ogromni zadaci.

Na kraju, da malo nerviram naše političke protivnike, skroz. Postavljam pitanje vama, uvaženi narodni poslanici, a i našim političkim protivnicima i građanima Srbije – Ko je prvi od predsednika države u zadnjih 30 godina izvršio finansijsku konsolidaciju države? U zadnjih 30 godina, razmislite malo od kada do kada. Naravno, Aleksandra Vučić. Ko je prvi rekao od predsednika država – nećemo u NATO, a hoćemo saradnju sa njim? Od predsednika država, Aleksandar Vučić. Ko je prvi od predsednika država obeležio NATO agresiju na našu zemlju? Naravno, Aleksandar Vučić. Ko je prvi rekao – neću uvesti sankcije Rusiji? Tu sam mnoge opklade dobio. Naravno, Aleksandar Vučić. Ko je prvi rekao zapadu – nećete nas sprečiti da sarađujemo sa Rusijom i Kinom? Naravno, Aleksandar Vučić. Ko je prvi od predsednika države posle dosovskog uništenja Vojske Srbije podigao Vojsku Srbije na jedan zavidan nivo? Naravno, Aleksandar Vučić. Ko je prvi od predsednika države povratio međunarodni ugleda naše zemlje? Aleksandar Vučić. Ko je prvi uveo digitalizaciju? Za vreme Aleksandra Vučića, on je u svom ekspozeu prvi nagovestio, a kasnije i gospođa Brnabić. Ko je prvi povratio iz Rusije 166 list Miroslavljevog jevanđelja gde mu je odavno bilo mesto? Aleksandar Vučić. Ko je prvi uspostavio diplomatske veze sa SAD, nadamo se na nivo i garantujem da će to učiniti kao nekada što smo imali. Naravno, Aleksandar Vučić.

Poštovani narodni poslanici, a politički protivnici dobro zapamtite, danas je Aleksandar Vučić jedini, podvlačim, jedini slobodni vladar u Evropi, jedini slobodni vladar u Evropi.

Apelujem na naše političke protivnike da ne dele narod. Narod nije podeljen, oni ga dele svakodnevno ulicama i gradovima Srbije, i da ne šire mržnju i nasilje, jer vaša mržnja i vaše nasilje koje provodite širom Republike Srbije nećemo odgovarati nasiljem i mržnjom. Znate zašto? Zato što smo svesni da se mržnjom i nasiljem na može graditi Republika Srbija. Ona se može samo graditi neumornim radom, patriotizmom, ljubavlju i lepim vaspitanjem. U to ime staraćemo se da sprovedemo ovo u delo. Hvala.

PREDSEDAVAJUĆA: Zahvaljujem.

Reč ima narodna poslanica Milanka Jevtović Vukojčić.

MILANKA JEFTOVIĆ VUKOJČIĆ: Zahvaljujem.

Poštovana predsedavajuća, poštovana gospođo Brnabić, poštovani članovi buduće Vlade, dame i gospodo narodni poslanici, poštovani građani i građanke Srbije, danas je važan dan u Domu Narodne skupštine, jer danas treba da izaberemo novu Vladu, odnosno novog mandatara i članove Vlade. Ovo je važan, a ujedno i svečan dan.

Ono što najpre želim da istaknem to je da me raduje što je u ovoj Vladi 50% je članova žena i to ne samo sa aspekta rodne ravnopravnosti, već je to za mene dokaz da je Srbija postala zrelo demokratsko društvo. Žene su vredne, žene su marljive, žene su odgovorne, a žene su, Boga mi, vrlo hrabre.

Ono što najpre želim da istaknem, a što se tiče ekspozea mandatarke to su dve činjenice. Da je vaš ekspoze duboko utemeljen u realnosti, a bez realnosti nema ni budućnosti.

Druga njegova bitna karakteristika je to da vaš ekspoze ima viziju budućnosti, a u toj viziji budućnosti u fokusu, odnosno u centru je bolji kvalitet života svakog građanina Republike Srbije. Znači, vratiću se možda samo na jedno. U fokusu vašeg ekspozea je upravo čovek, građanin Republike Srbije.

Takođe, želim da naglasim da ste se vi u svom ekspozeu držali i šest principa koje je Aleksandar Vučić, predsednik Republike Srbije, izneo kao plan i program, jer svakako, svi znamo da su 21. juna na izborima građani Republike Srbije dali ogromnu političku podršku politici Aleksandar Vučić – Za našu decu.

Takođe, moram da kažem da je u sklopu vašeg ekspozea i investicioni projekti koji se odnose na plan i program „Srbija 2025“ koji je utemeljivač tog plana i programa predsednik Republike Aleksandar Vučić zajedno sa vama.

Ono što je cilj tog plana „Srbija 2025“ to je da na kraju 2025. godine prosečna plata bude 900 evra, prosečna penzija između 430 i 440 evra, da Srbija bude zemlja ekonomski jaka i ekonomski lider uopšte u Evropi.

Želim da naglasim da ono što je prioritet broj 1, to je svakako briga za zdravlje svakog građanina Srbije i starijeg, i sredovečnog, i mladih i dece.

Kao cunami kovid 19 zahvatio je sve zemlje na globalnom nivou. Mnogo ekonomski uspešnije zemlje nisu uspele da se nose na način kao što se to nosila Srbija. Tome treba da zahvalimo, pre svega, zdravstvenim radnicima koji su odgovorno i požrtvovano brinuli o svakom pacijentu, ali naravno ne treba da nas bude stid, moramo da zahvalimo i našoj državi, moramo da zahvalimo i predsedniku Aleksandru Vučiću, moramo da zahvalimo i vama, gospođo premijerka, zato što ste učinili sve da građanima blagovremeno i adekvatno budu pružene sve informacije, a u prethodnom periodu radili ste puno kako bi se naš zdravstveni sistem ojačao.

Zahvaljujući ličnom prijateljstvu predsednika Republike Aleksandra Vučića i predsednika Narodne Republike Kine, Si Đipinga, iz Kine nam je stigla ogromna pomoć kako u medicinskoj opremi, tako i možda što je još značajnije u ljudstvu. To su zdravstveni radnici koji su u tom prvom naletu kovida 19 pomogli našim zdravstvenim radnicima ovde u Srbiji.

Naravno da želim da istaknem da Srbija možda ne bi mogla tako uspešno da se bori sa kovidom 19, da nije 2014. godine premijer Vlade Republike Srbije bio Aleksandar Vučić, da nije preduzeo mere fiskalne konsolidacije koje jesu bile bolne i teške, ali jedine moguće u tom momentu. Čak i preduzimajući takve mere, tada premijer, Aleksandar Vučić vodio je računa o zaštiti onih najranjivijih i najugroženijih, penzije za 60% penzionera apsolutno nisu smanjene, a nijedno socijalno davanje niti je umanjeno, niti je kasnilo.

Ono što takođe želim da naglasim, a što sam primetila u vašem ekspozeu, to je da vršite analizu poteškoća sa kojim se svakako suočavate u svom radu, jer poteškoća uvek ima, ali odgovorna Vlada upravo i služi za to da se sa teškoćama bori i da nalazi rešenja za izlazak iz tih poteškoća.

Želim da pohvalim proširenje Vlade sa još tri ministarstva, a posebno bih se osvrnula na Ministarstvo koje se odnosi na populacionu politiku i demografiju.

Takođe, moram da istaknem da je posle 70 godina pitanje populacione politike prvi na dnevni red stavio upravo Aleksandar Vučić. Dobro je što ekonomski napredujemo, dobro je što je Srbija danas cenjena i uvažavana u svetu, ali mi zadnjih 30 godina imamo negativan prirodni priraštaj.

Srbija mora da bude zemlja u kojoj se rađaju deca, i zato već 2018. godine, preduzete su mere kako bi se radilo na podsticaju nataliteta. Te mere dale su rezultate i nadam se da će novo ministarstvo svojim kapacitetom, kroz svoj rad dalje raditi na unapređenju svih mera koje se tiču populacionih i demografske politike.

Ono što želim da istaknem, to je da je Srbija preduzela jedan paket ekonomskih mera, koje su se odnosile i na građane privrede. Srbija četiri za redom nije imala suficit u budžetu.

U sredstva ekonomske podrške upumpano je 4,28 miliona evra, kako bi građani Srbije što bolje izneli teret koji nam je pretio i preti nam od kovida 19.

U svakom slučaju želim vam sreću i uspeh u svom radu. Nadam se da ćete nastaviti da Srbija, pre svega bude mirna, bezbedna, ekonomski napredna zemlja i zemlja koja se svake godine puni novim naraštajima. Hvala.

PREDSEDNIK: Zahvaljujem.

Pošto na listama poslaničkih grupa više nema prijavljenih za reč, a pre zaključivanja pretresa, pitam da li žele reč predsednici, odnosno, predstavnici poslaničkih grupa ili još neko ko nije iskoristio svoje pravo iz člana 96. Poslovnika? Ne.

Da li želi reč kandidat za predsednika Vlade? (Da.)

Reč ima gospođa Ana Brnabić. Izvolite.

ANA BRNABIĆ: Hvala vam, poštovani predsedniče.

Na kraju ove rasprave želim da se zahvalim svim poštovanim narodnim poslanicima, kako onima koji su izrazili podršku za program rada Vlade koji sam predstavila i za tim koji sam predstavila, tako i onima koji su rekli da neće glasati za nas, što je sve normalno i prirodno u jednom demokratskom društvu, kakva je Republika Srbija.

Takođe, moram da kažem da sam zaista ponosna i zahvalna zato što smo danas u ovoj Narodnoj skupštini posle mnogo, mnogo vremena čuli jednu zaista konstruktivnu raspravu i pokazali građanima Republike Srbije kako to izgleda kada imate parlament u kome njihovi predstavnici razgovaraju o stvarima koji se zaista tiču njihovog kvaliteta života, kada imate ljude koji se bave konkretnim temama i da vam kažem da, ukoliko dobijemo vaše poverenje, već danas ja znam da će meni rad ovakvog parlamenta mnogo pomoći u mom radu kao predsednice Vlade zato što ću… Pa, kao što je i rekao narodni poslanik Đukanović, ne očekujem ja da ćemo mi imati uvek i stalno podršku zato što ste vi ozbiljni ljudi. Očekujem zaista tu ulogu parlamenta gde ćete vi kontrolisati naš rad kao i izvršne vlasti koja odgovara vama, ukazivati nam na greške koje pravimo, otvarati neka nova pitanja i tako ćemo svi zajedno u mandatu ili u sazivu ovog parlamenta i ove Vlade zaista na najbolji mogući način pružiti ono što našim građanima treba i ono što oni od nas očekuju, a to ne uzaludne i prazne i isprazne političke rasprave, nego zaista rešavanje konkretnih pitanja za građane Republike Srbije.

Mislim da će posle mnogo vremena svi građani Republike Srbije da se osete ponosno kada gledaju svoj parlament i svoje narodne poslanike, teme o kojima pričaju i način na koji razgovaraju jedni sa drugima i kako rade za njih, jer, na kraju krajeva, svi mi ovde radimo samo i isključivo za građane Republike Srbije.

Čula sam neke kritike da je ekspoze suviše ambiciozan i hoću da kažem da mi nikada, pa kada govorimo o tom kontinuitetu, onda mislim od 2014. godine, nismo bili neambiciozni. Upravo suprotno, zaista smo uvek bili izuzetno, izuzetno ambiciozni, ali ne i nerealni, ne neracionalni. Znali smo da postavljamo ciljeve koje neko može da ispuni samo ako radi svaki dan od ujutru do uveče i da sve od sebe i ako radi kao tim i mi smo pokazali da kada postavljamo ambiciozne ciljeve, isto tako možemo da isporučimo i rezultate i verujem da je ovaj ekspoze ambiciozan.

Dugo sam predano, pažljivo radila na njemu, ali zaista verujem da ćete u prvih 100 dana rada ove Vlade videti, takođe, koliko mi zaista možemo da ispunimo sve ono što smo stavili u ovom ekspozeu i kako to može da doprinese da provučemo taj naš brod koji se zove Srbija kroz ove oluje koje nas čekaju do kraja ove godine i tokom 2021. godine, izazove i da izađemo ponovo kao pobednici na kraju te 2021. i početkom 2022. godine. U to sam zaista ubeđena.

I još jedna stvar mi govori o tome, a treba da govori to i ovim ljudima koji nas kritikuju da smo možda suviše ambiciozni, a to je da je već danas tokom ove rasprave predsednik Republike Srbije Aleksandar Vučić potvrdio je da ćemo mi do kraja ove godine isplatiti jednokratne nagrade svim našim zdravstvenim radnicima u iznosu od 10.000 dinara, da im se i na taj način nekako zahvalimo i nekako odužimo za sve njihove napore tokom čitave ove godine. Dakle, svim zdravstvenim radnicima, i lekarima, i medicinskim sestrama, tehničarima, njihovim timovima.

Kada sam rekla jutros da garantujem da će ovo biti jedan od apsolutnih prioriteta, ja mogu da kažem da smo mi već do danas popodne potvrdili da ćemo zaista svaki dan na tome raditi. Zbog toga je i kandidat za ministra finansija Siniša Mali morao da izađe, da bi isplanirali da to provučemo i kroz rebalans budžeta koji ćemo predložiti vama, poštovani narodni poslanici, tokom sledeće nedelje.

Konačno, drago mi je što vidim da i oni koji nas kritikuju, kritikuju takođe, pored toga što kažu da smo suviše ambiciozni, i to da ćemo biti vlada kontinuiteta. Ja mislim da je to jedna od najvećih snaga Srbije u poslednjih šest ili sedam godina. Žao mi je što oni to ne prepoznaju.

Vlada kontinuiteta znači da vi nastavljate da se borite tamo gde ste stali i nastavljate odmah sutra ujutru, kao što ćemo mi, ako dobijemo vašu podršku, a čula sam da hoćemo, sutra ujutru u osam časova ujutru imati sednicu Vlade i nastaviti da radimo odmah na akcionim planovima koje treba da usvojimo, na nacrtima zakona koje treba da usvojimo da bi na najkonkretniji mogući način, ponovo se vraćam na to, poboljšali kvalitet života svih naših građana.

Dakle, nastavljamo da radimo i obećavam da ćete u prvih sto dana rada Vlade videti konkretne rezultate koje mnogi možda u ovom trenutku zaista ne očekuju.

Kada kažem vlada kontinuiteta, jutros nisam pomenula to, a čini mi se da je važno da kažem još jednom, mada sam sigurna da velika većina vas to zna, ali zbog građana Republike Srbije, pored toga što ćemo mi biti Vlada kontinuiteta, mi ćemo ostati jedan jedinstven tim sa predsednikom Republike Srbije Aleksandrom Vučićem. To je, takođe, donelo mnogo toga dobrog našoj zemlji i građanima Republike Srbije.

Ako pogledate samo naš region, možete videti da smo svedoci toga koliku cenu građani jedne zemlje plaćaju ukoliko postoji frikcija, nerazumevanje, međusobne rasprave između predsednika Vlade i predsednika Republike. Srbija to već dugo nema i zato je Srbija jača i zato Srbija brže ide napred i kakve god bile kritike na tu temu, lične uvrede i prozivke, verujte, to je jedna od stvari koja meni lično najviše znači i za koju znam da Srbiji daje prednost nad mnogim drugim državama u ovom regionu i širi i da je to nacionalno jedinstvo nešto što se prepoznaje i ceni u svetu i što doprinosi da smo mi kredibilan i pouzdan partner. Mnogi nam zbog toga zavide, neki iz vanparlamentarne opozicije koji nisu mogli da dobiju podršku naroda, ni da pređu taj mali cenzus od 3%. Mislim da je to loše za Srbiju. Treba da se zapitaju onda u stvari da li su njihove političke procene toliko loše i pogrešne da su ih, na kraju krajeva, doveli politički tamo gde se sada nalaze.

Još jednom veliko hvala. Zaista očekujem da od ovog saziva parlamenta i od vas, poštovani narodni poslanici, dobijemo dodatnih mnogo ideja i da od vas čujemo šta je to što tišti naše građane na lokalu.

Ja vam obećavam da ćete uvek imati u Vladi Republike Srbije nekog ko vas sluša, ko vam odgovara na pitanja i ko vam podnosi izveštaj i o tim pojedinačnim inicijativama, neke od kojih ste vi i danas pokrenuli.

Hvala vam mnogo i biće mi čast i zadovoljstvo da u narednom periodu radim sa vama. Hvala.

PREDSEDNIK: Zahvaljujem se kandidatu za predsednika Vlade Republike Srbije, gospođi Ani Brnabić.

Pošto, kao što sam rekao, nema više prijavljenih diskutanata, pošto smo obavili pretres, dozvolite mi samo na kraju da i ja kao sada predsednik Narodne skupštine Republike Srbije, a do pre neki dan član Kabineta Ane Brnabić, izrazim veliko zadovoljstvo i čast što sam imao priliku da radim u toj Vladi.

Isto tako i da kažem da sam ponosan na sve ono što smo dobro uradili za ovu zemlju i za ovaj narod u poslednjih osam godina u koaliciji sa SNS i predsednikom Aleksandrom Vučićem, da smo uradili velike stvari za zaštitu nacionalnih i državnih interesa, ojačanu poziciju, spoljno-političku poziciju naše zemlje i za stabilizaciju ekonomskih prilika i ekonomski razvoj naše zemlje.

U tom smislu, želim još jednom da se zahvalim svojim dosadašnjim kolegama i predsednici Vlade, koja je i meni bila predsednica Vlade tri godine, i da poželim puno uspeha novom kabinetu.

Siguran sam da samo ujedinjena Srbija, samo stabilna i jedinstvena Srbija može biti jaka. Zato budite sigurni da će Narodne skupštine Republike Srbije zajedno sa predsednikom Republike, zajedno sa predsednicom Vlade, zajedno sa Vladom Republike Srbije dati taj ključni doprinos političkom jedinstvu i stabilnosti Srbije. Takođe smo spremni na jednu veoma dinamičnu i aktivnu saradnju i interakciju sa Vladom Republike Srbije, imajući u vidu da Narodna skupština bira i nadzire rad Vlade, ali istovremeno i da rad Narodne skupštine zavisi i od aktivnosti Vlade Srbije, odnosno predlaganja zakonskih akata i drugih odluka koje Skupština treba da donosi, u tom smislu samo da vam kažem da nas ubrzo čeka i očekujemo ponovo u Narodnoj skupštini Republike Srbije.

Kao što sam rekao, pošto smo obavili pretres o jedinoj tački dnevnog reda ove sednice, saglasno članu 270. stav 1. Poslovnika Narodne skupštine zakazujem, odnosno određujem 28. oktobar 2020. godine kao Dan za glasanje o programu Vlade o izboru predsednika i članova Vlade u 19,23 časova.

Glasanju, kao što sam rekao, pristupamo za jedan minut.

Pre nego što pređemo na glasanje, po našem Poslovniku kandidat za predsednika Vlade i kandidati za članove Vlade nisu u obavezi da prisustvuju glasanju.

Polaganje zakletve, a nadam se da će sve biti u redu, je u 20,00 časova.

Poštovani narodni poslanici, pre nego što pređemo na odlučivanje potrebno je da utvrdimo kvorum.

Podsećam vas da je članom 88. stav 5. Poslovnika Narodne skupštine predviđeno da kvorum za rad Narodne skupštine u Danu za glasanje postoji ako je na sednici prisutna većina od ukupnog broja narodnih poslanika.

Molim poslanike da ubace svoje identifikacione kartice u jedinice elektronskog sistema za glasanje.

Zahvaljujem.

Konstatujem da je primenom elektronskog sistema za glasanje utvrđeno da je u sali prisutno 229 narodnih poslanika trenutno, odnosno sada već 230, odnosno da je prisutna većina od ukupnog broja narodnih poslanika i da prema tome postoje uslovi za odlučivanje.

Pošto je Narodna skupština obavila pretres o kandidatu za predsednika Vlade, Programu Vlade i kandidatima za članove Vlade, a pre prelaska na odlučivanje, podsećam vas da, prema članu 270. stav 2. Poslovnika, Narodna skupština o Programu Vlade i izboru predsednika i članova Vlade odlučuju u celini tajnim glasanjem, osim ako ne odluči da se glasa javno.

Ako Narodna skupština odluči da se glasa javno, glasa se prozivkom.

Predlažem da Narodna skupština o Programu Vlade i izboru predsednika i članova Vlade glasa javno, odnosno prozivkom narodnih poslanika.

Stavljam na glasanje ovaj predlog.

Molim da se izjasnimo.

Zaključujem glasanje i saopštavam: glasalo je – 231, za – 223, nije glasalo devet narodnih poslanika.

Konstatujem da je Narodna skupština. Većinom glasova, odlučila da se o Programu Vlade i izboru predsednika i članova Vlade glasa javno - prozivkom.

Pošto je Narodna skupština odlučila da se o Programu Vlade i izboru predsednika i članova Vlade glasa javno – prozivkom, podsećam vas da Narodna skupština istovremeno glasa o Programu Vlade i izboru predsednika i članova Vlade po članu 127. stav 3. Ustava, zatim da Narodna skupština odlučuje o izboru Vlade u celini član 15. stav 2. Zakona o Vladi, i to većinom glasova svih narodnih poslanika član 105. stav 2. tačka 9) Ustava Srbije.

Takođe vas podsećam da je članom 131. Poslovnika uređen postupak sprovođenja javnog glasanja - prozivkom i da, shodno toj odredbi, generalni sekretar Narodne skupštine proziva narodne poslanike po azbučnom redu prezimena, narodni poslanik koji pristupa glasanju izgovara reč „za“, „protiv“ ili „uzdržan“, predsednik, odnosno generalni sekretar ponavlja ime i prezime narodnog poslanika koji je glasao i njegovu izjavu, odnosno utvrđuje da li je odsutan ili da ne želi da glasa i generalni sekretar Narodne skupštine zapisuje tu izjavu narodnog poslanika ili njegovu odsutnost uz njegovo ime i prezime na spisku.

Stavljam na glasanje Program Vlade i predlog za predsednika i članove Vlade u celini.

Pristupamo glasanju prozivkom narodni poslanika.

Molim generalnog sekretara Narodne skupštine, Veljka Odalovića, da obavi prozivanje narodnih poslanika po azbučnom redu prezimena i evidentira njihovo izjašnjavanje.

VELjKO ODALOVIĆ: Hvala.

Avramov Andrijana – za;

Alavanja Slobodan – za;

Aleksić Zagorka – za;

Andrić Svetozar – za;

Arsić Veroljub – za;

Atlagić prof. dr Marko – za;

Acković Dragoljub – za;

Bajatović Dušan – za;

Bajrami Arđend – odsutan;

Bakarec Nebojša – za;

Banđur Miloš – za;

Barišić Dragana – za;

Baroš Nenad – za;

Bačevac Muamer – za;

Beloica Ana – za;

Bećiri Nadije – protiv;

Bečić mr Igor – za;

Birmančević Boban – za;

Bogatinović Žarko – za;

Bogdanović Marko – za;

Božić Sandra – za;

Bojanić Zoran – za;

Bošković Mladen – za;

Branković Minčić Dragana – za;

Broz Josip – za.

Bulatović Slaviša – za;

Bursać Boris – za;

Vasiljević Bratimir – za;

Veinović Nevena – za;

Veljković Jelisaveta – za;

Veljović Danijela – za;

Vesović Petar – za;

Viček Anamarija – za;

Vlahović Sonja – za;

Vojinović Nikola – za;

Vujadinović Milimir – za;

Vujadinović Nevena – za;

Vujičić Danijela – za;

Glišić Vladan – odsutan;

Grahovac Vladimir – za;

Grbić Maja – za;

Grujić Mladen – za;

Dabić Đorđe – za;

Davidovac Tijana – za;

Dačić Ivica – za;

Dačić Milica – za;

Dragišić prof. dr Zoran – za;

Drecun Milovan – odsutan;

Đukanović Vladimir – za;

Đurić Nevena – za;

Đurica Milan – za;

Erić Ninoslav – za;

Žarić Kovačević Jelena – za;

Životić Ilija – za;

Zagrađanin Vladan – za;

Zeljug Marko – za;

Zukorlić Muamer – odsutan;

Ivanović Nataša – za;

Ivković dr Vesna – za;

Ilić Milan – za;

Imamović Enis – protiv;

Jakovljević Biljana – za;

Janković Tomislav – za;

Janošević Stanislava – za;

Janjušević Krsto – za;

Jevđić Marija – za;

Jevtović Viktor – za;

Jevtović Vukojičić Milanka – za;

Jefić Branković Sanja – za;

Jovanov Milenko – za;

Jovanović Aleksandar – za;

Jovanović Branimir – za;

Jovanović Jadranka – za;

Jovanović Marija – za;

Jovanović Nataša – za;

Jokić Mihailo – za;

Joković Sandra – za;

Joksimović Nemanja – za;

Jolović Nikola – za;

Jugović Aleksandar – za;

Jugović Bratislav – za;

Jugović Milan – za;

Juhas Atila – za;

Kamberi Šaip – protiv;

Kapelan Rajko – za;

Karanac Jasmina – za;

Karadžić Ana – za;

Karić Dragomir – odsutan;

Kebara Luka – za;

Kesar Dejan – za;

Kiš Nandor – za;

Knežević Vesna – za;

Kovač Elvira – za;

Kovačević Borisav – za;

Kovačević Goran – za;

Kolundžija Jovan – za;

Komlenski Đorđe – za;

Kondić Miroslav – za;

Kosanić mr Đorđe – za;

Kostadinova Nevenka – za;

Krajinović Marijana – za;

Kralj Dubravka – za;

Krišanov Vesna – za;

Krkobabić Stefan – odsutan;

Krstić Nenad – za;

Kuzmanović Vujaković Ljiljana – za;

Kučević Selma – protiv;

Lazić Nikola – za;

Laketić Darko – za;

Lakić Sanja – za;

Langura Janko – za;

Leković Marija – za;

Linta Miodrag – za;

Ljubišić Nataša – za;

Maksimović Sofija – odsutna;

Malušić Ljiljana – za;

Marinković Vladimir – za;

Marić Ljubomir – za;

Maričić Vladica – za;

Marković Aleksandar – za;

Marković Vesna – za;

Marković (Dragoslava) Dragan – za;

Marković (Milomira) Dragan – za;

Marković prof. dr Predrag – za;

Marković Uglješa – za;

Martinović dr Aleksandar – za;

Matejić Ilija – za;

Matić Veroljub – za;

Matović Rajka – za;

Mačužić Puzić Maja – za;

Mijatović Jelena – za;

Mijatović dr Milorad – za;

Miletić Milija – za;

Milijić Svetlana – za;

Milić Goran – za;

Milićević Đorđe – za;

Milojević Milosav – za;

Milojčić Velibor – za;

Miljanić Ana – za;

Mirković Aleksandar – za;

Mirčetić Vuk – za;

Mitrović Nenad – za;

Mićin Žarko – za;

Mihailović Jelena – za;

Mihailović Vacić Nataša – za;

Mladenović Marko – za;

Mrdić Uglješa – za;

Mrkonjić Milutin – za;

Nedeljković Olivera – za;

Nedović Vesna – za;

Nikolić Ivana – za;

Nikolić Milica – za;

Nikolić Slađana – za;

Obradović prof. dr Žarko – za;

Obradović Jasmina – za;

Obradović Jelena – za;

Obradović Milica – za;

Orlić dr Vladimir – za;

Ocokoljić Violeta – za;

Pavlović Marković prof. dr Aleksandra – za;

Pavlović Nebojša – za;

Pajkić Lav-Grigorije – za;

Palalić Gojko – za;

Palalić Jovan – za;

Pantić Pilja Biljana – za;

Parezanović Marko – za;

Pastor dr Balint – za;

Paunović Snežana – za;

Pek Zoltan – za;

Pekarski Goran – za;

Perić Đuro – za;

Petković Tihomir – za;

Petrović Aco - za;

Petrović Ljubo – za;

Petrović Mira – za;

Petrović Olja – za;

Petrović Snežana – za;

Pešić Ana – za;

Pešić Olivera – za;

Pilipović Tamara – za;

Popović Ivana – za;

Popović Milena – odsutna;

Popović Nemanja - za;

Pramenković Misala – za;

Pupin Košćal Justina – za;

Pupovac Adrijana – za;

Raguš Marina – za;

Radenković Mirela - za;

Radin Milan – odsutan;

Radinović Dragana – za;

Radović Dijana – za;

Radosavljević Nikola – za;

Rajić Predrag – za;

Rakić Katarina – za;

Rakonjac dr Ljubinko – za;

Ranković Vesna – za;

Ribać Ivan – za;

Rističević Marijan – za;

Savić Milan – za;

Sakić Milijana – za;

Spasić Branimir – za;

Spasojević Goran – za;

Srbljanović Stefan – za;

Srdić Bosiljka - za;

Sretenović Jelica – odsutna;

Stambolić Vesna – za;

Stanojlović Velibor – za;

Starčević Života – za;

Stević Zvonimir – za;

Stjepanović Vesna – za;

Stojilković Momir – za;

Stojković Dušica – za;

Stojmirović prof. dr Ljubiša – za;

Stošić Dejan – za;

Stošić Hadži Milorad – za;

Subić Milenka – za;

Tandir Samir – za;

Tarbuk Duško – za;

Tasić prof. dr Goran – za;

Tasovac Ivan – za;

Tvrdišić Radovan – odsutan;

Terzić Miloš – za;

Tišma Smilja – odsutna;

Todorović Đorđe – za;

Todorović Marija – za;

Todorović Sonja – za;

Tomić dr Aleksandra – za;

Tomić Željko – za;

Tomić Zoran – za;

Torbica Bojan – za;

Ćosović Samira – za;

Ujhelji Akoš – za;

Unković mr Slavenko – za;

Uri dr Emeše – za;

Urošević Milan – za;

Fehratović Jahja – odsutan;

Fila Toma – za;

Filipović Nenad – za;

Filipović Srbislav – za;

Filipovski Dubravka – za;

Fremond Arpad – za;

Hodžić Mirsad – protiv;

Čamagić Aleksandra – za;

Čarapić Ana – za;

Čotrić Aleksandar – odsutan;

Šapić Aleksandar – odsutan;

Šormaz Dragan – za;

Šukalo Adam – za.

Izvinjavam se, Krajinović Marijana je greškom pročitana – za, a ona je odsutna, da ne bi imali nesklad sa glasanjem i evidencijom koju vodimo ovde zvanično. Hvala.

PREDSEDNIK: Pošto smo obavili glasanje prozivkom narodnih poslanika, zaključujem glasanje.

Pauza par minuta samo da saberemo rezultate.

(Posle pauze)

PREDSEDNIK: Molim vas da sednete.

Narodni poslanici, zauzmite svoja mesta da biste čuli rezultate.

Dozvolite mi da saopštim rezultate glasanja.

Od 232 narodna poslanika koji su pristupili glasanju:

* za predlog je glasalo 227 narodnih poslanika,
* protiv predloga glasalo je pet narodnih poslanika,
* uzdržanih nije bilo,
* odsutno je 16 narodnih poslanika,
* niko se ne vodi pod stavkom - nije želeo da glasa.

Želim samo da vas podsetim, ako neko sabira, mi imamo dva poslanika trenutno manje na spisku, zato što su podnete ostavke, a nisu verifikovani mandati novim. Tako da, da ne ispadne da na kraju nije dobra računica.

Moram o svemu da vodim računa, da neko ne kaže da je…

To su Marko Đurić i Novica Tončev.

Pošto je za Program Vlade i predlog za predsednika i članove Vlade glasalo 227 narodnih poslanika, što predstavlja većinu od ukupnog broja narodnih poslanika, konstatujem da je Narodna skupština usvojila Program Vlade i izabrala Vladu, u predloženom sastavu.

Dozvolite mi da, u vaše i u svoje ime, čestitam predsedniku, potpredsednicima i ministrima u Vladi na izboru.

Sada određujem kratku pauzu u trajanju od pet minuta kako bi se izabrani članovi Vlade pripremili za polaganje zakletve, a rekli smo da će zakletva biti u 20 časova.

Moram da izrazim zadovoljstvo što smo danas sve po planu uradili. Hvala.

(Posle pauze)

PREDSEDNIK: Molim predsednicu, potpredsednike i ministre u Vladi da u skladu sa članom 271. Poslovnika i članom 16. stav 2. Zakona o Vladi pristupe radi polaganja zakletve.

(Predsednik čita tekst zakletve, a premijer, potpredsednici i ministri ponavljaju.)

"ZAKLINjEM SE NA ODANOST REPUBLICI SRBIJI I SVOJOM ČAŠĆU OBAVEZUJEM DA ĆU POŠTOVATI USTAV I ZAKON, DA ĆU DUŽNOST ČLANA VLADE VRŠITI SAVESNO, ODGOVORNO I PREDANO I BITI POSVEĆEN OČUVANjU KOSOVA I METOHIJE UNUTAR REPUBLIKE SRBIJE.

Molim predsednika, potpredsednike i ministre u Vladi da potpišu i predaju tekst zakletve.

Dame i gospodo narodni poslanici, poštovana predsednice Vlade, potpredsednici, ministri, molim vas da pozdravimo himnu Republike Srbije. (Intoniranje himne)

Dame i gospodo, pošto je Narodna skupština obavila razmatranje i odlučivanje o jedinoj tački dnevnog reda ove sednice, saglasno članu 102. Poslovnika zaključujem Prvu posebnu sednicu Narodne skupštine Republike Srbije u Dvanaestom sazivu. Zahvaljujem svima na učešću.

(Sednica je završena u 20.20 časova.)